COVID-19 : Dubai Gai Vaguthee Gothun Vari Kurun Manaa Koffi - Vaguthu\nކޮވިޑް-19 : ދުބާއީގައި ވަގުތީ ގޮތުން ވަރިކުރުން މަނާ ކޮށްފި\nދުނިޔޭގެ ހުރިހާ ހިސާބެއްގައި ހަލުވިކަމާއި އެކު ފެތުރެމުން ގެންދާ ވައިރަސް ކޮވިޑް-19ގެ ސަބަބުން އެކުވެރި އަރަބި އިމާރާތް (ޔޫއޭއީ)ގެ ދުބާއީގައި ވަގުތީ ގޮތުން ދެމަފިރިން ވަރި ކުރުމާއި، ކައިވެނި ކުރުން މަނާ ކޮށްފިއެވެ.\nދުބާއީގެ ޖަސްޓިސް ޑިޕާޓްމެންޓުން ހާމަ ކޮށްފައިވާ ގޮތުގައި މިގޮތަށް ކަންތައް ކުރަން ނިންްމީ މިދުވަސްވަރަކީ ވަައިރަސް ފެތުރޭ ދުވަސްވަރަކަށް ވެފައި އާއްމުން އެއްވެ އުޅުން ވީހައިވެސް ބޮޑަށް މަދު ކުރުމުގެ ގޮތުން ކަމަށެވެ.\nމީގެ އިތުރަށް ޖަސްޓިސް މިނިސްޓަރު ވަނީ މިފަހުން ކައިވެނި ކުރި މީހުންވެސް ކައިވެނި ހަފްލާތައް ބޭއްވުމަކީ މަނާ ކަމެއް ކަމަށާއި، އެންމެ ގާތް މީހުންނަށް އެކަނިވެސް މިދުވަސްވަރު މިފަދަ ހަފްލާ އެއް ނުބޭއްވޭނެ ކަމަށް ބުނެފައެވެ.\nއެ ގައުމުން ދެމަފިރިން ވަރި ކުރުމުގެ ކަންކަންވެސް ވަގުތީ ގޮތުން މަޑުޖައްސާލަފައި ވާއިރު، މިގޮތަށް ކަންތައް ކުރަން ނިންމާފައި ވަނީ ވަކި މުއްދަތެއް ނެތް ގޮތަށެވެ.\nއެކުވެރި އަރަބި އިމާރާތުގައި މިހައިތަނަށް 2،659 މީހަކު ވައިރަހަށް ފައްސި (ޕޮސިޓިވް) ވެފައިވާއިރު، ވައިރަހުގެ ޝިކާރަ އަކަށްވެ ޖުމްލަ 12 މީހަކު ވަނީ މަރުވެފައެވެ. ވައިރަސް ފެތުރުން ހުއްޓުވުމުގެ ގޮތުން ދުނިޔޭގެ ގައުމުތަކުން ދަނީ މިދުވަސްވަރު މިފަދަ ތަފާތު އެތައް ފިޔަވަޅުތަކެއް އަޅަމުންކަން ފާހަގަކޮށްލެވެއެވެ.\nއޭޕްރީލް 9, 2020 03:04\nމިކޮޅުގައި ތިކަންތައް އެއްމެ ބާރަށްދަނީ! ރިސޯޓް ބޯއިން ރަށަށްގޮސް ކުރާނެ ކަމެއްނެތިގެން ވަރިކުރަނީ!


ބީއެސްއެސްއޭ ފުޓްސަލް ފިއެސްޓާ: ސެމީ ފައިނަލްގެ މެޗުތައް މިއަދު ހަވީރު! | Jazeera\tބީއެސްއެސްއޭ ފުޓްސަލް ފިއެސްޓާ: ސެމީ ފައިނަލްގެ މެޗުތައް މިއަދު ހަވީރު! - Jazeera\nބީއެސްއެސްއޭ ފުޓްސަލް ފިއެސްޓާ: ސެމީ ފައިނަލްގެ މެޗުތައް މިއަދު ހަވީރު!\nޢަލީ ޔާމީން August 31, 2019 73 views0\nބީއެސްއެސްއޭ ފުޓްސަލް ފިއެސްޓާގެ ސެމީ ފައިނަލްގެ މެޗުތައް މިއަދު ހަވީރު 3:45 ގައި ފެށޭނެއެވެ.\nޖުމްލަ 15 ޓީމާއެކު ފެށި މި މުބާރާތުގައި ފިރިހެން ޑިވިޝަންއިން 10 ޓީމެއް، އަދި އަންހެން ޑިވިޝަންއިން ފަސް ޓީމެއް ބައިވެރިވެފައިވެއެވެ.\nމި މުބާރާތް އިއްޔެ ހެނދުނު ފަށާފައިވާއިރު، ގްރޫޕު ސްޓޭޖުގެ މެޗުތައް ފަހަނަ އަޅައި ގޮސް މިހާރު ވަނީ ސެމީ ފައިނަލްއަށް ދަތުރުކުރި ޓީމުތައް ކަށަވަރުވެފައެވެ. އެގޮތުން ފިރިހެން ޑިވިޝަންއިން ސެމީއަށް ދަތުރުކުރީ ބެޗްލާރސް ޔުނައިޓެޑް (މެން)، އަސްހާބް، ނުރޯދަރި އަދި ލެޖެންޑްސް އޮފް ޕްރޮފެސާސްއެވެ.\nއަދި އަންހެން ޑިވިޝަންއިން ޓީމް އެވަގްރީންސް ފައިނަލް ކަށަވަރުކޮށްފައިވާއިރު، ސެމީ ފައިނަލްގައި މި ޑިވިޝަންއިން ވާދަކުރާނީ ބެޗްލާރސް ޔުނައިޓެޑް (ވޮމެން) އަދި ޓީމް އެމްބީއޭ އެވެ.\nފިރިހެން ޑިވިޝަންގެ ދެމެޗު އެންމެ ފުރަތަމަ ކުޅޭއިރު ފުރަތަމަ މެޗުގައި ބައްދަލުކުރާނީ ބެޗްލާރސް ޔުނައިޓެޑް (މެން) އަދި އަސްހާބް އެވެ. ބެޗްލާރސް ޔުނައިޓެޑް (މެން) ޖުމްލަ 12 ޕޮއިންޓާއެކު ސެމީއަށް ދަތުރު ކުރިއިރު އަސްހާބް ވަނީ7ޕޮއިންޓް ހޯދާފައެވެ. އަދި ދެވަނަ މެޗުގައި ޖުމްލަ 10 ޕޮއިންޓް ލިބިގެން ނުރޯދަރި ކުޅޭއިރު، ލެޖެންޑްސް އޮފް ޕްރޮފެސާސް މިޓީމާއި ބައްދަލުކުރަނީ ޖުމްލަ9ޕޮއިންޓާއެކު ސެމީ ފައިނަލްއަށް ގޮސްގެނެވެ.\nބީއެސްއެސްއޭގެ ފުޓްސަލް ފިއެސްޓާއަކީ އަކީ ބީއެސްއެސްއޭ ފަރާތުން އިންތިޒާމުކޮށްގެން ބާއްވާ އެންމެ ބޮޑު އެއް ޙަރަކާތެވެ. މިއަހަރުގެ މުބާރާތް ކުރިއަށްދާނީ 30 އޯގަސްޓް 2019ން ފެށިގެން 31 އޯގަސްޓް 2019 އަށެވެ.\nމި މުބާރާތް ކުރިއަށްގެންދަނީ ރެފިކް ޕޮލިސް ކުރިމަތީގައި އެކުވެނި ސްޕޯޓްސް ކޮމްޕްލެކްސްގައި އޮންނަ ވެލި ދަނޑުގައެވެ.


Baarashu school principal Erashun Faabaifi - Fvm Times\nސައިކަލު ރޯކޮށްލި ހާދިސާއާއެކު ހއ. ބާރަށު ސްކޫލް ޕްރިންސިޕަލް އެ ރަށުން ފައިބައިފިއެވެ.\nމިދިޔަ ހޯމަދުވަހުގެ ރޭ ހއ. ބާރަށު ސްކޫލްގެ ޕްރިންސިޕަލް އަމްޖަދު ހުސައިންގެ ސައިކަލު ރޯކޮށްލުމާއި ގުޅިގެން ތިން ކުދިންނާ އަންހެނުންނާއެކު އަމްޖަދު ބާރަށުން ފުރީ، ރަށު ސްކޫލުން ވަކިވެގެންކަމެއް އަދި ޔަޤީނެއް ނޫނެވެ.\nބާރަށު ކައުންސިލް މެމްބަރު އަލީ ޝަމީމް ފުވައްމުލައް ޓައިމްސްއަށް މަޢުލޫމާތު ދެއްވަމުން ވިދާޅުވީ”އަމްޖަދުގެ އާއިލާއަށް މިކަމުގެ ސަބަބުން ނަފްސާނީ ގޮތުން އަސަރު ކޮށްފައިވާކަމަށް ބެލެވޭ ކަމުގައެވެ.\nއަމްޖަދު ހުސެއިނަކީ ނ. ވެލިދުއަށް ނިސްބަތްވާ މީހެކެވެ. އަދި އޭނަ މިވަގުތު ށ. އަތޮޅުގެ ސްކޫލަކަށް ބަދަލުވުމަށް އުޅޭކަމުގެ އަޑުތަކެއް ވަނީ ފެތުރިފައެވެ.\nހއ. ބާރަށު ސްކޫލް ޕްރިންސިޕަލްގެ ސައިކަލުގައި ރޯކޮށްލައި ގެއަށް ގެއްލުންތަކެއް ދާދި ފަހުން ވަނީ ދީފައެވެ.\nއެ ހާދިސާ ހިނގާފައިވަނީ 23- ނޮވެމްބަރ ވަނަ ދުވަހުގެ ރޭ ދަންވަރު 2:45 އާއި 3:00 އާއި ދެމެދުގެ ވަގުތެއްގައި ކަމަށް ބެލެވޭ ކަމަށާއި އެހެން ނަމަވެސް އެކަން ކޮށްފައިވަނީ ކޮން ބައެއްކަން އަދި އެނގިފައި ނުވާ އެރަށު މީހަކު މައުލޫމާތު ދިނެވެ.\nއެރަށު ސްކޫލުގެ ޕްރިންސިޕަލް ދިރިއުޅުއްވާ ގެއަކީ ވަށައިގެން އުސްކޮށް ފާރު ރާނައި ގޭޓެއް ހަރުކޮށްފައިވާ ގެއެކެވެ. ބެލެވޭ ގޮތުގައި ސައިކަލުގައި ރޯކޮށްފައި ވަނީ ފާރުމަތިން ބަޔަކު މީހުން އަރައިގެން ކަމަށެވެ.\n“ގާތްގަނޑަކަށް 10 ފޫޓުގެ ފާރު ވަށައިގެން ރާނާފައި ހުންނާނީ. ހީވަނީ ފާރުމަތިން އަރައި ސައިކަލު ރޯކޮށްލުމަށްފަހު ދެން ތަޅު ހަލާކު ކޮށްލައި ބޭރަށް ނުކުތީހެން” އެރަށުން މައުލޫމާތު ދިން މީހަކު ކިޔާދިނެވެ.\nފޮޓޯ:ބާރަށު ސްކޫލް ޕްރިންސިޕަލްގެ ސައިކަލުގައި ރޯކޮށްފައި މިއީ ވަރަށް ދަށުދަރަޖައިގެ އަމަލެކެވެ. މިކަމުގައިވެސް ކޮންމެވެސް ސަބަބެއް ވާނެއެވެ.\nމިފަހަކަށް އައިސް ބައެއް ޕްރިންސިޕަލުންގެ އަމަލުތައް ހުންނަގޮތުން ރާއްޖޭގެ ސިޓީތަކުގައި ވެސް ޕްރިންސިޕަލުންނާއި ދެކޮޅަށް ރައްޔިތުން ދަނީ އަޑުއުފުލަމުންނެވެ. ޓީޗަރުންނާއި ފޮށުމާއި މުވައްޒަފުންގެ ކެރިއަރ ތާއަބަދަށް ބަރުބާދުކުރުމާއި، މީސްމީހުންގެ އަނބިންނަށް ދަންވަރު ފޯނުކުރުމާއި ބެލެނިވެރިންނަށް ސްކޫލުގެ ދަރިވަރުންނާއި ގުޅުމެއް ނެތް ކަންކަމުގައި ހެދިކާ ހަދަން މަޖުބޫރު ކުރުން ފަދަ ކަންތައްތައް ހިމެނެއެވެ.


SunOnline: Gaanoonaa hilaafu kameh koffai noaannaane: Shameem\nގާނޫނާ ހިލާފު ކަމެއް ކޮށްފައި ނޯންނާނެ: ޝަމީމް\nނަޖާހު މަސްއޫދު 02 Dec 2019, 18:04\nއަދީބުގެ ގާނޫނީ ވަކީލު ހުސައިން ޝަމީމް މިރޭ ނޫސްވެރިންނަށް މައުލޫމާތު ދެއްވަނީ ---- ސަން ފޮޓޯ: އަހްމަދު ޝަރުވާން\nޑެޕިއުޓީ ޕްރޮސެކިއުޓާ ޖެނެރަލްގެ މަގާމުގައި ހުންނެވި އިރު ގާނޫނާ ހިލާފު އެއްވެސް ކަމެއް ކޮށްފައި ނޯންނާނެ ކަމަށް ޕްރޮސެކިއުޓާ ޖެނެރަލްގެ މަގާމަށް ކުރިމަތިލައްވާފައިވާ ހުސައިން ޝަމީމް ވިދާޅުވެއްޖެއެވެ.\nޕްރޮސެކިއުޓާ ޖެނެރަލް ކަމުން އައިޝަތު ބިޝާމް އިސްތިއުފާ ދެއްވުމާ ގުޅިގެން އެ މަގާމަށް ކުރިމަތިލަން ހުޅުވާލި ފުރުސަތުގައި އެ މަގާމަށް ކުރިމަތިލެއްވި ތިން ބޭފުޅުންގެ ތެރޭގައި ޝަމީމް ހިމެނެއެވެ. ކުރިމަތިލި ބޭފުޅުންގެ ތެރެއިން ރައީސް އިބްރާހިމް މުހައްމަދު ސޯލިހު މަޖިލީހަށް ފޮނުއްވެވީ ޝަމީމްގެ ނަން އެކަންޏެވެ. މިހާރު އޭނާގެ ނަން ދިރާސާ ކުރަން ވަނީ މަޖިލީހުގެ ޖުޑިޝަރީއަށް ފޮނުވައިފައެވެ.\nމިރޭ ޝަމީމްގެ އިންޓަވިއު ނަގަން ޖުޑިޝަރީ ކޮމިޓީއިން ތައްޔާރުވެފައި ވާއިރު، އޭނާއާ ގުޅޭ މައްސަލައެއް އިއްޔެ އޭސީސީއަށް ހުށަހަޅާފައިވާކަން މިއަދު ވަނީ އެނގިފައެވެ. އެކަން އޭސީސީއިންވެސް ކަށަވަރުކޮށްދެއެވެ.\n"ސަން"އަށް އެނގިފައިވާ ގޮތުގައި، ޝަމީމްއާ ދެކޮޅަށް ހުށަހެޅި މައްސަލައަކީ އޭނާ ޑީޕީޖީގެ މަގާމުގައި ހުންނެވި އިރު، ގަވައިދާ ހިލާފަށް ބުދެއް އެތެރެ ކުރި އަންހެނަކަށް މަގާމުގެ ނުފޫޒު ބޭނުންކުރައްވައިގެން ދައުވާ ނުކުރަން ނިންމެވިކަމަށް ތުހުމަތު ކުރާ މައްސަލައެކެވެ. އެ އަންހެން މީހާއަކީ ޝަމީމް ލޯބީގެ ގޮތުން ގުޅިގެން އުޅުނު އަންހެނެއް ކަމަށް އޭނާއަށް ދެކޮޅަށް ހުށަހެޅި މައްސަލައިގައިވެއެވެ.\nއެކަމާ ގުޅިގެން ޝަމީމް "ސަން"އަށް ވިދާޅުވީ، އޭނާ އެއްވެސް ނުފޫޒެއް ނުފޯރުވާ ކަމަށެެވެ. އަދި ގާނޫނާ ހިލާފު ކަމެއްވެސް ނުކުރައްވާ ކަމަށެވެ.\n"އެއްވެސް މައްސަލައެއްގައިވެސް ދައުވާ ނުކުރަން ނިންމަންޏާ ނިންމާފައި އޮންނާނީ އެކަމާ ބެހޭ ކޮމިޓީއަކުން [އޭރުގެ] ޕްރޮސެކިއުޓާ ޖެނެރަލް މުއިއްޒުވެސް އިންނަވައިގެން. އަޅުގަނޑު އެކަނި ހުރެގެން އެކަހަލަ ކަމެއް ކޮށްފައެއް ނޯންނާނެ،" ޝަމީމް ވިދާޅުވިއެވެ.\nމަޖިލީހުގެ ޖުޑިޝަރީ ކޮމިޓީއިން ޝަމީމްއާ އިންޓަވިއު ކުރުން އޮތީ މިރެ އެވެ. އޭނާއާ ގުޅޭ ޝަކުވާއެއް އޮތް ނަމަ މިރޭ 8:00 ގެ ކުރިން އެ ކޮމިޓީއަށް ހުށަހެޅުމަށް މަޖިލީހުން ވަނީ އެދިފައެވެ.\nޑަބްލިއު އެންޑް އޭ ކުންފުނީގެ މައްސަލައެއް ފެންމަތިވެއްޖެ\nސީލައިފުން ހުށަހެޅި މައްސަލަ ލަސްވާތީ ކަންބޮޑުވެއްޖެ


Harukashi fikuraa dhekolhah ilmuverin thedhuvumah govaalaifi | Mihaaru\nއިސްލާމިކް މިނިސްޓަރު އަހުމަދު ޒާހިރު: އިސްލާމްދީނުގައި ހިންގާ ޓެރަރިޒަމްގެ އަމަލުތަކާއި ހަރުކަށި ފިކުރުތަކާ ދެކޮޅަށް ތެދުވަން އިސްލާމިކް މިނިސްޓްރީން އިލްމުވެރިންނަށް ވަނީ ގޮވާލާފައި -- ފޮޓޯ/މިހާރު\nހަރުކަށި ފިކުރާ ދެކޮޅަށް އިލްމުވެރިން ތެދުވާން އިސްލާމިކް މިނިސްޓްރީން ގޮވާލައިފި\n19 ޑިސެމްބަރ 2019 - 14:26 19 comments\nއިސްލާމްދީނުގެ ނަމުގައި ޓެރަރިޒަމާއި ޖިނާއީ އަމަލުތަކަށް ހިތްވަރު ދިނުމާއި ދީނީ ހަރުކަށި ފިކުރާ ދެކޮޅަށް ދީނީ އިލްމުވެރިން ތެދުވުމަށް އިސްލާމިކް މިނިސްޓްރީން މިއަދު ގޮވާލައިފި އެވެ.\nއެ މިނިސްޓްރީން ނެރުނު ބަޔާނެއްގައި ވަނީ ދީނީ ނަސޭހަތް ދިނުމާއި ދީނީ ޝިއާރު ފާޅު ކުރުމުގައި އެއްބައިވަންތަކަން ހިމާޔަތް ކުރުމުގެ ގާނޫނުގެ ދަށުން މުޖްތަމައުގެ އާންމު މަސްލަހަތަށް އިސްކަން ދިނުމަށާއި ލާއިންސާނީ ދަށު ދަރަޖައިގެ އަމަލުތަކަށް ހިތްވަރު ދިނުމާއި ޓެރަރިޒަމްގެ އަމަލުތައް ހިންގުމާއި އެ ނޫން ވެސް އެފަދަ ޖިނާއީ ކުށްތައް ނުހިންގުމަށް ގޮވާލާ ކަމަށެވެ. އަދި ހަރުކަށި ފިކުރާ ދެކޮޅަށް ތެދުވެ، ދީނުގެ ސައްހަ މައުލޫމާތު ރައްޔިތުންނަށް ފޯރުކޮށްދޭން ދީނީ އިލްމުވެރިންނަށް ގޮވާލާ ކަމަށް ވެސް ބަޔާނުގައިވެ އެވެ.\nމީގެ އިތުރުން އިސްލާމްދީނުގެ އަގީދާ އޮޅުން ފިލުވުމުގައި ހަގީގަތް ނޭނގޭ ވަސީލަތްތަކަށް ބުރަވުމުގެ ބަދަލުގައި އިތުބާރު ހިފޭ ދީނީ އިލްމުވެރިންގެ ކިބައިން ކަންކަން އޮޅުން ފިލުވަން އިސްލާމިކް މިނިސްޓްރީން ގޮވައިލި އެވެ. އަދި ސައްހަ މައުލޫމާތު ފޯރުކޮށް ދިނުމަށް އިލްމުވެރިން ކުރާ މަސައްކަތްތަކަށް އެ މިނިސްޓްރީން އެއްބާރުލުން ދޭނެ ކަމަށް ވެސް އެ ބަޔާނުގައިވެ އެވެ.\nއެ ބަޔާނުގައިވާ ގޮތުން މުޖްތަމައުގެ އާންމު މަސްލަހަތަށްޓަކައި ހެދިފައި ހުންނަ ގާނޫނުތަކަށް ބޯނުލެނބުމާއި އާންމު ތައުލީމާއި ސިއްހީ ވަސީލަތްތަކުން ކުޑަކުދިން މަހްރޫމް ކުރުމާއި ގާނޫނާ ޚިލާފަށް ކައިވެނި ކުރުމުގެ އިތުރުން މުސްލިމުންގެ ލޭ ހުއްދަ ކުރުން ފަދަ ކަންކަމަކީ އިސްލާމްދީނުގެ ނަމުގައި އެއްވެސް ގޮތަކަށް ފަތުރައިގެން ވާނެ ފިކުރުތަކެއް ނޫނެވެ. އަދި އެފަދަ ވާހަކަތަކުގެ ސަބަބުން ހަނގުރާމަތަކުގައި ބައިވެރިވުމަށް ހިތްވަރު ލިބި، އިސްލާމްދީނުގެ ނަން ކިލަނބު ކުރުމަށް އެއްވެސް ރައްޔިތަކު ވެސް ފުރުސަތު ދީގެން ނުވާނެ ކަމަށް ވެސް އެ ބަޔާނުގައިވެ އެވެ.\nއިސްލާމިކް މިނިސްޓްރީން ބުނިގޮތުގައި، އިސްލާމްދީނުގެ ސައްހަ މައުލޫމާތު ރައްޔިތުންނަށް ފޯރުކޮށް ދިނުމުގައި އެ މިނިސްޓްރީން ކުރަމުންދާ މަސައްކަތްތައް ހުއްޓުމެއް ނެތި ކުރަމުން ދާނެ އެވެ.\nއިސްލާމިކް މިނިސްޓްރީން އެގޮތަށް ބަޔާން ނެރުނީ ދީނީ ހަރުކަށި ފިކުރާ ދެކޮޅަށް ފުލުހުންނާއި ސިފައިން ގުޅިގެން ރ. މަޑުއްވަރީގައި ޚާއްސަ އޮޕަރޭޝަނެއް ފަށައި، ބައެއް މީހުން ހައްޔަރުކޮށްފައި ވަނިކޮށެވެ. އަދި ދީނީ އެއްބައިވަންތަ ކަން ހިމާޔަތް ކުރުމުގެ ގާނޫނާ ޚިލާފްވި ކަމުގެ މައްސަލަތަކެއް ބަލަމުންދާތީ ތިން އިލްމުވެރިއެއްގެ ހުއްދަ ވެސް މިނިސްޓްރީން ވަނީ ސަސްޕެންޑް ކޮށްފަ އެވެ.\nއިތުރު ލިޔުންތައް ޓެރަރިޒަމް އިސްލާމް އިސްލާމިކް މިނިސްޓްރީ ހައްދުފަހަނައެޅުން ދީން\nހަރުކަށި ފިކުރާ އަބަދުވެސް ދެކޮޅު: މަކްތަބާ ސަލަފިއްޔާ\nއަމީންގެ ބަންދަށް 15 ދުވަސް\nހައްޔަރުކުރީ "ޓެރަރިސްޓެއް" ކަމަށް ބުނާ އަމީން\n20 hours ago 256


އިޓަލީން ރާއްޖެއަށް މީހުން އައުން މަނާ ކުރުމުގައި ލަހެއް ނެތް: މިނިސްޓަރު – ދިވެހި ނޫސް\nHome ⁄ ހަބަރު ⁄ އިޓަލީން ރާއްޖެއަށް މީހުން އައުން މަނާ ކުރުމުގައި ލަހެއް ނެތް: މިނިސްޓަރު\nއިޓަލީން ރާއްޖެއަށް މީހުން އައުން މަނާ ކުރުމުގައި ލަހެއް ނެތް: މިނިސްޓަރު\nއިޓަލީން ރާއްޖެ އަށް މީހުން އައުން މަނާކުރުމުގައި ލަސްވެފައިނުވާ ކަމަށް ޓޫރިޒަމް މިނިސްޓަރު އަލީ ވަހީދު ވިދާޅުވެއްޖެއެވެ.\nޗައިނާ ފިޔަވައި މި ބައްޔަށް އެންމެ ގިނަ މީހުން ޕޮޒިޓިވްވެފައިވާ ގައުމަކީ އިޓަލީ ކަމަށްވާއިރު، އެގައުމުން ރާއްޖެ އަށް މީހުން އައުން މަނާކޮށްފައިވަނީ ރޭ ދަންވަރު 12:00 އިން ފެށިގެންނެވެ.\nމިއަދު ބޭއްވި ނޫސްވެރިންގެ ބައްދަލުވުމެއްގައި ނޫސްވެރިން ކުރި ސުވާލުތަކަށް ޖަވާބުދެއްވަމުން މިނިސްޓަރު އަލީ ވިދާޅުވީ ރާއްޖޭގެ ކުރިން އިޓަލީން މީހުން އައުން މަނާކޮށްފައި އޮތީ ޖުމްލަ 10 ގައުމަކުން ކަމަށާއި ސަރުކާރުން ނިންމުންތައް ނިންމަނީ ވިސްނުންތެރިކަމާއެކު ކަމަށެވެ.\n“އިޓަލީން މީހުން ރާއްޖެ އަށް އައުން މަނާކުރުމުގައި ލަހެއް ނުވޭ. މިހާރުވެސް އިޓަލީގައި ހުރެފައި އެހެން ގައުމަކަށް ގޮސްފައި، އޭނާ އިޓަލީ އަށް ދިޔަކަން ކަށަވަރުނުވާ ގޮތަށް ވެސް އާދެވުމުގެ ފުރުސަތު އޮންނާނެ. އެހެންވެއްޖެއްޔާ ސުވާލަކީ މުޅި ޔޫރަޕް ބަންދުކުރެވޭނެތޯއޭ. ނުކުރެވޭނެ” އަލީ ވިދާޅުވިއެވެ.\nއަދި ދިވެހި ސަރުކާރަކަށް ރާއްޖޭގެ އެއާޕޯޓްތައް ބަންދުކޮށް، ޑެޑްލޮކެއް ގެނެސް ލޮކްޑައުން ނުކުރެނޭ ކަމަށާއި އެ ގޮތަކަށް މި ގައުމުގެ ރައްޔިތުންގެ އާންމު ދިރިއުޅުމެއް ނުހިފެހެއްޓޭނެ ކަމަށްވެސް އަލީ ވިދާޅުވިއެވެ. ނަމަވެސް މި ބަލީގެ ނުރައްކާ އޮތް މިންވަރަށް ބަލައި އަދި ދުނިޔޭގެ އެހެން ގައުމުތަކުން ވެސް އަޅަމުންދާ ފިޔަވަޅުތަކަށް ވެސް ބެލުމަށްފަހު އިތުރު ފިޔަވަޅުތައް ރާއްޖެއިން ވެސް އަޅާނެ ކަމަށް އޭނާ ވިދާޅުވިއެވެ.\nމީގެއިތުރުން ސަރުކާރުން މިކަމުގައި އެޅި ފިޔަވަޅުތައް ރަނގަޅުތޯ ނުވަތަ ނޫންކަން މިކަން ނިމުމުން އިނގޭނެ ކަމަށާއި ނަމަވެސް މިދިޔަ އަހަރުގެ ފަހުކޮޅު ފެތުރުން ފެށި މި ބަލި އިއްޔެއާ ހަމައަށް ރާއްޖެއިން ނުފެނި އޮތީ ސަރުކާރުން ހަރުދަނާ ފިޔަވަޅުތަކެއް އެޅުމުގެ ސަބަބުން ކަމަށް އަލީ ވިދާޅުވިއެވެ.\nއަދި މިކަމުގެ ސަބަބުން ޓޫރިޒަމަށާއި އިގްތިސާދަށް ލޮޅުންތަކެއް އަންނާނެ ކަމަށާއި މިކަމުން އަރައިގަތުމަށް ފިޔަވަޅުތައް އަޅަމުންދާ ކަމަށްވެސް އޭނާ ވިދާޅުވިއެވެ.\nވިލިވަރުގައި 10 ދުވަސްތެރޭ ކަރަންޓީނު ފެސިލިޓީއެއް ގާއިމުކޮށްފި\nއައިޖީއެމްއެޗްގައި ބަލި މީހުންނަށް ޒިޔާރާތް ކުރުން މެދުކަނޑާލައިފި\nރައްޔިތުންގެ މަޖިލީހުގައި މިހާރު ކުރިޔަށްދާ ފުލުހުންގެ ބިލާއެކު ފުލުހުންތަކެއް މަގާމުން ވަކި ކުރަން އުޅޭ ކަމަށް މަރަދޫ ދާއިރާގެ މެންބަރު އިބްރާހީމް ޝަރީފް ތުހުމަތު ކުރައްވައިފިއެވެ.\nމަސްތުވާތަކެތީގެ ވަބާގައި ޖެހިފައިވާ މީހުން ގޭގައި ބައިތިއްބައިގެން ފަރުވާގެ އިންތިޒާމް ހަމަޖައްސަނީ\nފިއުލް ސަޕްލައި މޯލްޑިވްސްގެ މުވައްޒަފުންގެ ތެރެއިން ކޮރަޕްޝަނުގެ ތުހުމަތުވާ 25 މުވައްޒަފަކު ވަޒީފާއިން ވަކިކޮށްފައިވާނެ ކަމުގައި އެ ކުންފުނީގެ މެނޭޖިން ޑިރެކްޓާ މުޙައްމަދު ޤަސަމް ވިދާޅުވެއްޖެއެވެ.


UPDATE: Saud ge bandhah ves4dhuvas jahaifi | Mihaaru\nއަމީތު މިއަދު ކްރިމިނަލް ކޯޓަށް ހާޒިރުކުރަނީ.---މިހާރު ފޮޓޯ: ހުސެއިން ވަހީދު\nހަތަރު ދުވަސް ތެރޭގައި މައްސަލަ ޕީޖީ އަށް ފޮނުވަންޖެހޭ، އަމީތާއި ސައުދުގެ ބަންދަށް އިތުރު ހަތަރު ދުވަސް\n12 އޯގަސްޓް 2017 - 18:102comments\nއެ ދެ ބޭފުޅުންގެ ބަންދަށް އިތުރު ހަތަރު ދުވަސް ކޯޓުން ޖެހިއިރު، އެ މައްސަލައިގެ ތަހުގީގު މި ހަތަރު ދުވަސް ތެރޭގައި ނިންމައި ޕްރޮސެކިއުޓަ ޖެނެރަލްގެ އޮފީހަށް ފޮނުވުމަށް ވެސް ފަނޑިޔާރު އާދަމް އާރިފް އަމުރުކުރި ކަމަށް ވަކީލުން ވިދާޅުވެ އެވެ.\nއަމީތާއި ސައުދުގެ ބަންދަށް އިތުރު ހަތަރު ދުވަސް މި ޖެހީ އެ ދެ ބޭފުޅުންގެ ބަންދަށް ފުރަތަމަ ދިން 15 ދުވަހުގެ މުއްދަތު މިއަދު ހަމަވާތީ ކްރިމިނަލް ކޯޓަށް ހާޒިރު ކުރުމުންނެވެ.\nއަމީތު ހައްޔަރުކުރީ މިދިޔަ ޖުލައި 27 ވަނަ ދުވަހުގެ ރޭގަ އެވެ. ސައުދު ހައްޔަރުކުރީ ޖުލައި 28 ވަނަ ދުވަހު އެވެ.\nސައުދު މިއަދު ކްރިމިނަލް ކޯޓަށް ހާޒިރުކުރަނީ.---މިހާރު ފޮޓޯ: ހުސެއިން ވަހީދު\nއަމީތާއި ސައުދުގެ ބަންދަށް އިތުރު ހަތަރު ދުވަސް ދިން ނަމަވެސް، މިއަދުގެ ބަންދު މަޖިލިހުގައި ދައުލަތުން އެދުނީ ޝަރީއަތް ނިމެންދެން އެ ދެބޭފުޅުން ބަންދުގައި ބެހެއްޓުމަށެވެ.\nމަޖިލިހުގެ ގޮނޑި ގެއްލިފައިވާ ކަމަށް އިލެކްޝަންސް އިން ކަނޑައަޅާފައި ވަނިކޮށް، މިދިޔަ މަހުގެ 24 ގައި މަޖިލިހުގެ އިދާރާ އަށް ވަން މައްސަލާގައި އަމީތާއި ސައުދުގެ އިތުރުން ތުލުސްދޫ ދާއިރާގެ މެމްބަރު މުހައްމަދު ވަހީދު އިބްރާހީމް (ލޯޔަރު ވައްޑެ) ވެސް ވަނީ ހައްޔަރުކޮށްފަ އެވެ.\nޖުލައި 24 ވަނަ ދުވަހުގެ ރޭ ހައްޔަރުކުރި ވައްޑެގެ ބަންދުގެ ފުރަތަމަ 15 ހަމަވެ، މިދިޔަ ބުދަ ދުވަހު ވަނީ އިތުރު ހަތަރު ދުވަހަށް އޭނާ ބަންދުގައި ބެހެއްޓުމަށް ކްރިމިނަލް ކޯޓުން އަމުރުކޮށްފަ އެވެ.\nއިތުރު ލިޔުންތައް މެމްބަރު މުހައްމަދު އަމީތު ރައްޔިތުންގެ މަޖިލިސް ކްރިމިނަލް ކޯޓް މަޖިލީހުގެ މެމްބަރުން އިދިކޮޅު ފަރާތްތައް މެމްބަރު ސައުދު ހުސެއިން


Gaza aabaadhu nukoh sulha dhamahattan dhathi: Hamas\nއިޒުރޭލާއި ފަލަސްތީނުގެ އަރައިރުން\nގާޒާ އާބާދު ނުކޮށް ސުލްހަ ދަމަހައްޓަން ދަތި: ހަމާސް\nގާޒާ އާބާދު ނުކޮށް ސުލްހަ ދެމެހެއްޓުން ދަތިކަމަށް ގާޒާގެ އޮފިޝަލުން ވިދާޅުވޭ\nފަލަސްތީނުގެ ގާޒާ އަލުން އާބާދު ކުރަން ކުރާ މަސައްކަތްތައް އިޒްރޭލުގެ އެއްބާލުން ލިބެން ޖެހޭނެ ކަމަށާއި އެނޫން ގޮތެއްގައި ސަރަހައްދީ ސުލްހަ ދެމި ނޯންނާނެ ކަމަށް ހަމާސްއިން ބުނެފި އެވެ. އިޒްރޭލުން ކޮށްދޭން ޖެހޭ ކަމެއް ހުއްޓުން އަރުވައި ތާށި ކުރުމަކީ ބަލައި ނުގަނެވޭނެ ކަމަށް ވެސް އޮފިޝަލުން ވިދާޅުވެ އެވެ.\nގާޒާ އަލުން ބިނާކޮށް އާބާދު ކުރެވޭނީ އެވެނި މިވެނި ކަމެއް ކުރުމުން ކަމަށް ބުނެ އިޒްރޭލުން ބިރު ދެއްކުމުގެ ބޭނުމެއް މިހާރަކު ނެތް ކަމަށާއި ހަމަލާތައް ހުއްޓާލާފައި އެ އޮތީ ގާޒާ ބިނާ ކުރަން ޝަރުތުކޮށް ކަމަށް ހަމާސްއިން ބުނެ އެވެ. އަދި ބުނީ ގާޒާއިން އިޒްރޭލަށް ފޮނުވާ ރޮކެޓްތައް މިހާރު ވެސް ހުރީ ކޮޅަށް ޖަހާފައި ކަމަށާއި ފީތާ ފަށުގައި ރޯކޮށްލުމުން އެއެޗެހި އުދުހި ގަންނާނެ ކަމަށެވެ.\nއިޒްރޭލުގެ އަޔަން ޑޯމްގެ ކުރިމަތީގައި ހަމާސްއިން ފޮނުވާ ދެރަވަރުގެ ރޮކެޓްތަކަކީ އެއްވެސް އެއްޗެއް ނޫން ކަމަށް ބުނާއިރު، ހަމަލާ ހުއްޓާލަން މަޖުބޫރު ކުރުވީ ވެސް ދެރަވަރުގެ ރޮކެޓްތައް ކަމަށް ހަމާސް ބުނެ އެވެ. އިޒްރޭލު ހައިރާންވެ ސޮނި ވެއްޓޭ ފަދަ ރޮކެޓްކޮޅެއް ހުރި ކަމަށް ވެސް ހަމާސްއިން ވަނީ ބުނެފަ އެވެ.\nފަލަސްތީންގެ ގާޒާއަށް އިޒްރޭލުން ހަމަލާދޭން ފެށީ މެއި 10 ވަނަ ދުވަހު އެވެ. މެއި 21 ގައި ހަމަލާތައް ހުއްޓާލަން އެއްބަސްވި ނަމަވެސް ސަރަހައްދީ ހާލަތު އަދިވެސް މުޅިން ރަނގަޅެއް ނޫނެވެ. އިޒްރޭލުން ފަލަސްތީން މީހުން ޝަހީދު ކުރުމާއި ޖެއްސުންކުރުން މިހާރު ވެސް ދަނީ ކުރިއަށެވެ.\nއިޒްރޭލުން ގާޒާއަށް ދިން ހަމަލާތަކުގައި 254 މީހުން ވަނީ މަރާލާފަ އެވެ. އޭގެ ތެރޭގައި 66 ކުދިންނާއި 39 އަންހެނުން ހިމެނެ އެވެ.\nފަލަސްތީން އިޒްރޭލް މިސްރު + މެދު އިރުމަތި ގާޒާ އިޒުރޭލާއި ފަލަސްތީނުގެ އަރައިރުން ހަމާސް\nއިޒްރޭލުގެ އަނިޔާ ދައްކައިދޭ ފޮޓޯ މައުރަޒެއް ގާޒާގައި\nއެމެރިކާގެ އެހީއަށް އިޒްރޭލުން އާދޭސް ކުރަނީ


nVidia In ARM gannanee | Mihaaru\nއެންވީޑިއާ އިން އާމް ލިމިޓެޑް ގަތުމަށް ވާހަކަދައްކަނީ 32 ބިލިއަން ޑޮލަރަށް އެކަމަކު އަގު ބޮޑުން އެކަށީގެންވޭ\nއެންވީޑިއާ އިން އާމް ގަންނަން މަޝްވަރާކުރަނީ\n04 އޯގަސްޓް 2020 - 08:22 1 comment\nއާމް ލިމިޓެޑް އަކީ ވެސް ޗިޕް ޑިޒައިންކުރާ ކުންފުންޏެކެވެ. ޚާއްސަކޮށް މޮބައިލް ޑިވަސްތަކަށެވެ. މައި މަރުކަޒު ހުންނަނީ އިނގިރޭސިވިލާތުގަ އެވެ. އެކަމަކު މިއީ ޖަޕާނުގެ ސޮފްޓްބޭން ގުރޫޕުން ހިންގާ ކުންފުންޏެކެވެ.\nއެންވީޑިއާ އިން އާމް ގަތުމަށްޓަކައި ސޮފްޓްބޭންކާ މަޝްވަރާކުރާ ވާހަކަ ދުވަސްކޮޅެއް ކުރިން ވަނީ އިވިފަ އެވެ. މިއީ ދުނިޔޭގައި ހިނގާ ވިޔަފާރީގެ ޒާތެކެވެ.\nކުންފުނިތައް ގަނެ ކުންފުނިތައް ވިއްކުމަކީ އެވްރެޖް މީހަކަށް މާނައެއް ދޭހަވާނެ ކަމެއް ނޫނެވެ. ޓެކްނޮލޮޖީ ސިނާއަތުގައި ބަދަލުކުރެވެމުން ދާ މިކަހަލަ މުއާމާތުން ސިދާ ފައިދާއެއް ނުލިބުނަސް، މި މައުލޫމާތު މުހިންމު ވަނީ، މި ފަދަ މުއާމަލާތްތަކާ ގުޅިގެން ހާޑްވެއާ އުފައްދާ ކުންފުނިތަކުން ކޮށްފާނެ ކަމެއް ނޭނގޭތީ އެވެ.\nމައިކްރޮސޮފްޓް ވިންޑޯޒްގެ މުޅި ހަޔާތް، އިންޓެލް އަދި އޭއެމްޑީ ޗިޕްތަކަށް ބަރޯސާވެފައި އޮތުމަށް ފަހު، އާމް ޗިޕްތަކަށް ފޯކަސްކުރުމަކީ ވިންޑޯޒް މެޝިންތައް ބޭނުންކުރާ މީހުންނަށް މުހިންމު ކަމެކެވެ. އަގު ބޮޑު ޗިޕްތައް ދޫކޮށް އަގު ހެޔޮ ޗިޕްތަކަށް ވިންޑޯޒް ޑިޒައިންކުރުމަކީ ލުޔެކެވެ.\nއެޕަލްގް މެކް ކޮމްޕިއުޓަރުތަކުގައި ވެސް އާމް ޗިޕްތައް މި އަހަރުގެ ކޮންމެވެސް ހިސާބެއްގައި އަޅުވާނެ ވާހަކަ ވެސް އެބަ ދެކެވެ އެވެ. މި ފަދަ މުހިންމު ދަނޑިވަޅެއްގައި، އާމް އެހެން ބަޔަކަށް ވިކުމަކީ، ކުރިން ހަދާފައި ހުރި އަހުދުތައް އުވި ހިނގައިދާނެ ކަމަކަށް ވެސް ވެދާނެ އެވެ. މީހުންގެ ވިންނުމާއި ނިންމުމަށް ފަޅި ސިކުންތަކުން ވެސް ބޮޑެތި ބަދަލުތައް އާދެ އެވެ.\nއާމް ގަތުމަށް މަޝްވަރާކުރެވެނީ 32 ބިލިއަން ޑޮލަރަށެވެ. މިއީ ސޮފްޓްބޭންކުން 2016 ގައި އާމް ގަތް އަގެވެ. ޓެކްނޮލޮޖީ ސިނާއަތުގައި ނުފޫޒުގަދަ، ޕޯލް ތަރޮޓް ފަދަ މީހުން ދެކޭ ގޮތުގައި އާމްގެ އަގު މިހާރު އުޅޭނީ 40 ބިލިއަން ޑޮލަރުގަ އެވެ. އެހެންކަމުން، މި މުއާމަލާތުގައި އަމަކީ ސިފަޖެހޭ ގޮތަކުން ކުންފުނި ވިކޭ އަގު ބޮޑުވުން ވެސް ގާތެވެ.\nއިތުރު ލިޔުންތައް މެކް މައިކްރޮސޮފްޓް އެޕަލް އޭއާރުއެމް ވިންޑޯޒް


Nepal Captain Ge Edhumakee Final Gai Dhivehinge "Support" - Vaguthu\nނޭޕާލް ކެޕްޓަންގެ އެދުމަކީ ފައިނަލުގައި ދިވެހިންގެ "ސަޕޯޓު"\nނޭޕާލްގެ ކެޕްޓަން އަދި ތަޖުރިބާކާރު ކީޕަރު ކިރަން ކުމާރު -- ވަގުތު އިމޭޖަސް: އަބްދުﷲ އަބީދު\nރާއްޖެއަކީ ދެވަނަ ގެ ކަމަށް ބަލާ ތަނެއް ކަމަށާއި މިފަހަރުގެ ސާފް ޗެމްޕިއަންޝިޕުގެ ފައިނަލުގައި އިންޑިއާ އާއި ދެކޮޅަށް ކުޅޭ މެޗުގައި ދިވެހި ރައްޔިތުން ނޭޕާލަށް ސަޕޯޓުކޮށްދިނުމަށް ނޭޕާލްގެ ކެޕްޓަން ކިރަން ޝެމްޝޮން އެދިއްޖެ އެވެ.\nމިއީ ނޭޕާލްގެ ތާރީހުގައި ސާފް ޗެމްޕިއަންޝިޕުގެ ފައިނަލުގައި އެ ޓީމު ކުޅޭ ފުރަތަމަ ފަހަރެވެ. މިހާތަނަށް އެ ޓީމަށް އެންމެ ދުރަށްވެސް ދެވުނީ މުބާރާތުގެ ސެމީފައިނަލާއި ހަމަޔަށެވެ.\nނޭޕާލްގެ ކީޕަރު އަދި ކެޕްޓަން ކިރަން ޝެމްޝޮން ވަނީ ރާއްޖޭގެ ޓީސީ ސްޕޯޓްސް ކުލަބުގެ ގޯލު ދެ ފަހަރެއްގެ މަތިން ބަލަހައްޓާފައެވެ. ބަންގްލަދޭޝްގައި ބޭއްވި ޝެއިހް ކަމާލް ކަޕް ޓީސީއަށް ކާމިޔާބުކޮށްދިން ޓީމުގެ ކީޕަރަކަށް ހުރީވެސް ކިރަން އެވެ. ރާއްޖެއަށް ތަށި ލިބުމުގައި އޭނާ އަދާކުރި ދައުރު ބޮޑެވެ.\nއިންޑިއާ އާއި ދެކޮޅަށް ކުޅޭ މެޗުގެ ކުރިން ބޭއްވި ނޫސްވެރިންގެ ބައްދަލުވުމުގައި ވާހަކަދައްކަމުން ކިރަން ބުނީ ދިވެހިންގެ ސަޕޯޓު ނޭޕާލަށް ލިބިއްޖެ ނަމަ އެއީ ކުޅުންތެރިންނަށް ވެސް ލިބޭނެ ބޮޑު ހިތްވަރަކަށް ވާނެ ކަމަށެވެ.\nމުބާރާތުގެ ފައިނަލަށް ދިއުމުގައި ކިރަންގެ ދައުރު ވަރަށް ބޮޑެވެ. ނޭޕާލް ޓީމު އެންމެ ޕްރެޝަރަށް ދިޔަ ދަނޑިވަޅު ތަކުގައިވެސް އޭނާ ވަނީ ޓީމު ހަމަޔަކަށް އަޅުވާފައެވެ. ނޭޕާލުން ފައިނަލަށް ދިޔައީ ފަސް ޓީމު ވާދަކުރި ލީގުގެ ދެވަނަ ހޯދައިގެންނެވެ. އެއީ ޖުމްލަ7ޕޮއިންޓް އެއްކޮށްގެންނެވެ.\nނޭޕާލް ވަނީ ކުޅުނު ހަތަރު މެޗުގެތެރެއިން ރާއްޖެއާއި ލަންކާ އަތުން މޮޅުވެ ބަންގްލަދޭޝް އާއި އެއްވަރުކޮށްފައެެވެ. ބަލިވީ އިންޑިއާ އަތުން އެކަންޏެވެ.\nމުބާރާތުގެ ފައިނަލުގައި އިންޑިއާ އާއި ނޭޕާލް ބައްދަލުކުރާ މެޗު ފަށާނީ އަންނަ ހޮނިހިރު ދުވަހުގެރޭ ރާއްޖެގަޑިން ރޭގަނޑު 20:00 ގައެވެ.\nޗައިނާ އިން ނޭޕާލް ބޯޑަރު ކައިރި އަށް އަތްގަދަ ކުރާ ކަމުގެ ތުހުމަތެއް\nމަތިންދާބޯޓެއްގެ ޓަޔަރި ފަޅައިގެން ދިއުމުން ފަސެންޖަރުން ބޯޓު ކޮއްޕާފައި ގެންދާ މަންޒަރު!\nނޭޕާލްގެ ގައުމީ ކީޕަރު ކިރަން މާޒިޔާއަށް ސޮއިކޮށްފި\nއޮކްޓޯބަރ 15, 2021 18:21\nޢެތްގޮތަކުން ތީހަމަ ރަނގަޅު ކަމެތް އިންޑިޔާޔާ ދެކޮޅުކަން ދައްކަން މީރަނގަޅު ފުރުސަތެއްކަމަށްފެނޭ\nއޮކްޓޯބަރ 15, 2021 18:27\nއިންޝާ ﷲ މަގޭ ސަޕޯޓު ލިބޭނެ..\nއަލީ އާރިފް/ ވަށަފަރު\nއޮކްޓޯބަރ 15, 2021 19:24\nދުވެހިންގެ ސަޕޯރޓް ނޭޕާލަށް....\nއޮކްޓޯބަރ 15, 2021 19:48\nނޭޕާލަށް ސަޕޯޓް ކޮށްފިއްޔާ މި ރާއްޖޭގެ ސަރުކާރުގައި ވެރިންގެ ގޮތުގައި ތިބި ޚާއިނުންތައް ރުޅި އަންނާނެ.\nއޮކްޓޯބަރ 15, 2021 21:38\nދިވެހިން ނޭޕާލާއި އެކު ތިބުމަށް އެދެން.\nއެގައުމުގެ ދަރިޔަކު ދިވެހި ޓީމަކަށް ކުޅޭ ތަށި މިލްކް ކުރަން ބޮޑުހިތްވަރެއް ކުރި\nއޮކްޓޯބަރ 15, 2021 22:09\nނޭޕާލް ޖާރސީ ކޮންތާކުން ލިބެނީ ؟\nއޮކްޓޯބަރ 15, 2021 22:28\nއޮކްޓޯބަރ 16, 2021 09:05\nﷲ އިރާދަފުޅުން ތިޔަ ކިބުރުވެރި އިންޑިޔާ ފައިނަލް މެޗުން ބަލިވާނެ\nއޮކްޓޯބަރ 16, 2021 10:44\nނޭޕާލް އަށް ސަޕޯޓްކުރަން މާކުރިން ވެސް ނިންމާފައި އޮތީ..\nއަބަދުވެސް ގައުމީ ޓީމު އާއި އެކު\nއޮކްޓޯބަރ 16, 2021 10:58\nމި ފަހަރު މިހިރީ ނޭޕާލް އާއި އެކު. ފައިނަަލް ގަ ދިވެހިރާއްޖޭގެ މީހުން މިތިބީ ނޭޕާލް އާއި އެކު. މީ ނޭޕާލް ގެ ފަހަރު ، އިންޝާ ﷲ


Covid siyaasee party thakaai siyaasee fikuru thafaatheh nukurey: Ali Zahir | Jazeera\t"ކޮވިޑް ސިޔާސީ ފިކުރު ތަފާތެއް ނުކުރޭ" - Jazeera\nކޮވިޑް ސިޔާސީ ޕާޓީތަކާއި ސިޔާސީ ފިކުރު ތަފާތެއް ނުކުރޭ: އަލީ ޒާހިރު\nމުޙައްމަދު އަފްޒަލް February 12, 2021 305 views1\nރައީސް އޮފީހުގެ ޗީފް އޮފް ސްޓާފް އަލީ ޒާހިރު (އަލިޕީ) ފޮޓޯ: ސަން.އެމްވީ\nކޮވިޑް-19 ސިޔާސީ ޕާޓީތަކާއި ސިޔާސީ ފިކުރު ތަފާތު ނުކުރާކަމަށް ރައީސުލްޖުމްހޫރިއްޔާ އޮފީހުގެ ޗީފް އޮފް ސްޓާފް އަލީ ޒާހިރު (އަލިޕީ) ވިދާޅުވެއްޖެއެވެ.\nއަލިޕީ މިގޮތަށް ވިދާޅުވެފައިވަނީ، ކޮވިޑް-19 ފެތުރުން ކޮންޓްރޯލް ކުރުމަށް އަޅާފައިވާ ފިޔަވަޅުތައް ހަރުކަށި ކުރުމަށް އެޗް.ޕީ.އޭ އިން ނިންމާފައިވާ ދަނޑިވަޅެއްގައި، އިދިކޮޅުން އެކަމަށް ސަމާލުކަމެއް ދިނުމެއްނެތި މުޒާހަރާ ކުރަމުންދާ ދަނޑިވަޅެއްގައެވެ.\nVirus fethurey minvaru ithuruve medical facility thakah baaru boduvamun dhaairu thimaaya aailaage membarunge rakkatherikama medhu visnaa nula jazbaathu kuriah nere, virus ithurah fethurumah magufahiva gothah baeh faraaithakuge amaluthah fennamun dhaakami hithaama huri kameh. 🦠\n— Ali Zahir (alipi) (@alixahir) February 12, 2021\nމިއަދު ޓްވީޓް ކުރައްވަމުން އަލިޕީ ވިދާޅުވީ، ވައިރަސް ފެތުރޭ މިންވަރު އިތުރުވެ މެޑިކަލް ފެސިލިޓީ ތަކަށް ބާރު ބޮޑުވަމުން ދާކަމަށާއި އެހެންނަމަވެސް ބައެއް ފަރާތްތަކުން ޖަޒުބާތު ކުރިއަށް ނެރެގެން މަސައްކަތް ކުރާ ކަމަށެވެ. އެގޮތުން، އާއިލާ މެންބަރުންގެ ރައްކާތެރިކަމަށް ސަމާލުކަމެއް ދިނުމެއްނެތި، ވައިރަސް އިތުރަށް ފެތުރޭ ގޮތަށް ބައެއް ފަރާތްތަކުގެ އަމަލުތައް ފެންނަމުން ދިޔުމަކީ ހިތާމަހުރި ކަމެއް ކަމަށް އަލިޕީ ވިދާޅުވިއެވެ.\nމީގެއިތުރުންވެސް، ކޮވިޑް ސިޔާސީ ޕާޓީތަކާއި ސިޔާސީ ފިކުރުތައް ތަފާތު ނުކުރާނެކަން ފާހަގަކުރައްވަމުން އަލިޕީ ވިދާޅުވީ، ކޮވިޑް އެންމެނަށްވެސް ހަމަހަމަކަމަށެވެ.\nCovid siyaasi party thaka siyaasi fikuruthah thafaatheh nukurey. Covid ah enmen hamahama.\nރާއްޖޭގައި މިވަގުތު ފެތުރެމުންދަނީ ކޮވިޑްގެ މިހާތަނަށް އައި އެންމެ ނުރައްކާތެރި ރާޅު ކަމަށް ހެލްތު އެމަރޖެންސީ އޮޕަރޭޝަންސް ސެންޓަރުގެ ތަރުޖަމާނު ޑރ. ނަޒްލާ ރަފީގްވެސް ވަނީ ވިދާޅުވެފައެވެ. މިކަމާއި ގުޅިގެން ގްރޭޓަރ މާލެ ސަރަހައްދުގައި އަޅާފައިވާ ފިޔަވަޅުތައް ހަރުކަށި ކުރުމަށް ސަރުކާރުން ވަނީ ނިންމާފައެވެ. އެހެންނަމަވެސް، އިދިކޮޅު ކޯލިޝަނުން އަންނަނީ "މަގޭ ފްލެޓް ކޮބާ" ނަމުގައި އެއްވެސް ގައިދުރުކަމެއް ނެތި މުޒާހަރާ ކުރަމުންނެވެ.\nގްރޭޓަރ މާލެ ސަރަޙައްދު (މާލެ، ހުޅުމާލެ، ވިލިމާލެ ތިލަފުށި، ގުޅީފަޅު، ހުޅުލެ) ގައި، ހަވީރު ހަޔަކުން ފެށިގެން ހެނދުނު ހަޔަކަށް އެއްގަމު އުޅަނދު ފަހަރު ދުއްވުން މަނާ ކަމަށެވެ. އަދި ރޭގަނޑު 11 އިން ފެށިގެން ކާފިއު ވެސް އަންނަނީ ހިންގަމުންނެވެ.\nއަލީ ޒާހިރު، ޗީފް އޮފް ސްޓާފް\nއަލީރަޝީދަށް ހުކުމް ލިޔެދޭ ޗީފް އޮފް ސަޓާފް says:\nކޮވިޑް ތަފާތު ކުރަނީ ޚާއްސަ ހުއްދަ ދޯ!\n"ކޮވިޑް ސިޔާސީ ފިކުރު ތަފާތެއް ނުކުރޭ"


Addu Accident Gai Niyaavi Meehaage Hashigandu Othee "Chis Chis" Vefai - Vaguthu\nއައްޑޫ އެކްސިޑެންޓްގައި ނިޔާވި މީހާގެ ހަށިގަނޑު އޮތީ "ޗިސްޗިސް" ވެފައި\nރޭ އައްޑޫ ސިޓީގައި ހިނގައިދިޔަ ނުރައްކާތެރި އެކްސިޑެންޓުގައި ނިޔާވި ހިތަދޫ، ނޫމުގުމާގޭ، މުހައްމަދު ރަމްޝް ރިޔާޒް، 28، ގެ ހަށިގަނޑު ފެނުނު އިރު އޮތީ ޗިސްޗިސް ވެފައި ކަމަށް ބުނެފިއެވެ.\nރޭގެ އެކްސިޑެންޓު ހިނގާފައި ވަނީ ލިންކް ރޯޑްގެ ކުނިކޮށި ހުންނަ ސަރަހައްދުގައެވެ. އެކްސިޑެންޓު ހިނގާފައި ވަނީ ބާރު ސްޕީޑުގައި ދުއްވަމުން އައި ކާރެއްގެ ކުރީ ކޮޅުުގައި ރަމްޝް ދުއްވަމުން އައި ސައިކަލު ޖެހުމުންނެވެ. އެކްސިޑެންޓުގައި ރަމްޝް ވަނީ ކާރުގެ ދަށުވެފައެވެ.\nހިތަދޫ ރީޖަނަލް ހޮސްޕިޓަލް (އެޗްއާރްއެޗް) ގެ ސީނިއާ ކޮމިއުނިޓީ ހެލްތު އޮފިސަރު މުހައްމަދު ނަޖީބް، ރަމްޝްގެ ހަށިިގަނޑު ހޮސްޕިޓަލަށް ގެންދިޔަ އިރު އޮތް ގޮތް ސިފަ ކުރަމުން ވިދާޅުވީ އޭނާގެ ހަށިގަނޑު އޮތީ "ޗިސްޗިސް" ވެފައި ކަމަށެވެ. އަދި ހަށިގަނޑު އޮތް ހާލު ވެސް ކިޔައިދޭން ދަތި ކަމަށް ވިދާޅުވިއެވެ.\nމައުލޫމާތު ލިބިފައިވާގޮތުގައި ކާރު ދަށުވެ ރަމްޝްގެ އަތާއި ފަޔާއި ކަނދުރާވެސް ވަނީ ލެނބި ބިދިފައެވެ. އޭނާގެ ހަށިގަނޑުވެސް އޮތީ ޗިސްވެފައެވެ. ލައިގެން ހުރި އަންނައުނުތައް ވެސް ހަލާކުވެ ބޭލިފައި އޮތް އިރު އޭނާގެ ހަށިގަނޑުގެ އައުރަ ނިވާ ކުރީވެސް އާންމުންގެ ބަޔެކެވެ.\nރޭ ހިނގައި ދިޔަ މި އެކްސިޑެންޓަކީ މުޅި ރާއްޖޭގައިވެސް އެކްސިޑެންޓެއްގައި މީހަކަށް އެންމެ ބޮޑެތި އަނިޔާތަކެއް ލިބުނު އެއް އެކްސިޑެންޓުގެ ގޮތުގައި ގިނަ ބަޔަކު ސިފަ ކުރެއެވެ.\nއުމުރުން އެންމެ 28 އަހަރުގައި ރަމްޝް ދުނިޔެއާއި ވަކިވެގެން ދިޔަ އިރު އޭނާގެ އަންބަކާއި ދަރިއަކުވެސް ހުރެއެވެ.\nމާޗް 11, 2018 14:12\nރަމްޝްއަށް ސުވަރުގޭގެ ދާއިމީ ރަހުމަތް ލައްވަަށި?\nމާޗް 11, 2018 14:19\nއަސަރުން ފުރިގެންވާ މަރެއް\nމާޗް 11, 2018 16:19\nމާޗް 14, 2018 13:00


Wolves ge kulhuntherinnah ekani thamreenuthah hadhan furusathu dhenee\nވުލްވްސް ކުޅުންތެރިން ތަމްރީންތައް ހެދުން\nވުލުވްސްގެ ކުޅުންތެރިންނަށް އެކަނި ތަމްރީނުތައް ހަދަން ފުރުސަތު ދެނީ\nމީގެ ކުރިން އާސެނަލް، ޓޮޓެންހަމް އަދި ވެސްޓް ހޭމް އިން ވަނީ ތަމްރީނުތައް ހަދަން ކުޅުންތެރިންނަށް ފުރުސަތު ދީފައި\nކ. މާލެ |5މެއި 2020 | އަންގާރަ 16:01 | 1,446\nވުލްވްސް އިން މީގެ ކުރިން ކުރިއަށް ގެންދިޔަ ފަރިތަކުރުންތަކުގެ ތެރެއިން - ގެޓީ އިމޭޖާސް\nވުލްވްސްގެ ކުޅުންތެރިންނަށް އެކަނި، އެކުލަބުގެ ޓްރެއިނިންގ ސެންޓަރުގައި ތަމްރީނުތައް ހަދަން ފުރުސަތު ދޭން ނިންމައިފި އެވެ،\nނޮވެލް ކޮރޯނާވައިރަސް (ކޮވިޑް-19) އާ ގުޅިގެން އިނގިރޭސި ޕްރިމިއަރ ލީގު މުއްދަތެއް ނެތް ގޮތަށް މެދުކަނޑާލާފައިވީ ނަމަވެސް، މީގެ ކުރިން ބައެއް ކްލަބުތަކުން ވަނީ ކުޅުންތެރިން އެކަނި ތަމްރީނުތައް ހަދަން ފުރުސަތު ދީފައެވެ. ލީގު އަލުން ފަށާނެ ތާރީޚެއް އަދި ކަނޑައަޅާފައި ނުވި ނަމަވެސް، ވުލްވްސް އިން ވަނީ މި މަހުގެ 11 ވަނަ ދުވަހުން ފެށިގެން އެ ކުލަބުގެ ޓްރެއިނިންގ ސެންޓަރުގައި ކުޅުންތެރިންނަށް އެކަނި ތަމްރީނުތައް ހެދުމުގެ ފުރުސަތު ހުޅުވާލަން ނިންމާފައެވެ.\nވުލްވްސް އިން ބުނީ ކުޅުންތެރިން ޓްރެއިނިން ސެންޓަރުގައި އުޅޭއިރު އިޖުތިމާއީ ގައިދުރުކަމުގެ ގަވާއިދަށް ހުރިހާ ވަގުތެއްގައި ވެސް އަމަލުކުރަން ޖެހޭނެ ކަމަށާއި، ކަނޑައަޅާފައިވާ އުސޫލުތަކަށް ތަބާވާން ޖެހޭނެ ކަމަށެވެ.\nވުލްވްސްގެ ކުޅުންތެރިންނަށް އެ ކުލަބުގެ ޓްރެއިނިން ސެންޓަރުގައި އެކަނި ތަމްރީނުތައް ހެދުމުގެ ފުރުސަތު ދޭން ނިންމިއިރު، މީގެ ކުރިން އާސެނަލާއި، ޓޮޓެންހަމް ހޮޓްސްޕަރ އަދި ވެސްޓް ހޭމް ޔުނައިޓެޑުން ވަނީ ކުޅުންތެރިން އެކަނި ތަމްރީނުތައް ހެދުމުގެ ފުރުސަތު ހުޅުވާލާފައެވެ. އަދި ބްރައިޓަން އާއި ކްރިސްޓަލް ޕެލަސް އަދި ޝެފީލްޑް ޔުނައިޓެޑުގެ ކުޅުންތެރިން މި ހަފުތާގައި އެކަނި ތަމްރީނުތަކަށް ނުކުންނާނެ ކަމަށް ރިޕޯޓުތައް ބުނެއެވެ.\nކޮވިޑް-19 އާ ގުޅިގެން މިދިޔަ މަރޗު މަހުގެ 8 ވަނަ ދުވަހު އިނގިރޭސި ޕްރިމިއަރ ލީގުގެ ކުޅުން މެދުކަނޑާލިއިރު، ޖޫން މަހު އިނގިރޭސި ޕްރިމިއަރ ލީގު އަލުން ފަށަން އަންނަނީ ތައްޔާރުވަމުންނެވެ. އެގޮތުން ޕްރިމިއަރ ލީގުގެ މެޗުތައް ސަޕޯޓަރުން ނުވައްދާ ކުޅޭގޮތަށް ޖޫން މަހުގެ 8 ވަނަ ދުވަހު ފަށައި، ޖުލައި މަހުގެ 27 ވަނަ ދުވަހަށް ލީގު އެއްކޮށް ފުރިހަމަކުރަން އަންނަނީ މަސައްކަތް ކުރަމުންނެވެ. އެގޮތުން ލީގު ކުރިއަށް ގެންދިޔުމަށް ހުރިހާ ކްލަބުތަކުން މިހާރު ވަނީ އެއްބަސްވެފައެވެ.


“ސްޕައިޑަރ މޭން 3” ގެ ޓްރެއިލާ ދައްކާލައިފި! – Feshun.mv\n"ސްޕައިޑަރ މޭން 3" ގެ ޓްރެއިލާ ދައްކާލައިފި!\n18 ނޮވެމްބަރ 2021 - 14:58\nގިނަ ބަޔަކު އިންތިޒާރުކުރަމުން އަންނަ ފިލްމް "ސްޕައިޑަރ މޭން" ގެ ތިން ވަނަ ބައި "ސްޕައިޑަރ މޭން: ނޯ ވޭ ހޯމް" ގެ ފުރިހަމަ ޓްރެއިލާއެއް ދައްކާލައިފިއެވެ.\nމި ފިލްމްގެ އެއްވެސް ޓީޒާއެއް އަދި ޓްރެއިލާއެއްވެސް ނުނެރޭތީވެ ފޭނުން ކަންބޮޑުވުން ފާޅުކޮށްފައި ވަނިކޮށ،ް ފިލްމްގެ ފުރަތަމަ ޓީޒާ ޓްރެއިލާއެއް ދައްކާލީ މިދިޔަ އޯގަސްޓް މަހުގެ ފަހުކޮޅު އެވެ. އަދި މި ފިލްމް ގެ ފުރަތަމަ އޮފިޝަލް ޓްރެއިލާ ދައްކާލީ އިއްޔެ އެވެ.\nސޮނީ އާއި ޑިޒްނީއިން އުފައްދާ މާވެލްގެ ސިނަމެޓިކް ޔުނިވާރސްގެ ތެރެއިން ގެނެސްދޭ "ސްޕައިޑަ މޭން: ނޯ ވޭ ހޯމް" ގެ މި ޓްރެއިލާގެ ދިގު މިނަކީ3މިނެޓާއި3ސިކުންތެވެ. މި ޓްރެއިލާ ޔޫޓިއުބްގައި ރިލިޒްކުރިތާ އެއް ދުވަސްވެފައި ވާއިރު، ޔޫޓިއުބްގައި ޓްރެއިލާއަށް 33 މިލިއަނަށްވުރެ ގިނަ ވިއުސް ވަނީ ލިބިފައެވެ.\n“ސުޕައިޑަރ މޭން ފާ ފްރޮމް ހޯމް” ގައި އެންމެ ފަހުން ހިނގާފައިވާ ހާދިސާއަށް ބަލާއިރު، ފިލްމްގެ ޕޯސްޓް ކްރެޑިޓް މަންޒަރުގައި، ސްޕައިޑަމޭންއަކީ ކާކުކަން ފިލްމްގެ ވިލަން “މިސްޓީރިއޯ” މުޅި ދުނިޔެއަށް ވަނީ ފަޅާއަރުވާލަފައެވެ. އެހެންކަމުން މިފަހަރުގެ ފިލްމްގައި އެންމެންނަށް ސްޕައިޑަމޭންގެ އައިޑެންޓިޓީ އެނގުމުން ޕީޓާ ޕާކާ އަށް ކުރިމަތިވާ ކަންކަން ދައްކުވައިދެއެވެ.\nޓްރެއިލާއިން ފެނިގެންދާ މަންޒަރުތަކަށް ބަލާއިރު، ފިލްމްގައި ސްޕައިޑަމޭން އާއިއެކު އޭނަގެ ގާޑިއަންއެއްގެ ގޮތުގައި މިފަހަރު އުޅެނީ ޑޮކްޓަރ ސްޓެރޭންޖެވެ. އަދި މީގެ ކުރިން ސްޕައިޑަމޭން ފިލްމްތަކުގައި ފެނިގެންދިޔަ އެންމެ ވަރުގަދަ ވިލަން "ޑޮކްޓަރ އޮކްޓޮޕަސް" ފެނިގެންދާ މަންޒަރެއްވެސް ޓްރެއިލާއިން ފެނިގެންދެއެވެ. އަދި މިފަހަރުގެ ޓްރެއިލާގައި ސްޕައިޓަމޭންގެ ކުރީގެ ފިލްމްތަކުގައި ފެނިގެންދިޔަ ވިލަން، "ގްރީން ގޮބްލިން"ވެސް ވަރަށް ކައިރިން ދައްކާލަ އެވެ. މިފަހަރުގެ ފިލްމްގައި މި ދެ ކެރެކްޓަރވެސް އަދާކޮށްދޭނީ، ކުރިން އެ ކެރެކްޓަރ ތަކުން ފެނުނު އެކްޓަރުންނެވެ.\nމާވެލް ސްޕައިޑަމޭން ސީރީޒްގެ ކުރީ ދެ ފިލްމްގައިވެސް ސްޕައިޑަމޭންގެ ރޯލު ކުޅެފައިވާ އެކްޓަރު ޓޮމް ހޮލެންޑް ފެނިގެންދާއިރު، ޓޮމް އިތުރަށް ބުނީ، ފިލްމްގައި ސްޕައިޑަމެންގެ ލޯބިވެރިޔާ "އެމް ޖޭ" ގެ ރޯލު ކުޅަމުން އަންނަ ޒުވާން ތަރި "ޒެންޑެޔޭ" މިފަހަރުގެ ފިލްމުންވެސް ފެނިގެންދާނެކަމަށެވެ.


Blackmail koh rape kuranikoh kujjaku salaamaiy koffi | Mihaaru\nކުއްޖަކު ބްލެކްމެއިލްކޮށް ރޭޕްކުރަމުން ދަނިކޮށް ކުއްޖާ ހޯދައި މީހަކު ހައްޔަރުކޮށްފި\n30 މެއި 2020 - 18:25\nފުލުހުން ބުނީ ކުއްޖާ ހޯދަން ފެށީ އެ ކުއްޖާ އަށް ވީނުވީއެއް ނޭނގި ނުރައްކަލަށް ހުށަހެޅިފައިވާ ކަމުގެ މައްސަލައެއް މި މަހުގެ 28 ވަނަ ދުވަހުގެ ފަތިހު ހުށަހެޅުމާ އެކުގައި ކަމަށެވެ.\nމި މައްސަލަ ހުށަހެޅުމާ އެކު ކުއްޖާ ހޯދަން ކުރި މަސައްކަތުން ކުއްޖާ ފެނުނީ މާލެގެ ގެސްޓް ހައުސްއެއްގެ ތެރެއިން ކަމަށާއި އެ ކުއްޖާއާ އެކު އިތުރު މީހަކު ވެސް ހުރި ކަމަށް ފުލުހުން ބުންޏެވެ. ކުއްޖާ ސަލާމަތްކޮށް، އެ ކުއްޖާއާ އެކު ހުރި މީހާ ފުލުހުންގެ ބެލުމުގެ ދަށަށް ގެންދިޔައީ 28 ވަނަ ދުވަހުގެ މެންދުރު އެވެ. ފުލުހުން ބުނީ އަނިޔާ ލިބުނު ކުއްޖާ އަށް މިހާރު ރައްކާތެރިކަން ދީފައިވާ ކަމަށެވެ.\nމި މައްސަލާގައި، އުމުރުން 24 އަހަރުގެ ދިވެހި ފިރިހެނަކު ވަނީ ހައްޔަރު ކޮށްފަ އެވެ.\n"އޭނާ ހައްޔަރުކޮށްފައިވަނީ ކުއްޖާގެ އާއިލާ އާއި ކުއްޖާ އަށް އޮޅުވާލައި ބްލެކްމެއިލްކޮށް، ބިރުދައްކާ، ކުއްޖާ ރޭޕްކޮށްފައިވާ ކަމުގެ ތުހުމަތުގަ" ކަމަށް ފުލުހުން ބުންޏެވެ.\nފުލުހުން ބުނި ގޮތުގައި ތަހުގީގަށް މިހާތަނަށް އެނގިފައިވާ ގޮތުގައި މި ކުއްޖާގެ މައިންބަފައިން ކުއްޖާ މާލެ ފޮނުވާފައިވަނީ ކުއްޖާ އަދި މައިންބަފައިން ނުދަންނަ މީހެއްގެ ކައިރިއަށެވެ. ކުއްޖާ މާލެ ގެނައުމުގައި ފައިސާއާ ގުޅުން ހުރި ބޮޑެތި އޮޅުވާލުންތަކެއް އޮޅުވާލައި ބްލެކްމެއިލްކޮށް ބިރުދައްކާފައިވާކަން ތަހުގީގަށް ފާހަގަ ކުރެވޭ ކަމަށް ވެސް ފުލުހުން ބުންޏެވެ. ކުޑަކުއްޖަކު ހިމެނޭ މައްސަލައަކަށް ވާތީ މާގިނަ ތަފްސީލެއް ފުލުހުން ނުދެ އެވެ.\nމި މައްސަލާގައި ހައްޔަރު ކޮށްފައިވާ މީހާ އަކީ ފުލުހުން ބުނި ގޮތުގައި އެހެން ކުށްތަކުގެ ރެކޯޑް އޮންނަ މީހެކެވެ.\n"ކުޑަކުދިންނަށް ޖިންސީ ގޯނާ ކުރާ މީހުންނާއި، ކުޑަކުދިން ރޭޕްކޮށް ބްލެކްމެއިލްކޮށް، ކުޑަކުދިން ގުރޫމްކުރުވައިގެން ކުށްކުރުމުގައި ކުދިން ބައިވެރިކުރުވާ އަދި ކުޑަކުދިންގެ ކަރާމާތައް އުނިކަން އަންނަ ގޮތަށް ޢަމަލު ކުރާ މީހުންނާއިމެދު ގާނޫނީ ގޮތުން އަޅަން ޖެހޭ އެންމެ ހަރުކަށި ފިޔަވަޅު މި ސާވިސް އިން އަޅަމުން ގެންދާނެކަމުގައި ދަންނަވަމެވެ." ފުލުހުން މީޑިއާ އަށް ފޮނުވި މެސެޖުގައިވެ އެވެ.\nފުލުހުން ވަނީ މިކުޑަކުދިންގެ ރައްކާތެރިކަން ކަށަވަރުކުރުމާއި އިންޓަނެޓްގެ ޒަރިއްޔާ އިން ކުދިން ނުރައްކަލަށް ހުށަހެޅުނަ ނުދިނުމަށާއި ނުދަންނަ މީހުން ކައިރިއަށް އަދި އެފަދަ މީހުންނާ އެކު ކުދިން ތަންތަނަށް ނުފޮނުވަން އިލްތިމާސްކޮށްފަ އެވެ.\nފުލުހުން ބުނީ މި މައްސަލަ ސީރިއަސް މައްސަލައެއްގެ ގޮތުގައި ބަލަމުން އަންނަކަމަށެވެ.\nކުޑަކުދިން ކުޑަކުދިންނަށް އަނިޔާކުރުން ކުށްކުރުން ބްލެކްމެއިލް\n45 ކޮމެންޓް, 165 ރިއެކްޝަންސް\nރައްޔިތުންނަށްވުރެ ޤައުމު ތަރައްޤީވީީ. ސިންގަޕޫރުގެ ބަދަލުގައި މިއޮތީީ ނިވްޔޯކް، ޓޯކިޔޯ ހެދިފައި. ނަމަވެސް މިމީހުންގެ އަޚްލާގުގެ އަޑުއިވިއްޖެއްޔާ މާފިޔާ އަދި ޔަކޫޒާވެސް އާޝޯޚްވާނެ.\nގަންހިންގާ ވާހަކަ ނުދައްކާ އެހިސާބުން ހިޔުމަންރައިޓް އަނިޔާލިބޭފަރާތަށް އެ ހައްޤު ވެސް ނޯންނަކަހަލަ ހުރި ހިތާމައެއްގެ ބޮޑުކަމާ\nމިވެސް ޝިދާތާ ޒިންމާ ވާން ޖެހޭނީ\nކޮބާ ކުޑަކުދިންގެ މައްސަލަތައް ދި މާވަނީ ވަކި މީހަކު ވަޒީރު ކަ މުގައި ހުންނާތީ ކީ ނޫން ދޯ. ތަފާތަކީ މިނިސްޓަރު އިސްތިއުފާއަށް ގޮވާ މަގު މަތީ ހަރަކާތް ނެތު މާއި މަޖިލިހުގެ ކޮ މިޓީއަށް ވަޒީރު ދަ މާ ޗަރުކޭސް ނުކުޅޭކަން. ނިޒާ މު ހަރުދަނާ އެއް ނުކުރެވޭ. އެއްވެސް ކުރިއެރު މެއް ނުލިބޭ. ވަޒީރުގެ ދައުރަކީ އެކި ފަރާތްތަކަށް ތަޢުރީފު ކުރު މާއި ސެލިއުޓް ކުރުން.\nނޫސްވެރިކަމަކީ ހަމައެކަނި ހަބަރެއް ޖަހާލުމެއްނޫން. ފުލުސް ގެ އިދާރާއަކީ ނޫހަށް މެސެޖެއް ނުވަތަ ޓްވީޓް ކުުރުމެއްވެސްނޫން. ޒިއްމަދާރު މުޖްތަމައެއް ބިނާވާނީ ހުރިހާ އެއްމެންވެގެން މިކަހަލަ ދަށްފެންވަރުގެ ކަންކަން ހުއްޓުވަން ނުކުމެގެން އަދި ގެނަސް ދޭހަބަރުގެ ހުރިހަކަމެއް އެއްމެއަޑިޔަށް ފީނައިގެން ހޯދުން. ޝުކުރިއްޔާ ޖެންޑަރ މިނިސްޓަރީން އަވަހަށް ތިކުއްޖާ ހޯދުމަށް ނުކުއް ނިކުތުން.\nޢިހްމާލުން ކުޑަކުދިން މަރުވަމުންދާ މައްސަލަވެސް އަވަހަށް ބަލަން އެބަޖެހޭ\nމި މީހާގެ މައުލޫމާތު ކޮންމެހެންވެސް ސިއްރު ކުރެވޭތޯ ބަލަން ވާނެއެވެ. އިތުރަށް މިފަދަ ކަންތައް ކުރަން ފުރުސަތު ލިބޭނީ އޭރުންނެވެ.\nސަހަރޯ! ލަފާކުރެވޭ ގޮތުގައި މައިން ބަފައިން ތިޔޮތީ ހިސާބަށްވުރެ ފައިސާގެ ދަހިވެތިކަން ބޮޑުވެފާ! މައިން ބަފައިންވެސް ބޭނުންވަނީ ދަރުފުޅު އަތުގައި އެންމެ ފަހުގެ ފޯނަކާއި، އަގު ބޮޑު ސައިކަލެއް ހުންނަށްޖެހޭނެ ކަމުގެ ވިސްނުންވިއްޔާ!\nކުށްކުރާ މީހުންނަށް މިގައުމުގަ އަދަބު ލިބެނީ ނޫސް ބަޔާނުން، ޓްވީޓުން ދެން ނޫސް ކޮންފަރެންސް އިން. ދެން މާދަމާ އަނެއް ކޮމިޝަން ހަދާފަ6މީހަކު 75000 ދީފަ ލީމަ މައްސަލަ ބެލުނީ\nޖެންޑާ މިނިސްޓަރަކަށް ހުންނަ މީހަކު އިސްތިއުފާ ދިނުމަކުން މިފަދަ ދަށުދަރަޖައިގެ އަމަލުކުރާމީހުން ނުހުއްޓުވޭނެ...ހުއްޓުވޭނީ އަހަރުމެންގެ މުޖުތަމައު މިއަށްވުރެ ހަރުދަނާވެ ތަސައްރަފު ފުދިގެން...އުމުރުން 12 ވަރަކަށް އަހަރަށް ދިޔައީމާ ކުއްޖާ ބޮޑުވީކަމަށް މައިންބަފައިން ދުށުމަކީ ގޯހެއް...ސައިކަލާއި ދުއްވާތަކެތި 18 އަހަރު ނުވާ ކުދިންނަށް ދިނުމަކީ ގޯހެއް....އަންހެން ކުދިން ފިރިހެންކުދިންނާ އެކު ފޮނުވުން ނޫނީ ދޫކުރުމީ ގޯހެއް..


Ras Online - އެއްބަސްވުން އާކުރާނަމަ ބޭނުމީ ބޮޮޑު މުސާރައެއް\nއެއްބަސްވުން އާކުރާނަމަ ބޭނުމީ ބޮޮޑު މުސާރައެއް\nމަރިޔަމް ލައިޝާ7ސެޕްޓެމްބަރު 2021 - 8:49\nލިވަޕޫލްއަށް ކުޅެމުން އަންނަ މިސްރުގެ ފޯވާޑް މުހައްމަދު ސަލާހު\nލިވަޕޫލާއެކު ހަދާފައިވާ އެއްބަސްވުން އާކުރަން, މިސްރުގެ ތަޖުރިބާކާރު ފޯވާޑް މުހައްމަދު ސަލާހު ބޭނުންވަނީ ބޮޑު މުސާރައަކަށް ކަމަށް ރިޕޯޓުތަކުން ބުނެފިއެވެ.\nލިވަޕޫލުން އުމުރުން 29 އަހަރުގެ ސަލާހު ގަތީ 2017 ވަނަ އަހަރުގެ ޖޫން މަހު ރޯމާއަށް 35 މިލިޔަން ޕައުންޑް ދެއްކުމަށްފަހުއެވެ. އޭގެ ފަހުން 2018 ވަނަ އަހަރު ލިވަޕޫލުގެ އެއްބަސްވުން އާކޮށްފައިވާއިރު، އެ އެއްބަސްވުމުގެ މުއްދަތު ހަމަވާނީ 2023 ވަނަ އަހަރުއެވެ. އެގޮތުން މިވަގުތު ލިވަޕޫލާއެކު ހަދާފައިވާ އެއްބަސްވުމުގެ ދަށުން މުސާރައިގެ ގޮތުގައި ހަފުތާއަކު ދެ ލައްކަ ޕައުންޑް ސަލާހަށް ލިބެއެވެ.\nލިވަޕޫލުން ސަލާހުގެ އެއްބަސްވުން އާކުރުމުގެ މަޝްވަރާތައް ކުރިއަށްގެންދާއިރު، އައު އެއްބަސްވުމުގައި ސަލާހު ސޮއިކުރަން ބޭނުންވަނީ މުސާރަ ބޮޑުކުރުމުން ކަމަށާއި، ހަފުތާއަކު ފަސް ލައްކަ ޕައުންޑުގެ މުސާރައެއް ދޭން ސަލާހު ޑިމާންޑުކޮށްފައިވާ ކަމަށް އިނގިރޭސި މީޑިއާތަކުން ވަނީ ރިޕޯޓުކޮށްފައެވެ. އަދި ޑިމާންޑް ކޮށްފައިވާ މުސާރާ ދޭން ލިވަޕޫލުން އެއްބަސްވެއްޖެނަމަ، ސަލާހު ވެގެންދާނީ ލިވަޕޫލުގެ ތާރީޚުގައި އެންމެ ބޮޑު މުސާރައެއް ދޭނެ ކުޅުންތެރިޔާއަށެވެ.\nލިވަޕޫލަށް ބަދަލުވެ ގިނަ ރިކޯޑުތަކެއް މުގުރާލާފައިވާ ސަލާހު މިހާތަނަށް ލިވަޕޫލަށް ކުޅެދިން 206 މެޗުގައި ވަނީ 127 ލަނޑު ޓީމަށް ކާމިޔާބުކޮށްދީފައެވެ. އަދި ފަހުން ލިވަޕޫލުން ހޯދި ކާމިޔާބީތަކުގައި ސަލާހު ވަނީ މުހިންމު ރޯލެއް އަދާކޮށްފައެވެ.


އައްޑޫގައި ޗައިނާ ނުވަތަ ސްރީ ލަންކާގެ ކޮންސިއުލޭޓެއް ގާއިމްކުރެވޭތޯ މަސައްކަތްކުރަން: އައްޑޫ މޭޔަރު | Sandhaanu\nއައްޑޫގައި ޗައިނާ ނުވަތަ ސްރީ ލަންކާގެ ކޮންސިއުލޭޓެއް ގާއިމްކުރެވޭތޯ މަސައްކަތްކުރަން: އައްޑޫ މޭޔަރު\nއައްޑޫސިޓީގައި އިންޑިއާ ކޮންސިއުލޭޓެއް އަޅަން އުޅުމުން އެކަމާ ދެކޮޅަށް ގިނަ ބަޔަކު އަޑުއުފުލަމުން ދަނިކޮށް، އެ ސިޓީގައި އިންޑިއާ ކޮންސިއުލޭޓެއް އެޅުމުގެ ކުރިން ޗައިނާ ނުވަތަ ސްރީ ލަންކާގެ ކޮންސިއުލޭޓެއް ގާއިމްކުރެވޭތޯ ބަލަމުން އަންނަ ކަމަށް އައްޑޫ ސިޓީގެ މޭޔަރު އަލީ ނިޒާރު ވިދާޅުވެއްޖެ އެވެ.\nރާއްޖެ ޓީވީގެ “ފަލަސުރުހީ” ޕްރޮގުރާމްގައި ވާހަކަދައްކަވަމުން ނިޒާރު ވިދާޅުވީ އައްޑޫގައި ޗައިނާ ނުވަތަ ލަންކާގެ ކޮންސިއުލޭޓެއް ގާއިމް ކުރެވިއްޖެ ނަމަ، އެ ސިޓީގައި އިންޑިއާގެ ކޮންސިއުލޭޓެއް ހުޅުވުމުގެ މައްސަލަ އަށް ވެސް ހައްލެއް ލިބިގެންދާނެ ކަމަށް ގަބޫލުކުރެއްވޭ ކަމަށެވެ.\nނިޔާޒު ވިދާޅުވީ ބައެއް ފަރާތްތަކަށް ކަމުނުދަނީ އިންޑިއާ އިން ކޮންސިއުލޭޓެއް އަޅަން އުޅޭތީ ކަމަށާ، އޭގެ ކުރިން އެހެން ގައުމެއްގެ ކޮންސިއުލޭޓެއް އެޅުމުން އެކަން ހައްލުވާނެ ކަމަށް ދެކެވަޑައިގަންނަވާ ކަމަށެވެ.\n“އަޅުގަނޑު މި ބަލަނީ އިންޑިއާ ކޮންސިއުލޭޓް އައުމުގެ ކުރިން އެހެން ގައުމެއްގެ ކޮންސިއުލޭޓެއް ހުޅުވަން. އޭރުން އެ ވާހަކައެއް (އިންޑިއާގެ ކޮންސިއުލޭޓް އެޅުމާ ދެކޮޅު ވާހަކަ) ނުދައްކާނެހެން ހީވަނީ، އޭރުން ހައްލުވީ،” ނިޒާރު ވިދާޅުވި އެވެ.\nއޭނާ ވިދާޅުވީ އިންޑިއާގެ ކޮންސިއުލޭޓް ގާއިމްކުރުން ބޮޑު މައްސަލައަކަށް ހެދީ އެ ގައުމާ ދެކޮޅަށް ހިންގާ ކެމްޕެއިންގެ ތެރެއިން ކަމަށާއި ނަމަވެސް މި ކޮންސިއުލޭޓް އެޅުމުގައި އިންޑިއާގެ ނިޔަތް ރަނގަޅު ކަމަށް ދެކިވަޑައިގަންނަވާ ކަމަށެވެ.\nއައްޑޫގައި އިންޑިއާގެ ކޮންސިއުލޭޓެއް ހުޅުވަން އިންޑިއާގެ ކެބިނެޓުން ނިންމުމާ ގުޅިގެން ގިނަ ބައެއްގެ ފާޑުކިޔުން ވަނީ ދިވެހި ސަރުކާރަށް އަމާޒުވެފައި ވީ ނަމަވެސް ތަކުރާރުކޮށް މި ކަމަށް ތާއީދު ކުރައްވާކަން ހާމަކުރަމުންއަންނަ މޭޔަރު ނިޒާރު ވިދާޅުވީ ޗައިނާގެ ކޮންސިއުލޭޓެއް ހުޅުވަން އެ ގައުމުގެ އެމްބަސީގެ ބޭފުޅުންނާ މަޝްވަރާ ވެސް ކުރައްވައިފައިވާ ކަމަށެވެ.\nނަމަވެސް އައްޑޫގައި ޗައިނާގެ މާ ބޮޑު މަޝްރޫއެއް ކުރިއަށް ނުދާތީ، ކޮންސިއުލޭޓެއް ގާއިމްކުރުމުގެ ވިސްނުން އަދި އެ ގައުމުން ނުގެންގުޅޭ ކަމަށް ވެސް އެ ޕްރޮގްރާމްގައި ވާހަކަފުޅު ދައްކަވަމުން ނިޔާޒު ވިދާޅުވި އެވެ.\nHaaufaa ޖުލައި 23, 2021 At 5:05 ޕމ\nނިޔަތް ޖުލައި 24, 2021 At 7:01 އމ\nނިޒާރު ވިދާޅުވީ … މި ކޮންސިއުލޭޓް އެޅުމުގައި އިންޑިއާގެ ނިޔަތް ރަނގަޅު ކަމަށް ދެކިވަޑައިގަންނަވާ ކަމަށެވެ. 😂


REPORT: Chief sifakohdhevi Raajje, Varah nurakka\nޗީފް އޮފް ޑިފެންސް ފޯސް އަބްދުﷲ ޝަމާލް --\nރާއްޖޭގައި ބިދޭސީންގެ މައްސަލަ ބޮޑުވެ އެކަން ބޮޑު ނުރައްކަލަށް ވެފައި އޮންނަތާ ކިތަންމެ އަހަރެއް ވެއްޖެ އެވެ. މި މައްސަލަ ދިވެހިންގެ ތެރޭގައި ފެށުމަކީ ވެސް އަދި ނުކުމެފައިވާ ދެރަ ނަތީޖާއަކީ ވެސް ވެރިކަމުގެ ބާރުގެ ތެރެއިން އަބަދުވެސް ނާޖާއިޒު ބޮޑު ވިޔަފާރިއެއްގެ ގޮތަށް ބިދޭސީންގެ ކަންކަން ކުރަމުން ގޮސްފައި ވުމެވެ. ރާއްޖެ އާއި ރާއްޖޭގެ މުސްތަގުބަލަށް ބަލައިލުމެއް ނެތި ހިތުހުރި އަދަދަކަށް ބިދޭސީން ގެނެސް މި ގައުމަށް އަޅާލީ އެއިރެއްގެ ސަރުކާރެއްގައި ބާރު ގަދަ ވަކި ބަޔަކަށް ލިބެމުންދިޔަ މާލީ މަންފާގެ ދަހިވެތި ކަމުގަ އެވެ. އޮޅުވާލުމުގެ ތެރެއިން ކޮންމެ ދުވަހަކު އެތައް ސަތޭކަ ބިދޭސީންނެއް އެތެރެކޮށްފައި ވެއެވެ. އެ މީހުން މާލެއާއި އަތޮޅުތަކުގެ ރަށްރަށަށް ފެތުރިގަނެ އެ މީހުުންގެ ސަގާފާތާއި ވިޔަފާރިއާއެކު އުޅޭނެ ގޮތަަށް އުޅެން ދޫވެފައި އޮތީ އެވެ. އޭގެ ހުރިހާ ގެއްލުމަކާއި ނުރަނގަޅެއް ލިބުނީ ރާއްޖެއަށެވެ.\nއެއީވެސް ދިރިއުޅެވިދާނެ އަދި ފައިސާ ހޯދަން މާ ފަސޭހަ ގޮތެއް ކަމަށް އެބައިމީހުންނަށް ވިސްނުނެވެ. އެންމެ ފަހުން ދިވެހިންނާއި ގުޅިގެން ބިދޭސީންވެސް އެ މަސައްކަތުގެ ތެރެއަށް ވަދެއްޖެއެވެ. ބަންގާޅުގައި ހުރި މީހާއަށް އޮޅުވާލައިގެން އޭނާގެ ހުރިހާ މުދަލެއް ވިއްކައިގެން ދައުލަތް ބަހައްޓާ ވެރިޔާއަށް ދޭނެ ފައިސާ ކޮޅު ހޯދައިގެން ރާއްޖެ އަންނަން ފެށީއެވެ. އައުމާއެކު އޭނާ ދޫކޮށްލަނީ މަގުމައްޗަށެވެ. މަގުމަތިން ރަށު މީހާއާ ދިމާވެ އެމީހުން ފައިސާ ހޯދާގޮތް ދަސްކުރެއެވެ. އެހިސާބުން އެގޮތަށް އުޅެން ފަށައެވެ.\nބިދޭސީންގެ ފަރާތުން ދިމާވަމުން އައީ އެންމެ މައްސަލައެއް ދެ މައްސަލައެއް ނޫނެވެ. އިޖްތިމާއީ އެތައް މައްސަލަތަކެއް ދިމާވެ ނިމިއްޖެއެވެ. އެންމެ ފަހުން ބޮޑެތި ހަމަނުޖެހުންތައް އުފައްދާ ސަލާމަތީ ހިދުމަތްދޭ މުއައްސަސާތަކަށް އެމީހުން ހަމަލާދޭން ފެށީއެވެ. މި އޮތީ އެންމެ ނާޒުކު ހިސާބުގައެވެ. ނުރައްކާތެރިކަމުގެ ކޮޅެއް ނެތެވެ.\nބިދޭސީން ދިވެހި ފުލުހުންނާ ކުރިމަތިލި ގޮތް ބަލާށެވެ. ހުޅުމާލޭގައި ސިފައިންނާ ފުލުހުން ހަދަމުންދާ ފްލެޓްތަކުގެ މަސައްކަތް ކުރަމުންދިޔަ ބިދޭސީން އަދި ބޮޑުފިނޮޅުގައި ތިބި ބިދޭސީންގެ ފަރާތުން ފެނުނީ މުޅި ގައުމު ކަންބޮޑުވާނެ ފަދަ މަންޒަރުތަކެކެވެ. ބޮޑުފިނޮޅުގައި ބިދޭސީން ވަނީ 12 ދިވެހިން ރަހީނުކޮށް ފުލުހުންނަށް ހުރަސްއަޅާފައެވެ. މުދާތަކަށް ގެއްލުންދީފައެވެ.\nހުޅުމާލޭގައި ފުލުހުންނާ ކުރިމަތިލައި ހަމަނުޖެހުން ހިންގަނީ: ބިދޭސީންގެ މައްސަލަ ވަނީ ބޮޑުވެފައި --\nބިދޭސީންގެ ވަރުގަދަ މުޒާހަރާތަކާއި ހަމަނުޖެހުންތަކާއެކު ރައްޔިތުން ކަންބޮޑުވެފައިވަނިކޮށް މައްސަލައިގެ އަސްލު ނުރައްކާ ރައްޔިތުންގެ މަޖިލީހަށް ޗީފް އޮފް ޑިފެންސް ފޯސް މޭޖާ ޖެނެރަލް އަބްދުﷲ ޝަމާލު އިއްޔެ ވަނީ ތަފްސީލްކޮށްދެއްވާފައެވެ. ޗީފް ސިފަކޮށްދެއްވި ރާއްޖެ ވަރަށްވެސް ނުރައްކަލެވެ.\nޗީފް ފުރަތަމަވެސް ވިދާޅުވީ ރާއްޖެއިން މިހާރު ފެންނަނީ ބޭރުގެ އިސްއިތުމާރީ ބާރަކުން އަރާ މި ގައުމު ހިފުމުން ފެންނާނެ ކަހަލަ މަންޒަރުތަކެއް ކަމަށެވެ. މި ޒަމާނަކީ އެއް ގައުމު އަނެއް ގައުމަށް ހަތިޔާރު ހިފައިގެން އަރާ ހިފާ ޒަމާނެއް ނޫން ނަމަވެސް ރާއްޖެ ކައިރީ އޮތް ބަޔަކު ވަނީ ހުޅުވިފައިވާ އަދި ރެގިއުލޭޓް ނުކުރެވި އޮތް ބޯޑަރުތަކެއްގެ ތެރެއިން ރާއްޖެއަށް އަރާފައި ކަމަށް ޗީފް ވިދާޅުވިއެވެ.\nބޭރުގެ އިސްތިއުމާރީ ބާރަކުން ގައުމަކަށް އަރާ ހިފިޔަސް ފެންނަން މި ހުންނަ ކަންކަން މި ފެންނަނީ މިހާރު ބިދޭސީންގެ ފަރާތުން. އަަޅުގަނޑުމެންގެ ސޮސައިޓީގެ ހުރިހާ ދިމާލަކުން މިވަނީ އެ މީހުން ފޫއަޅުވާލާއި ވަދެފައި. ދިވެހިންނާ ކައިވެނި ކުރުމާއި މިހެން ގޮސް ހުރިހާ ދިމާލަކަށް... މިހާރު އަދި ކުށްތަކުގައި ވެސް އެ މީހުން ޝާމިލުވެ ވަރަށް ބޮޑަށް ހަރަކާތްތެރި ވަމުން މިދަނީ... އެހެން ގޮސް އެންމެ ފަހުން ފުލުހުންނާ އެ މީހުން ކުރިމަތިލީ،"\nޝަމާލް ވަނީ ސިފައިން ހޯދާފައިވާ މައުލޫމާތުތަކުގެ އަލީގައި ރާއްޖޭގައި މިހާރު އުޅޭ ބިދޭސީންގެ މައުލޫމާތުވެސް ހިއްސާކޮށްފައެވެ. ރާއްޖޭގައި 179،954 ބިދޭސީން ރަޖިސްޓަރީ ވެގެން އެބަ އުޅެއެވެ. އަދި 66،000 އަށް ވުރެ ގިނަ ބިދޭސީން ގަވާއިދާ ހިލާފަށް އެބަ އުޅެއެވެ. އެއީ ކޮން ގައުމެއްގެ ކާކުކަން އަންގައިދޭ އެއްވެސް ލިޔުމެއްވެސް އެ މީހުންގެ ނެތެވެ.\n"އެހެން ގޮތަކަށް ދަންނަވާނަމަ 250،000 އެއްހާ މީހުން އެބައުޅޭ ބޭރު މީހުން. މީގެ ތެރެއިން ބޮޑު ޕަސެންޓަކީ ރަޖިސްޓާ ނުކޮށް ތިބި މީހުން. މިކަމަކީ ރާއްޖޭގެ ގައުމީ ސަލާމަތައް އޮތް ބޮޑު ނުރައްކަލެއް," ޝަމާލް ވިދާޅުވި އެވެ.\nޝަމާލް ވިދާޅުވި ގޮތުގައި ބިދޭސީންގެ މައްސަލަ މިހާރު ވަނީ ގައުމުގެ ސަލާމަތަށް އޮތް ނުރައްކާ ބޮޑު މައްސަލައެއްގެ ގޮތުގައި ނިންމާފައެވެ. އަދި އެކަމާ ގުޅިގެން ފިޔަވަޅު އެޅުމުގައި ފަސްވެއްޖެނަމަ ރާއްޖެއެއް ނުލިބޭނެއެވެ.\n"ނޭޝަނަލް ސެކިއުރިޓީ ކައުންސިލުން ބައްދަލު ކޮށްފަައި މިކަމަކީ ނޭޝަނަލް ސެކިއުރިޓީއަށް ރާއްޖެއަށް އޮތް ބޮޑު ނުރައްކަލެއް ކަމަށް ވަނީ ނިންމާފައި. އެ ހިސާބުން ފެށިގެން މި އޮތީ ވަރަށް ބޮޑަށް ނޯމަލް ޕްރޮސީޖާއަށް ވުރެ ބޮޑަށް ފާސްޓް ޓެރެކެއްގައި އެ މީހުން ހައްޔަރު ކުރުމާއި ފޮނުވާލަން ޖެހޭ މީހުން ފޮނުވުމާއި މިކަހަލަ މުހިންމު ފިޔަވަޅުތައް އެޅުމަށްތަކައި މަޝްވަރާ ކުރެވިފައިވޭ،" ޝަމާލް ވިދާޅުވި އެވެ.\nރައްޔިތުންގެ މަޖިލީހުގެ ގައުމީ ސަލާމަތާއި ހާރިޖީ ގުޅުންތަކުގެ ކޮމެޓީ --\nޝަމާލް ދެން ވާހަކަ ދެއްކެވީ މިކަމުގެ އަޑީގައި ތިބި މީހުންނާ އެ މީހުންނާ ގުޅިފައިވާ ކުންފުނިތަކާ ގުޅޭގޮތުންނެވެ. ރާއްޖޭގެ ނަން މަޝްހޫރު ކުންފުނިތަކުން ވަނީ މީގެ ހަ އަހަރު ފަހުން ފަށަން ހުރި މަޝްރޫއުތަކަށްވެސް ބިދޭސީން އެތެރެކޮށް ނިންމާފައެވެ. އެވަރުން ނިމުނީއެއް ނޫނެވެ. މިހާރުވެސް އެފަދަ ކުންފުނިތަކުން ގެންގުޅޭ ބިދޭސީންގެ ތެރެއިން އެތައް ބަޔަކު އުޅެނީ ގަވާއިދާ ހިލާފަށެވެ. މަސައްކަތް ކުރުވޭތީ އެ ކުންފުނީގެ ވެރިންނަށް އެކަން މައްސަލައަކަށް ނުވީއެވެ.\n"މިއީ ބޮޑު ކަމެއް. 24 ގަޑިއިރުން ހައްލުވާނެ ކަމެއް ނޫން. ރާއްޖޭގެ ސޮވިރިނިޓީއަށް [ސިޔާދަތަށް] ނޭޝަނަލް ސެކިއުރިޓީއަށް އޮތް ތުރެޓެއް މިއީ. މިކަމަށް ވަރަށް ރެޑިކަލް އިޝޫއެއް. އެހެންވެ ރެޑިކަލް މައްސަލައަކަށް ރެޑިކަލް ސޮލިއުޝަނެއް ކަންނޭނގެ ގެންނަން ޖެހެނީ،" ޝަމާލް ވިދާޅުވި އެވެ.\nބިދޭސީންގެ މައްސަލަ ހައްދުން ނެއްޓުނީއެވެ. ޔަގީނުންވެސް މިކަމަށް އަޅާނުލައިފިނަމަ ސަހަލުކޮށް މިކަމެއް ނުނިމޭނެއެވެ. ބޮޑުފިނޮޅުގައި ރަހީނުކުރީ 12 ދިވެހިން ނަމަވެސް މުޅި ގައުމާއި ހުރިހާ ދިވެހިން ރަހީނުވެގެން ނޫނީ މައްސަލަ ނިމިގެން ނުދާނެއެވެ. އެކަން އެގޮތަށް ވާން ބޭނުންނަމަ މިއަދު ފިޔަވަޅު އަޅަން ފަށަންޖެހެއެވެ.\nބިދޭސީންގެ އާބާދީ މިއަދު ދިވެހިންގެ އާބާދީގެ ތިންބައި ކުޅަ ދެބަޔާ ހަމަކުރަނީއެވެ. ދޭސީ ބިދޭސީ ކައިވެނިތައް އިންތިހާއަށް އިތުުރުވަނީއެވެ. ގިނަ ކައިވެނިތަކަކީ ދުވަސްވީ ދޭސީންނާއި ޒުވާން ބިދޭސީންގެ ކައިވެނިތަކެވެ. މިއީ ނުރައްކަލެކެވެ.\nބޮޑުފިނޮޅަށް ފުލުހުން ދިއުމުން ދެކޮޅަށް ނިކުމެ ތިބި ބިދޭސީން: ނުރައްކާތެރި އެތައް ކަމެއް ދަނީ ހިނގަމުން --\nބިދޭސީ ހަމަނުޖެހުން، ސިޔާސީ ކަމެއް\nބިދޭސީ ހަމަނުޖެހުންތަކާއި އެކު އިކޮނޮމިކް މިނިސްޓަރު ފައްޔާޒް އިސްމާއީލް ވިދާޅުވިއެވެ. "މިއީ ސިޔާސީ ކަމެކެވެ" މިނިސްޓަރު ވިދާޅުވި އެ ވާހަކަ ތިލަވެސް ކޮށްދެއްވިއެވެ.\nވިދާޅުވީ މިއީ އިދިކޮޅު ސިޔާސީ ޕާޓީއެއްގެ ކަމެއް ނޫނެވެ. މިއީ ގައުމު ހަލަބޮލިކަން ބޭނުންވާ ބައެއްގެ ސިޔާސީ މަސައްކަތެއް ކަމަށެވެ. އެއީ ސަރުކާރަށް ކުރި ޖެއްސުމެވެ. ބޭނުމަކީ ސަރުކާރުން ކުރާ މަސައްކަތްތައް ހުއްޓުވުމެވެ.\nއިއްޔެ ކޮމެޓީގައި ވާހަކަަދައްކަވަމުން ޑިފެންސް މިނިސްޓަރު މާރިޔާ އަހުމަދު ދީދީ ވިދާޅުވީ ބިދޭސީން މުޒާހަރާކޮށް ހަމަނުޖެހުން ހިންގަނީ މުސާރަ ނުދީގެން ނޫން ކަމަށާ އެކަމުގެ ފަހަތުގައި އެހެން ބަޔަކު "ފޮރުވިގެން" އުޅޭ ކަމަށެވެ. މާރިޔާ ވިދާޅުވީ ބިދޭސީންގެ މައްސަލަ ގައުމީ ސަލާމަތަށް ނުރައްކާވެއްޖެ ކަމަށެވެ.\n"ކޮންމެހެން މުސާރަ ނުލިބި ހައްގެއް ހޯދަން ނިކުންނަނީކީ ނޫން، އަދި މީގަ ފޮރުވިފައިވާ ފަރާތްތަކެއް ވެސް ވާނެކަން ގަބޫލު ކުރެވޭ. އެހެންވެ އެކަންކަމާ ބެހޭ ގޮތުން ބަލާ ތަހުގީގު ކުރަމުން މިދަނީ،"\nޑިފެންސް މިނިސްޓަރު މާރިޔާ އަހުމަދު ދީދީ: ބިދޭސީންގެ މައްސަލަ ގައުމީ ނުރައްކަލަކަށް ވެފައިވާ ކަމަށް ވިދާޅުވި --\nދެ ވަޒީރުން އެ ވިދާޅުވާ ވިދާޅުވުން އިތުރަށް ސާފު ކޮށްދެއްވަން ޖެހެއެވެ. އެ ވިދާޅުވަނީ ކުންފުނިތަކެެއްގެ ވާހަކަ ހެއްޔެވެ. އެހެން ކަމަށްވެއްޖެނަމަ އެ ވާހަކަ ސާފުކޮށް ވިދާޅުވާން ޖެހެއެވެ. ގައުމު މިހާލަތަށް ވައްޓާލި ކުންފުންޏަކަށް މި ގައުމުގެ މާލިއްޔާ ކާކަށް ނޯވެވޭނެއެވެ. މި ބިމުން މަންފާ ހޯދުގެ ފުރުސަތެއް އޮވެގެން ނުވާނެ އެވެ.\nމިނިސްޓަރު ވިދާޅުވި ނަމަވެސް މިއީ ސަރުކާރާ ކުރި ޖެއްސުމެއް ކަމަކަށް ނުފެނެއެވެ. މި ސަރުކާރު އޮތަސް ނެތަސް އެކަމުގައި ފަރުވާލެއް ނެތް ކިތަންމެ ރައްޔިތެއް ތިބޭނެއެވެ. ނަމަވެސް މި ގައުމުގެ ފުލުހުންނާއި ސިފައިންނަށް ބިދޭސީ މަސައްކަތްތެރިން ނިކުމެ ހަމަލާ ދޭނަމަ އެއްވެސް ދިވެއްސަކު މަޑަކުން ނުހުންނާއެވެ. ބިދޭސީންގެ މުޒާހަރާތައް ބަލާ، އެ މީހުންގެ ހަޅުތާލުކަން ދެކެން ދިވެހިން ބޭނުމެއް ނުވެއެވެ. އެހެންވީމަ މިއީ ސިޔާސީ ކަމެއް ކަމަށް ބުނެ ނިންމާލެވޭކަށް ނެތެވެ. އަމުދުން މިއީ ބަޔަކު ސަރުކާރާ ދެކޮޅަށް ކުރާ ކަމެކޭ ބުނެ ނިންމާލައިގެން ނުވާނެއެވެ.\nމިނިސްޓަރ ފައްޔާޒު އިސްމާއިލް --\nމިނިސްޓަރުން ސާފުކޮށް ނުދެއްވިޔަސް މިހާރުވެސް ސާފުވާ ކަންކަން އެބަހުއްޓެވެ. ގަވާއިދާ ހިލާފަށް ބިދޭސީން ގެންގުޅެ މަސައްކަތް ކުރުވާ މާލީ ބޮޑެތި މަންފާތައް ހޯދަމުންދާ ކުންފުނިތަކާއި އެ ކުންފުނިތަކުގެ ވެރިން އެބަ އެނގެއެވެ. އެ ވެރިން ސަރުކާރުގައި ތިބޭ ވެރިންނަށް ބައި އަޅަމުންދާވަރު އިނގޭ މީހުންވެސް ތިބޭނެއެވެ.\nސިފައިންނާ ފުލުހުންގެ ފްލެޓްތަކުގެ މަސައްކަތްކުރާ ކުންފުންޏާއި އެ މަަސައްކަތް ކުރިންކުރި ކުންފުނި އެކަމަށް ފުދެއެވެ. ފުރަތަމަ އެ މަސައްކަތް ކުރީ ދައުލަތަށް މާލީ ގޮތުން އެންމެ ބޮޑު ބުރައެއް ޖެއްސި ނޫމަޑިންނެވެ. އެއީ ކޮންތާކުން ކިހިނެތް މި ދައުލަތުގެ މާލިއްޔަތަށް ފުންމާލި ބައެއްކަން އެނގޭ ނޫން ހެއްޔެވެ. އެމްޑީޕީގެ ވެރިކަމުގައި ރައްޔިތުންނަށް ބޯހިޔާވަހިކަން ހޯދާ ދިނުމުގެ ނަމުގައި އައިސް ފަޅުތަކާއި ފަޅުރަށްތައް ހޯދާ އެއްވެސް މަސައްކަތެއް ނުކޮށް ތިބީއެވެ. އެންމެ ފަހުން އެކުވެރިން އަލުން ވެރިކަމަށް އައީމަ ގެއްލުމަށް ބަދަލު ހޯދީއެވެ. ފުރަތަމަ 55 މިލިއަނެވެ. ދެން 800 މިލިއަނެވެ. އަދިވެސް ދިމާކޮށްގެން އޮތީ ދައުލަތް ދަވާނާލެ ގޮތެއް ހޯދުމަށެވެ.\nދެން އޮތީ އަނެއް ކުންފުންޏެވެ. ހަޅުތާލުކޮށް ފުލުހުންނަށް އޮށްގަލުން ހަމަލާދިން މުވައްޒިފުން ނިސްބަތްވާ ތައިލެންޑްގެ އައިލެންޑް އެކްސްޕާޓް ކުންފުންޏެވެ. މިއީވެސް ނޫމަޑީގެ ހިއްސާ އޮތް ކުންފުންޏެވެ. ހަގީގަތަކީ ދެ ކުންފުނީގެ ވެރިއަކީވެސް އެކަކެވެ. އެ ބުނާ ނޫމަޑީގެ ކްރިސްއެވެ. ނަމަވެސް މިއީ ތައިލެންޑްގެ އެހެން ވިޔަފާރިވެރިއެއްގެ ކުންފުންޏެއް ކަމަށް ބުނެ އެހެން މީހުންގެ ލޯ މައްޗައް ދައްކަނީއެވެ.\nހުޅުމާލޭގައި ބިދޭސީން ކުރި މުޒާހަރާއެއްގެ ތެރެއިން --\nއެހެންވީއިރު ބިދޭސީ މުވައްޒިފުންތަކެއް ގެންގުޅެ އެތައް މަސްތަކެއް ވަންދެން ފައިސާ ނުދީ އެމީހުން ރުޅިއަރުވާލާ މަގުމައްޗަށް ނެރެ، ފުުލުހުންނަށް ހަމަލާ ދިނުމުގެ ފަހަތުގައި މިތިބީ ކޮން ބައެއް ހެއްޔެވެ. މިނިސްޓަރަށް ވިދާޅުވާން ނުކެރުނަސް މަންޒަރު ސާފެވެ. ކަންމިވާ ގޮތް އެބަ އެނގެއެވެ.\nބޮޑުފިނޮޅުގެ މައްސަލަވެސް އޮތީ މިހެންނެވެ. ބިދޭސީންގެ މައްސަލައަކީ އާދައިގެ މައްސަލައެއް ކަމަށް ދެން ނުދެއްކޭނެއެވެ. ޗީފްގެ ވާހަކައިން ބިދޭސީ މަސައްކަތްތެރިންނާއެކު ރާއްޖެ ނާމާންކޮށްލާފައިވާ މަންޒަރު ސާފެވެ. އެހެންވީމަ މިއީ ގައުމީ ވިސްނުމެއްގައި ބިދޭސީންގެ މައްސަލަ ހައްލުކުރަން ނިކުންނަންޖެހޭ ވަގުތެވެ.\nސަރުކާރުން މި މައްސަލައަށް ސަމާލުކަންދީ ބިދޭސީން ބޭރުގެ ކުރުމުގެ މަސައްކަތް ފެށުމަކީ މުހިންމު މަސައްކަތެކެވެ. އަދި ގަވާއިދާ ހިިލާފަށް އުޅޭ ބިދޭސީންނަށް ރަށްވެހިކަން ދިނުމަށް ބަޔަކު އަޑުއުފުލަމުން ދަނިކޮށް ބިދޭސީންގެ މައްސަލައަކީ ގައުމީ ސަލާމަތަށް އޮތް ނުރައްކަލެއް ކަމަށް ކަނޑައަޅާ އެކަމާއި ގުޅިގެން އަޅާނެ ފިޔަވަޅުތަކާމެދު މަޝްވަރާ ފެށުމަކީވެސް ސަރުކާރުން އަޅާފައިވާ ހަރުދަނާ ފިޔަވަޅެކެވެ.\nއެހެން ކަމުން ފަށާފައިވާ ތަހުގީގުތައް ކޮޅެއްޖައްސާ ބިދޭސީންގެ މައްސަލަ "ފިލިންފިއްޔަށް" ރަނގަޅުކުރަން ޖެހެއެވެ. އެހެން ނޫނީ ދިވެހިންގެ ރާއްޖެ ދިވެހިންގެ އަތުން ގެއްލިދާނެއެވެ.\nރައީސް އަބްދުﷲ ޔާމީން ރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު + ބިދޭސީން މިނިސްޓްރީ އޮފް އިކޮނޮމިކް ޑިވެލޮޕްެމަންޓް ޕޮލިޓިކްސް އެމްއެންޑީއެފް މާރިޔާ އަހުމަދު ދީދީ އަބްދުﷲ ޝަމާލް\nމަޖިލީހަށް ގެންދެވޭނެ ؛ މަޖިލީހަކަށް ނުގެންދެވޭނެ\nރާއްޖެއަށްވުރެ އިސްކަން ދިނީ އިންޑިއާއަށް!


Justin Bieber islaahuve haru meehakah vejje: Manager | Mihaaru\nމިދިޔަ އަހަރުގެ ގްރެމީ އެވޯޑްސް ހަފްލާގައި ބީބާ ބައިވެރިވަނީ: މައްސަލަތަކުގެ ތެރޭގައި ދޮޅު އަހަރެއްހާ ދުވަސް ހޭދަކުރި.\nޖަސްޓިން ބީބާ އިސްލާހުވެ ހަރު މީހަކަށް ވެއްޖެ: މެނޭޖަރު\n01 އޮކްޓޯބަރ 2017 - 08:183comments\nއަޚުލާގު ގޯސްވުމާއި ގާނޫނާ ޚިލާފުވުމުގެ މައްސަލަތަކުން އަރައިގަނެ، ޖަސްޓިން ބީބާ "ހަރު މީހަކަށް" ވެއްޖެ ކަމަށް އޭނާގެ މެނޭޖަރު ސްކޫޓާ ބްރޯން ބުނެފި އެވެ.\nކެނެޑާ އަށް ނިސްބަތްވާ މަޝްހޫރު ލަވަކިޔުންތެރިޔާ ބީބާ އުމުރުން އެންމެ 12 ވަރަކަށް އަހަރުގައި ފާހަގަކުރެވިގެން އޭނާ މީހަކަށް ހެދި ބްރޯން ވޯލް ސްޓްރީޓް ޖާނަލް މެގަޒިން އަށް ކިޔައިދިން ގޮތުގައި ދޮޅު އަހަރު ދުވަސް ވަންދެން ބީބާ އުޅުނު ގޮތް، މީހުން ހީކުރާ ވަރަށް ވުރެ ވެސް މާ ގޯހެވެ.\nއެކަމަކު މިހާރު އެ ހުރިހާ ކަމެއް ހަމައަކަށް އެޅި، ބީބާ ރަނގަޅު މީހަކަށް ބަދަލުވެއްޖެ ކަމަށާއި އެކަމަށްޓަކައި އޭނާއާ މެދު ވަރަށް ބޮޑަށް ފަޚުރުވެރިވާ ކަމަށް ބްރޯން ބުންޏެވެ.\nބީބާ 2013 ވަނަ އަހަރު ރެސްޓޯރެންޓެއްގެ ބަދިގޭގައި ހުރި މޮޕް ބާލިދީ އަކަށް ކުޑަކަމުދަނިކޮށް ނަގާފައިވާ ވީޑިއޯއެއް އާއްމުވެފައިވެ އެވެ. ޖެހިގެން އައި އަހަރު، މަސްތުވެގެން ހުރެ ކާރު ދުއްވި މައްސަލައެއްގައި އޭނާ ވަނީ ހައްޔަރުކޮށްފަ އެވެ. އެކަމާ ގުޅިގެން ކޯޓުން އޭނާ ލައްވައި ރުޅި މެނޭޖްކުރުމުގެ ކްލާސްތަކެއް ނެންގުވި އެވެ. އަދި ޚައިރާތަށް 50،000 ޑޮލަރު ހަދިޔާކުރަން ވެސް އަމުރުކުރި އެވެ. ހަމަ އެ އަހަރު، އަވައްޓެރިއެއްގެ ގެ އަށް ބިސް ޖެހި މައްސަލައެއްގައި ވެސް އޭނާ ޖޫރިމަނާކޮށްފައިވެ އެވެ.\nބީބާ (ވ) އާއި ބްރޯން\nބީބާގެ މައްސަލަތަކުގައި އަމިއްލަ ޒިންމާއެއް ވެސް އޮތް ކަމަށް ދެކޭ ބްރޯނާ ގަބޫލުކުރާ ގޮތުގައި ބީބާ މިހާރު އެހެރީ އޭނާ އަށް އުޅެވޭނެ އެންމެ ގޯސްކޮށް އުޅެވިފަ އެވެ. އަދި އެ ކަމުން އޭނާ އަރައިގަތް ގޮތް ފެނިފައި އުފާވެ، އަޖައިބުވި ކަމަށް ވެސް މެނޭޖަރު ބުންޏެވެ.\nއެ ކަންތައްތަކުގެ ތެރޭގައި ބީބާ އާއި ބްރޯނާއާ ދެމެދު ވެސް މައްސަލަ ޖެހުނެވެ. އެކަމަކު މިހާރު އަނެއްކާވެސް ދެ މީހުންގެ ގުޅުން ރަނގަޅުވެފައިވާ އިރު ބްރޯނާ ބުނަނީ ބީބާއަކީ އޭނާގެ އާއިލާގެ މެމްބަރެއް ކަމަށެވެ.\n"ޚާއްސަކޮށް މިހާރު އޭނާ ބޮޑު މީހަކަށް ވެފައިވާ އިރު، އަހަންނަށް ހީވަނީ މި އޮތީ ބޭބެއަކާއި ކޮއްކޮއެއްގެ ގުޅުންހެން،" ކަންޔޭ ވެސްޓް އާއި އަރިއާނާ ގްރާންޑޭ ފަދަ މަޝްހޫރު ލަވަކިޔުންތެރިންގެ ވެސް މެނޭޖަރު ބުންޏެވެ.\nބްރޯނާ ކިޔައިދިން ގޮތުގައި ބީބާއާ މެދު އުއްމީދު ކަނޑާލައި އޭނާ ދޫކޮށްފައި "އެހެން ކަމަކާ އުޅެން" މިއުޒިކް އިންޑަސްޓްރީގެ ބޮޑެތި މީހުން އޭނާ އަށް ނަސޭހަތް ވެސް ދިނެވެ. އެކަމަކު އޭނާ ބުނީ އެ ވާހަކަ އަޑުނޭހީ، ބީބާގެ އުމުރުން 13 އަހަރުގައި އޭނާ އަށް ވީ ވައުދެއްގެ ސަބަބުން ކަމަށާއި، ދުވަހަކު ވެސް އޭނާ ދޫކޮށްނުލާނެ ކަމަށް ބުނެފައިވާނެ ކަމަށެވެ.\nއުޅުން އިސްލާހުކުރި ކަމުގެ އިޝާރާތެއްގެ ގޮތުން އޭޕްރީލް މަހު ބީބާ ވަނީ ފުލުހުން ނަގާފައިވާ އޭނާގެ މަގްޝޮޓެއް އިންސްޓަގްރާމްގައި ޕޯސްޓްކޮށް، "ކުރިން ހުރި ހިސާބު"ން އޭނާ ސަލާމަތްވެފައިވާތީ ޝުކުރުވެރިވާ ކަމަށް ބުނެފަ އެވެ.\nއިތުރު ލިޔުންތައް ސެލެބްރިޓީން ޖަސްޓިން ބީބާ


މެލޭޝިއާގެ ހުރިހާ ރައްޔިތުންނަށް ހިލޭ ކޯވިޑް19 ވެކްސިން ދެނީ |\nމެލޭޝިއާގެ ބޮޑުވަޒީރު މުހުޔިއްދީން ނޫސްވެރިންނަށް މައުލޫމާތު ދެއްވަނީ\nމެލޭޝިއާގެ ހުރިހާ ރައްޔިތުންނަށް ހިލޭ ކޯވިޑް19 ވެކްސިން ދެނީ\nމެލޭޝިއާގެ ހުރިހާ ރައްޔިތުންނަށް ކޯވިޑް19 ވެކްސިން ހިލޭ ދޭގޮތަށް އެގައުމުގެ ސަރުކާރުން ނިންމައިފިއެވެ.\nމެލޭޝިއާގެ ބޮޑުވަޒީރު ޓަން ސެރި މުހުޔިއްދީން ޔާސިން ވިދާޅުވެފައިވާ ގޮތުގައި، އެގައުމުގެ ހުރިހާ ރައްޔިތުންނަށް ހިލޭ ކޯވިޑް19 ވެކްސިން ދޭގޮތަށް ސަރުކާރުން ނިންމާފައިވާއިރު، މެލޭޝިއާގައި ދިރިއުޅެމުންދާ ގައުމުން ބޭރުގެ ރައްޔިތުންނަށް ކޯވިޑް19 ވެކްސިން ދޭނީ މެލޭޝިއާގެ ހެލްތު މިނިސްޓްރީން ކަޑައަޅާ ފީއެއް ނެގުމަށްފަހު އެވެ.\nމެލޭޝިއާގެ ބޮޑުވަޒީރު އިތުރަށް ވިދާޅުވެފައިވަނީ، ކޯވިޑް19 ވެކްސިން ޖެހުން މަޖުބޫރު ކުރުމުގެ ވިސްނުމެއް އެގައުމުގެ ސަރުކާރުން ނުގެންގުޅެއެވެ. އަދި ވެކްސިން ޖެހުމަށް ހަމަޖެހިފައިވަނީ، އަމިއްލައަށް ވެކްސިން ޖެހުމަށް އެދޭ ފަރާތްތަކަށް އެކަނިކަމަށްވެސް އޭނާ ވިދާޅުވިއެވެ. އަދި ވެކްސިން ދިނުމުގައި އުމުރުން ދުވަސްވީ މީހުންނާ އަދި ބޮޑެތި ބަލިތަކަށް ފަރުވާ ހޯދަމުންދާ ފަރާތްތަކަށް އިސްކަންދިނުމަށް ހަމަޖެހިފައިވާކަމަށްވެސް ވިދާޅުވެފައި ވެއެވެ.\n“އަޅުގަޑުމެން އުއްމީދު ކުރަނީ، ވެކްސިން ފޯރުކޮށްދިނުމަށް އަޅަމުންދާ މި ފިޔަވަޅުތަކާއެކު، ގިނަބަޔަކު ބަލިން ރައްކާތެރި ކުރެވިގެންދާނެ ކަމަށް” ވީޑިއޯ މެދުވެރިކޮށް ބޭއްވި ނޫސްވެރިންގެ ބައްދަލު ވުމެއްގައި މުހުޔިއްދީން ވިދާޅުވިއެވެ.\nމި ނޫސްވެރިންގެ ބައްދަލުވުމުގައި، މެލޭޝިއާގެ ހެލްތު މިނިސްޓަރ ދާތުކް ސެރީ ޑރ. އަދުހަމް ބާބާ އާއި، ސައިންސް، ޓެކްނޮލޮޖީ އެންޑް އިނޮވޭޝަން މިނިސްޓަރ ޚައިރީ ޖަމާލުއްދީންވެސް ބައިވެރިވެ ވަޑައިގަތެވެ.\nމުހުޔިއްދީން ވިދާޅުވި ގޮތުގައި، ޔޫގަވް ނަމަކަށް ކިޔާ، އިގިރޭސިވިލާތުގެ އިންޓަރނޭޝަނަލް އިންޓަރނެޓް ބޭސްޑް މާރަކެޓް ރިސާޗް އެންޑް ޑާޓާ އެނަލިޓިކްސް ފާމުން ހެދި ރިސާޗުން ދައްކާ ގޮތުގައި، މެލޭޝިއާގެ %82 މީހުން ވެކްސިލް ޖެހުމަށް ތިބީ ތައްޔާރަށެވެ. އަދި ސަރުކާރުން އުއްމީދު ކުރަނީ މިއަދު %100 އަށް އަރައިގެން ދާނެކަމަށްވެސް ބޮޑުވަޒީރު މުހިޔިއްދީން ވިދާޅުވިއެވެ.\nމެލޭޝިއާގެ ރައްޔިތުންނަށް ފޯރުކޮށްދޭނެ ވެކްސިނެއްގެ ޝަރުތުތަކާ ގުޅޭގޮތުން މުހިޔިއްދީން ވިދާޅުވީ، މެލޭޝިއާގެ ރައްޔިތުންނަށް ދޭން ހޯޑާނީ އެންމެ ރަގަޅު ފެންވަރުގެ ވެކްސިނެއް ކަމުގައެވެ. މިގޮތުން ވެކްސިނެއް ކަޑައެޅުމުގައި، ވެކްސިން ސަޕްލައި ކޮށްދޭ ކުންފުނިން ހަދާފައިވާ ކްލިނިކަލް ޓްރައަލްތަކުގެ ނަތީޖާއަށް ބައްލަވާނެކަމަށްވެސް ވިދާޅުވިއެވެ.\n“އަދި މީގެ އިތުރުން، ވެކްސިންގެ އަގަށާއި، ވެކްސިން ޖެހުމަށް ބޭނުންވާ ސާމާނުގެ އަގަށާއި، އަދި ވެކްސިން ޖެހުމަށްފަހު ބާކީވާ ސާމާނު ނައްތާލުމަށް ހިގާނެ ޚަރަދަށްވެސް ބަލާނަން” މުހިޔިއްދީން ވިދާޅުވިއެވެ.\n“ރަގަޅު އަގެއް ހޯދުމަށް ވެކްސިން ފޯރުކޮށްދޭ ފަރާތްތަކާއެކީ ކުރެވޭ މަޝްވަރާތަކުގެ ނަތީޖާ ރަގަޅުނަމަ، އަމިއްލަ ކުންފުނިތަކަށްވެސް ވެކްސިން ސަޕްލައި ކޮށްދިނުމުގެ ފުރުސަތު ފަހި ކުރުމަށް ސަރުކާރުން ފަންޑު ކޮށްދޭނެ” ކަމަށްވެސް މުހިޔިއްދީން ވިދާޅުވިއެވެ.\nމުހިޔިއްދީން ވިދާޅުވިގޮތުގައި، “އެންޓި ވެކްސިން މޫވްމަންޓް” (ވެކްސިން ޖެހުމާއި ދެކޮޅަށް ހަރަކާތްތައް) އާއި ދެކޮޅަށް ސަރުކާރުން ސިޔާސަތުތަކެއް ރާވާނެ ކަމަށާއި، އަދި ވެކްސިން ދިނުމުގެ މުހިންމު ކަމާގުޅޭ މައުލޫމާތު ފޯރުކޮށްދިިނުމަށްވެސް ސަރުކާރުން، ޕްރޮގްރާމްތަކެއް ރާވާއިގެން ކުރިޔަށް ގެންދާނެއެވެ.\nއޭވިދާޅުވި ގޮތުގައި ވެކްސިނަށް މެލޭޝިއާގެ ރައްޔިތުން ހޭލުންތެރި ކުރުވުމަށް ޕްރޮގަރާމްތައް ހިންގޭނީ، މީޑިއާ ސްޓޭޓްމަންޓުތަކުންނާއި، މީޑިއާ ރިޕޯޓުތަކުންނާއި، ޓިވީ، ރޭޑިއޯ އަދި ސޯޝަލް މީޑިއާގެ ވަސީތްތަކުގެ ބޭނުން ވީހާ ފުޅާ ދާއިރާއެއްގައި ކޮށްގެންނެވެ. އަދި މީގެއިތުރުން ހެލްތު ސެމިނާތައް ބޭއްވުމުގެ އިތުރުން މެލޭޝިއާގައި ކުލަގަދަކޮށް ވާލްޑް އިމިއުން ދުވާހާއި އަދި ވާލްޑް އިމިއުން ހަފްތާވެސް ފާހަގަ ކުރުމަށް ވަނީ ހަމަޖެހިފައެވެ.\nމުހިޔިއްދީން އިތުރަށް ވިދާޅުވި ގޮތުގައި، މިހާރު ހިންގޭ ވެކްސިން ދިނުމުގެ ޕްރޮގްރާމްގެ ތެރޭގައި ސްކޫލް ކުދިންނަށް ވެކްސިން ދިނުމަށް ހަމެޖެހިފައެއް ނުވެއެވެ.\nމި ނޫސްވެރިންގެ ބައްދަލުވުމުގައި ޓޭކްނޮލޮޖީ މިނިސްޓަރު ޚައިރީ ވިދާޅުވީ، މިހާރު ދުނިޔޭގައި އުފައްދާފައިވާ ކޯވިޑް19 ވެކްސިން އަދި މިހާތަނަށް އުމުރުން 12 އަހަރަށްވު ހަގު ކުދީންނަށް ޓެސްޓު ކޮށްފައި ނުވާކަމަށެވެ.\nކޯވިޑް19, ކޯވިޑް19 ވެކްސިން, މުހުޔިއްދީން, މެލޭޝިއާ


8000 އެނދު، 18000 ވަޒީފާއާއެކު އަލަށް ޓޫރިޒަމަށް ދޫކުރާ ރަށްތައް މާދަމާރޭ އިއުލާނު ކުރާނަން: މިނިސްޓަރު\nއިބްރާހިމް ޒަކީ 16 ޑިސެމްބަރ 2019\nޖުމުލަ 8،000 އެނދާއި 18،000 ވަޒީފާއާ އެއްކޮށް އަލަށް ޓޫރިޒަމަށް ދޫކުރާ ރަށްތައް މާދަމާރޭ އިއުލާން ކުރައްވާނެ ކަމަށް ޓޫރިޒަމް މިނިސްޓަރު އަލީ ވަހީދު ވިދާޅުވެއްޖެ އެވެ.\nމިނިސްޓަރު އަލީ ވަހީދު މިހެން ވިދާޅުވީ ރައީސް ސޯލިހުގެ ދައުވަތަކަށް 200 އަށް ވުރެ ގިނަ ކައުންސެލަރުންނާ އެކު، ކްރޮސްރޯޑްސްގައި އިއްޔެ ފެށި، "ވިޔަވަތި ރާއްޖެ" މަހާސިންތާގެ މިއަދުގެ ދަންފަޅީގައި ވާހަކަފުޅު ދައްކަވަމުންނެވެ.\nމިނިސްޓަރު އަލީ ވަހީދު ވިދާޅުވީ، މިއީ ރާއްޖެގެ އެންމެ އުތުރާއި ދެކުނުން އިސްކަން ދީގެން 12 އަތޮޅުން ކަނޑައަޅާފައިވާ ރަށްތަކެއް ކަމަށެވެ.\nރާއްޖޭގެ ފަތުރުވެރިކަމަށް 31 އަހަރު ފުރުމުގެ މުނާސަބަތުގައި ބާއްވާ ހައްސަ ޖަލްސާ ދަރުބާރުގޭގައި މާދަމާރޭ ބޭއްވުމަށް ވަނީ ހަމަޖެހިފައެވެ. އަލަށް ޓޫރިޒަމަށް ދޫކުރާ ރަށްތަށް އެ ޖަލްސާގައި އިއުލާން ކުރުމަށް ހަމަޖެހިފައިވާއިރު، އަލީ ވަހީދު މިއަދު ވިދާޅުވީ، ޓޫރިޒަމް ޕްލޭން އެކުލަވާލާފައިވަނީ ރިޔާސީ ކެމްޕެއިނަށް ވަޑައިގެން ރައީސުލް ޖުމްހޫރިއްޔާ އިބްރާހީމް މުހައްމަދު ސޯލިހު ވެވަޑައިގެންފައިވާ ވައުދުތައް ފުއްދޭ ގޮތަށް ކަމަށެވެ.\nމާދަމާރޭ ޓޫރިޒަމަށް ހުޅުވާ ރަށްރަށުގެ ނަންތައް އިއުލާން ކުރާއިރު، އެތަންތަނުގެ އެންވަޔަރަމެންޓް އެސެސްމެންޓާއި އެރަށްރަށުގެ ކައިރީގައި ހުރި މީހުން ދިރިއުޅޭ ރަށްރަށުގެ ރައްޔިތުންގެ ސޯޝަލް އިކޮނޮމިކް އެސެސްމެންޓް ވެސް ހަދައި ނިމިފައިވާ ކަމަށް މިނިސްޓަރު ވިދާޅުވިއެވެ.\nއަރުޝީފަށް ނެގީ 16/12/2019 10:57\nއެންމެފަހުން އަޕްޑޭޓްކުރީ 16/12/2019 10:57\nއުތުރަށް ވަރަށް ވިއްސާރަ، ބައެއް ރަށްރަށުގައި ފެން ބޮޑުވެފައި\nޝުރުފާ މުހައްމަދު4މިނެޓު ކުރިން\nކޯވިޑް-19 : އެޑްމިޓްކޮށްގެން ފަރުވާ ދޭންޖެހޭ މީހުންގެ ޢަދަދު އިތުރުވުމުގެ ބިރު އެބައޮތް - ޑރ. މުޙައްމަދު ޢަލީ\nއަޙްމަދު ރިޟުވާން5މިނެޓު ކުރިން\nކޮވިޑް-19 އަށް ޕޮޒިޓިވްވެފައިވާ 240 މީހަކު ނުގެންދެވި ގޭގައި!\nފަޒީނާ އަހުމަދު6މިނެޓު ކުރިން


ކަލޭގެ ދުވަހަކީ މިއަދެވެ. | ހިތުގެ | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ހިތުގެ ކަލޭގެ ދުވަހަކީ މިއަދެވެ.\nކަލޭގެ ހުރިހާ ސަމާލުކަމަކާއި ބުރަ މަސައްކަތް، މިއަދު ހޭދަކުރާށެވެ. މިއަދު ކޮންމެހެން ވެސް، ބިރުވެތިކަމާއެކު ނަމާދުކުރާށެވެ. ވިސްނުންތެރި ކަމާއެކު، ޤުރުއާން ކިޔަވާށެވެ. ފިކުރުކުރުމާއެކު ފޮތެއް ކިޔާށެވެ. ހިތުގެ ޙާޟިރުގައި ޛިކުރުކުރާށެވެ. ކަންކަމުގައި މެދުމިންވާށެވެ. އަޚްލާޤު ރީތިކުރާށެވެ. އަދި ބޭރުފުށް ވެސް ޗާލުކުރާށެވެ. ޞިއްޙަތަށް ބަލާށެވެ. މިންވަރަށް ރުހޭށެވެ. އެހެން މީހުންނަށް ފައިދާހުރި މީހަކަށް ވާށެވެ. ދަސްކުރަންޖެހޭ ފިލާވަޅެއް އޮތިއްޔާ ލަސްނުކޮށް މިއަދު ދަސްކުރާށެވެ. އިއްޔެ ފާސް ނުވީތީ އަދި މާދަމާ ފާސް ނުވެދާނެކަމަށް ހިތާމަ ނުކުރާށެވެ. މުހިއްމީ މިއަދު ދަސްކުރުމެވެ. އުފަލާއިއެކު މިއަދުގައި އުޅޭށެވެ. އަނބިންނާއި، ދަރިންނާއި ދޭތެރޭ ހިތްހަމަޖެހިގެން، ވަޒީފާއާއި ލިބިހުރި ތަޢުލީމާއި، ހުރި މަޤާމާއި ދޭތެރޭ ރުހިގެން، މިއަދު ވެއަތު ކުރާށެވެ.\nކަލެއަށް ލިބިފައިވާ މިއަދުގެ ގަޑިތައް ބަހާލާށެވެ. އޭގެ މިނިޓުތަކަކީ އަހަރުތަކެއް ފަދަ އެއްޗަކަށް ހަދާށެވެ. ސިކުންތުތަކަކީ މަސްތަކެއް ފަދަ އެއްޗަކަށް ހަދާށެވެ. މި އަދު ހެޔޮކަން އިންދާށެވެ. ރަނގަޅުކަންތައް ކުރާށެވެ. ފާފަތަކަށް އިސްތިޣްފާރުކުރާށެވެ. ކަލާނގެ ހަނދާންކުރާށެވެ. ދަތުރަށް ތައްޔާރުވާށެވެ. މިއަދު އުފަލުން ފޮޅިފައި ހުންނާށެވެ. ރިޒުޤާއި، އަންބާއި، ދަރިންނާއި، ވަޒީފާއި، ގޮވައްޗާއި، މަސައްކަތާއި، ފަންތިއާ މެދު ރުހިގެން ހުންނާށެވެ.\nމޫސާގެފާނާ މުޚާޠަބު ކުރައްވައި ﷲ ވަޙީކުރެއްވި ކަލާމްފުޅު، އަލްއަޢްރާފް ސޫރަތުގެ 144 ވަނަ އާޔަތުގައި ވެއެވެ. فَخُذْ مَا آتَيْتُك وَكُنْ مِنْ الشَّاكِرِينَ\nމާނައަކީ: ''ފަހެ ތިމަންރަސްކަލާނގެ ކަލޭގެފާނަށް ދެއްވި ކަންކަމުގައި ބާރާއިއެކު ހިއްޕަވާށެވެ. އަދި ޝުކުރުވެރީންގެ ތެރެއިން ކަލޭގެފާނު ވެވަޑައިގަންނަވާށެވެ.''\nހިތާމައެއް، ބިރުވެރިކަމެއް، ރުޅިވެރިކަމެއް، ޙަސަދަވެރިކަމެއް ނެތި މިއަދު އުޅޭށެވެ.\nކަލޭގެ ހިތުގެ ވޮށުފިލާގައި ލިޔެފައި ބާއްވަންވީ އެންމެ ޖުމްލައެކެވެ. އެއީ: ''ކަލޭގެ ދުވަހަކީ މިއަދެވެ.'' މިހެންނެވެ. މޭޒުމަތީގައި ވެސް މި ޖުމްލަ ލިޔެފައި ބަހައްޓާށެވެ.\nމިއަދު މީރު ބީރިއާނީ ކެވިއްޖެނަމަ، އިއްޔެ ކާންޖެހުނު ނުބައި މުގުރިހައަކުން ނުވަތަ މާދަމާ ލިބޭނެ ހިކި ރޮއްޓަކުން ހުރި، ގެއްލުމެއް އެބަ އޮތްހެއްޔެވެ. އިއްޔެ ކިތަންމެ ނުބައި ރަހައެއް ލިޔަސް، މިއަދު ލަނީ މީރުރަހައެވެ. ވީމާ ކަލޭގެ ދުވަހަކީ މިއަދެވެ. މިއަދު މީރު ފިނި ފެން ބޯން ލިބެން ހުރިއްޔާ، އިއްޔެ ބުއި ލޮނުހިތި ފެނާ މެދު ވިސްނައި، ނުވަތަ މާދަމާ ލިބޭނެ ހޫނު ފެނާމެދު ފިކުރުބޮޑުކޮށް، މިއަދުގެ މިޒާޖު ޚަރާބު ކުރަންވީ ކީއްކުރަންހެއްޔެވެ؟\nނަފްސަށް ތެދުވެރިވެ، އެކަތަ ޢަޒުމަކާ އެކު މަސައްކަތްކޮށްފިއްޔާ، "ކަލޭގެ ދުވަހަކީ މިއަދުއެވެ.'' ބުނާ ނަޒަރިއްޔާއަށް ނަފްސު ކިޔަމަންކުރުވިދާނެއެވެ.\nއޭރުން މިއަދުގެ ކޮންމެ ހިނދުކޮޅެއް ވެސް ކަލޭ ބޭނުންކުރާނީ، ހުނަރު އިތުރުކުރާށެވެ. މަސައްކަތް ފުރިހަމަކުރާށެވެ. އަދި ކަލޭ ބުނާނީ: މިއަދު އަހަރެންގެ ބަސްމަގު ރީތިކުރާނަމެވެ. ވީމާ އަހަރެން މީހަކާ ދިމާލަށް ހަޑިއެއްޗެއް ނުކިޔާނަމެވެ. އިހާނަތި ބަހެއް ނުބުނާނަމެވެ. ނުކުޓުވާނަމެވެ. މިއަދު އަހަރެން ގެޔާއި އޮފީސް ތަރުތީބުކުރާނަމެވެ. އޭރުން ހުރިހާ ކަމެއް ވެސް ދާނީ އިންތިޒާމުންނެވެ. އެއްޗެއް ވީ ނުވީ ތަނެއް ނޭނގިގެން އުޅޭކަށް ނުޖެހޭނެއެވެ. މިއަދު އަހަރެން ދިރިއުޅޭނަމެވެ. ވީމާ އަހަރެންގެ ހަށިގަނޑުގެ ސާފުތާހިރުކަމަށް ސަމާލުވާނަމެވެ. ރީތި ހެދުން ލާނަމެވެ. އަހަރެންގެ މަލަރީތިކުރާނަމެވެ. ހިނގުމާއި ވާހަކަ ދެއްކުމާއި ހަރަކާތުގައި ވެސް ހަމަޖެހުމާއި ސާބިތުކަން ގެންގުޅޭނަމެވެ.\nއަހަރެންގެ ދުވަހަކީ މިއަދެވެ. ވީމާ މިއަދު އަހަރެން، ހެއްދެވި ކަލާނގެ ރުއްސެވުން ލިބޭތޯ ބަލާނަމަވެ. ކުރެވުނު އެންމެ ފުރިހަމައަކަށް ނަމާދުކުރާނަމެވެ. ސުންނަތްތައް ގިނަކުރާނަމެވެ. މުޞްޙަފުން ކިޔަވާނަމެވެ. ފިލާވަޅު ދަސްކުރާނަމެވެ. ފައިދާހުރި ކަމެއް އުނގެނޭނަމެވެ. މަންފާހުރި ފޮތެއް ކިޔާނަމެވެ.\nއަހަރެންގެ ދުވަހަކީ މިއަދެވެ. ވީމާ މިއަދު އަހަރެންގެ ހިތުގައި އިންދާނި ހެޔޮކަންތަކެވެ. ނުބައި މޭވާ އަޅާފައިވާ ކަށިގަސްތައް މުލުން ލުހޭނަމެވެ. ހަސަދަވެރިކަމާއި، ރުޅިވެރިކަމާއި، ކިބުރުވެރިކަމާއި، ދެއްކުންެތެރިކަމާއި ހިތްނުބައިކަން، އަހަރެންގެ ހިތުން ނެރެ ހިތް ސާފުކުރާނަމެވެ.


މާލޭސިޓީގެ ބުލޮކުތަކުގެ ވެރިންނަން، ބުލޮކުތަކުގައި ދިރި އުޅޭ މީހުންގެ ތެރެއިން އެމީހުން އިންތިޚާބުކުރާ ބުލޮކުވެރިޔާ ހޮވުމަށް ބާއްވާ އިންތިޚާބު 2021 - Male' City Council\nމާލޭސިޓީގެ ބުލޮކުތަކުގެ ވެރިންނަން، ބުލޮކުތަކުގައި ދިރި އުޅޭ މީހުންގެ ތެރެއިން އެމީހުން އިންތިޚާބުކުރާ ބުލޮކުވެރިޔާ ހޮވުމަށް ބާއްވާ އިންތިޚާބު 2021\nމާލޭ ސިޓީގައި އައްޔަންކުރެވޭ ބުލޮކުތަކުގެ ވެރިންގެ އުޞޫލުގެ 07 ވަނަ މާއްދާގެ ދަށުން، މާލޭ ސިޓީގެ ބުލޮކުތަކުގެ ވެރިންނަން ބުލޮކުގައި ދިރިއުޅޭ ރައްޔިތުންގެ ތެރެއިން އެމީހުން އިންތިޚާބުކުރާ ބުލޮކުވެރިޔާ ހޮވުމަށް ބާއްވަންޖެހޭ އިންތިޚާބު 2021 އޮކްޓޯބަރ މަހުގެ 09 ވާ ހޮނިހިރު ދުވަހު ބާއްވާގޮތަށް ހަމަޖައްސައިފީމެވެ.\nމާލޭ ސިޓީގައި އައްޔަންކުރެވޭ ބުލޮކުތަކުގެ ވެރިންގެ އުޞޫލުގެ 14 ވަނަ މާއްދާގެ (ހ)ގައި ބަޔާންކޮށްފައިވާ މާލޭ ސިޓީ ބުލޮކު ވެރިޔާއަށް ކުރިމަތިލުމަށް އެދޭ މީހުންނަށް އެ ފުރުޞަތު 2021 އޮގަސްޓް މަހުގެ 08 ވާ އާދީއްތަ ދުވަހުގެ 10:00ން ފެށިގެން 2021 އޮގަސްޓް މަހުގެ 26 ވާ ބުރާސްފަތި ދުވަހުގެ 14:00 އާ ހަމަޔަށް ހުޅުވައިލައިފީމެވެ.\n(ހ) މާލޭ ސިޓީގައި އައްޔަންކުރެވޭ ބުލޮކުތަކުގެ ވެރިންގެއުޞޫލުގެ 09 ވަނަ މާއްދާގައި ބަޔާންކޮށްފައިވާ ގޮތަށް މާލޭސިޓީގެ ބުލޮކުވެރިޔާ އިންތިޚާބަށް ކުރިމަތިލާ މީހެއްގައި އަންނަނިވި ޝަރުތުތައް ފުރިހަމަ ވާންވާނެއެވެ.\n1- މީލާދީގޮތުން 18 އަހަރު ފުރިފައިވާ ދިވެއްސެއްކަމުގައި ވުން.\n2- އެމީހަކު އެ ކުރިމަތިލާ ބުލޮކެއްގައި ދިރިއުޅޭ މީހެއްކަމުގައިވުން.\n3- ވަށްކަން، ޓެކުން، ފޭރުން، ނުވަތަ ކޮރަޕްޝަނުގެ ކުށެއް ސާބިތުވެފައިނުވާ މީހެއް ކަމުގައިވުން.\n4- އެއްވެސް މީހަކަށް އަދި ކުޑަކުއްޖަކަށް، ޖިންސީ ޖިސްމާނީ ހާނިއްކައެއް ކުރިކަން އެއްވެސް އިރެއްގައި ޝަރީއަތަށް ސާބިތު ވެފައިވާ މީހަކު ކަމުގައި ނުވުމާއި، އެފަދަ މައްސަލައެއްގެ ތަހްޤީޤުގައި ބަންދުވެފައިވާ މީހެއްކަމުގައި ނުވުމާއި، ތަހްޤީޤުގެ މަރުހަލާގައި ތަހްޤީޤު ކުރެވެމުންދާ މީހެއްކަމުގައި ނުވުން.\n5- ހަތަރުވަނަ ނަންބަރުގައި ބަޔާންކޮށްފައިވާ ޖިނާއީ ކުއްތައް ފިޔަވައި އެހެން ޖިނާއީ ކުށެއް ސާބިތުވެފައި ވާނަމަ ޙުކުމް ތަންފީޒު ކުރެވުނުތާ3އަހަރު ވެފައިވުން.\n6- އިންތިޚާބު ކުރެވޭ އެއްވެސް އެހެން މަޤާމެއްގައި ހުރި މީހަކު ކަމުގައި ނުވުން.\n7- މުސްތަގިއްލު މުއައްސަސާއެއްގެ ނުވަތަ ސިޔާސީ މަޤާމެއް ފުރާ ފަރާތެއް ކަމުގައި ނުވުން.\n(ށ) މާލޭ ސިޓީ ބުލޮކުގެ ވެރިޔާ އިންތިޚާބަށް ކުރިމަތި ލުމަށް އެދޭމީހާ އިންތިޚާބަށް ކުރިމަތިލުމަށް އެދޭއިރު، އަންނަނިވި ލިޔުންތަކާއި ތަކެތި މާލޭ ސިޓީ ކައުންސިލަށް ހުށަހަޅަން ވާނެއެވެ.\n1- މާލެ ސިޓީ ކައުންސިލުން އާންމުކޮށްފައިވާ މާލޭ ސިޓީގެ ބުލޮކް ވެރިޔާކަމަށް އެދޭފޯމް\n2- މުއްދަތު ހަމަނުވާ އައިޑީކާޑުގެ ދެފުށުގެ ސާފު ކޮޕީ.\n3- ކުރިމަތިލާ ބުލޮކަށް ނިސްބަތްވާ 10 މީހެއްގެ ސޮއި، (މިސޮއި ކުރުމަށްބޭނުންކުރަން ވާނީ ސިޓީ ކައުންސިލުން އެކަމަށް ތައްޔާރުކޮށްފައިވާ ފޯމުގައެވެ.)\nމިއިންތިޚާބަށް ކުރިމަތިލުމަށް އެދޭ ފަރާތްތަކުގެ އެޕްލިކޭޝަން ފޯމު ބަލައިގަތުމަށް ހަމަޖެހިފައިވަނީ 2021 އޮގަސްޓް މަހުގެ 08 ވަނަ ދުވަހުގެ 10:00ން ފެށިގެން 2021 އޮގަސްޓް މަހުގެ 26 ވާ ބުރާސްފަތި ދުވަހުގެ 14:00ގެ ނިޔަލަށް މާލޭ ސިޓީ ކައުންސިލް (އެމްޑަބްލިޔު އެސްސީ ކަސްޓަމަރ ސަރވިސް ހަތަރުވަނަ ފަންގިލާ) އިންނެވެ.\nއިންތިޚާބަށް ކުރިމަތިލުމަށް ހުށަހެޅި ހުށަހެޅުމާމެދު ނިންމިގޮތާއި ކެންޑިޑޭޓުންނަށް އަންގަންޖެހޭ އެންގުންތައް މާލޭ ސިޓީ ކައުންސިލުން އަންގާނީ އެޕްލިކޭޝަން ފޯމުގައި އެފަދަ އެންގުންތައް ފޮނުވުމަށް ކެންޑިޑޭޓުން ބަޔާންކޮށްފައިވާ މެއިލަށެވެ.\nމާލޭ ސިޓީގެ ބުލޮކުތަކުގެ ވެރިޔާގެ އިންތިޚާބުގެ ވޯޓު ނެގުމަށް ހަމަޖެހިފައިވަނީ 2021 އޮކްޓޯބަރ މަހުގެ 09 ވާ ހޮނިހިރު ދުވަހުގެ 10:00އިން 16:00އަށެވެ. އަދި ވޯޓު ގުނަން ފަށާނީ ހަމަ އެދުވަހު ވޯޓު ނަގާނިމޭތާ 30 (ތިރީސް) މިނެޓުގެ ހުސްވަގުތު ކޮޅަކަށްފަހުގައެވެ. މި އިންތިޚާބުގެ ރަސްމީ ނަތީޖާ އިޢުލާން ކުރުމަށް ހަމަޖެހިފައިވަނީ 2021 އޮކްޓޯބަރ 14 ވާ ބުރާސްފަތި ދުވަހުގައެވެ.\nމާލޭ ސިޓީގެ ބުލޮކުވެރިޔާ އިންތިޚާބަށް ކުރިމަތިލުމަށް އެދޭ މީހުން ހުށަހަޅަންޖެހޭ އެޕްލިކޭޝަން ފޯމް އާއި 10 މީހުންގެ ސޮއި ހުށަހަޅަންޖެހޭ ފޯމު މާލޭ ސިޓީ ކައުންސިލް (އެމްޑަބްލިޔު އެސް ސީ ކަސްޓަމަރ ސަރވިސް ތިންވަނަ ފަންގިފިލާއާއި ހަތަރުވަނަ ފަންގިލާ) އިންނާއި މާލޭ ސިޓީ ކައުންސިލްގެ ވެބުސައިޓުންނާއި www.malecity.gov.mv އިން ލިބޭނެވާހަކަ ދެންނެވީމެވެ. އަދި މާލޭ ސިޓީގައި އައްޔަންކުރެވޭ ބުލޮކުތަކުގެ ވެރިންގެ އުޞޫލު މި އިޢުލާނާ އެއްކަރުދާސް ކުރެވިފައިވާނެވާހަކަ ދެންނެވީމެވެ.\n07 އޮގަސްޓް 2021


ހޯމަ5ޖުލައި 2021 09:00\nމަޑުއްވަރި ދާއިރާގެ މެންބަރު އާދަމް ޝަރީފް ހުށަހަޅުއްވާފައިވާ، ޖިންސީ ގޯނާކުރުމާއި ރޭޕްކުރުމުގެ މައްސަލަތައް ރާއްޖޭގައި އިތުރުވަމުންދާތީ ހުށަހަޅާ ޤަރާރުގެ އިބްތިދާއީ ބަހުސް ފަށްޓަވައި ބަހުސްކުރިއަށް ގެންދެވުމަށްފަހު ޤަރާރު މަޖިލީހުން ބަލައިގަތުން\nސަރުކާރުގެ ފަރާތުން، އިހަވަންދޫ ދާއިރާގެ މެންބަރު މުޙައްމަދު ޝިފާޢު ހުށަހަޅުއްވާފައިވާ، ޤާނޫނު ނަންބަރު 4/93 (ދިވެހިރާއްޖޭގެ ތިމާވެށި ރައްކާތެރިކޮށް ދެމެހެއްޓުމާބެހޭ ޤާނޫނު) އަށް އިޞްލާޙު ގެނައުމުގެ ބިލު ހުށަހެޅުއްވުން\nގަލޮޅު ދެކުނު ދާއިރާގެ މެންބަރު މީކާއީލު އަޙްމަދު ނަސީމް ހުށަހަޅުއްވާފައިވާ، ސްޓެލްކޯގެ ޖެނެރޭޓަރުތަކާއި ދުންހޮޅިތަކާއި ތެޔޮތާނގީތައް މީހުން ދިރިއުޅޭ ސަރަޙައްދާ މާގާތުގައި ބެހެއްޓުމުގެ ސަބަބުން، އެ ސަރަޙައްދުގައި ދިރިއުޅެމުންދާ ރައްޔިތުންނަށް ލިބެމުންދާ ގެއްލުންތަކަށް ހައްލެއް ހޯދައިދިނުމަށް އެދި ހުށަހަޅާ ޤަރާރުގެ އިބްތިދާއީ ބަހުސް ފަށްޓަވައި ބަހުސްކުރިއަށް ގެންދެވުމަށްފަހު ޤަރާރު މަޖިލީހުން ބަލައިގަތުން\nސަރުކާރުގެ ފަރާތުން، ކުރެންދޫ ދާއިރާގެ މެންބަރު ޢަބްދުލްޣަނީ ޢަބްދުލްޙަކީމް ހުށަހަޅުއްވާފައިވާ، ޤާނޫނު ނަންބަރު 32/2015 (ޓެރަރިޒަމް މަނާކުރުމުގެ ޤާނޫނު) އަށް އިޞްލާޙު ގެނައުމުގެ ބިލުގެ ބަހުސްކުރިއަށް ގެންދެވުން\nޤާނޫނު ނަންބަރު 4/70ޖ. (އެކިއެކި ލިޔުންތަކުގައި ރެވެނިޔު ސްޓޭމްޕް ޖެހުމުގެ ޤާނޫނު) އުވާލުމުގެ ބިލު މަޖިލީހުން ފާސްކުރެއްވުން\nޤާނޫނު ނަންބަރު 29/2016 (ދިވެހިރާއްޖޭގެ އެއަރޕޯޓަކުން ދިވެހިރާއްޖޭން ބޭރަށް ފުރާ ފަސިންޖަރުންގެ އަތުން ޓެކްސްއާއި ފީ ނެގުމާބެހޭ ޤާނޫނު) އަށް އިޞްލާޙު ގެނައުމުގެ ބިލު މަޖިލީހުން ފާސްކުރެއްވުން\nޤާނޫނު ނަންބަރު 29/2016 (ދިވެހިރާއްޖޭގެ އެއަރޕޯޓަކުން ދިވެހިރާއްޖޭން ބޭރަށް ފުރާ ފަސިންޖަރުންގެ އަތުން ޓެކްސްއާއި ފީ ނެގުމާބެހޭ ޤާނޫނު) އަށް އިޞްލާޙު ގެނައުމުގެ ބިލު ޤާނޫނު ނަންބަރު 4/70ޖ. (އެކިއެކި ލިޔުންތަކުގައި ރެވެނިއު ސްޓޭމްޕް ޖެހުމުގެ ޤާނޫނު) އުވާލުމުގެ ބިލު ޖިންސީ ގޯނާކުރުމާއި ރޭޕްކުރުމުގެ މައްސަލަތައް ރާއްޖޭގައި އިތުރުވަމުންދާތީ ހުށަހަޅާ ޤަރާރު


1 އަހަރު 1 މަސް ކުރިން - 11 މެއި 2017 3\nއިސްލާމީ ޤައުމުތަކުގައި ހުރިހާ ބާވަތެއްގެ ވަސީލަތްތަކެއް އެބަހުއްޓެވެ. އެ ވަސީލަތްތައް ހެޔޮގޮތުގައި ބޭނުންކޮށްގެން އަޅުގަނޑުމެންނަށް އަޅުގަނޑުމެންގެ ހުރިހާ މުހުތާދުތަކެއް ފުއްދޭނެއެވެ. އިސްލާމީ އެއް ޤައުމަކަށް އަނެއް ޤައުމެއްގެ ބޭނުންތައް ފުއްދައި ދިނުމުގެ އެކަށޭނަކަން ހޯދިދާނެއެވެ. އިސްލާމީ ޤައުމުތަކުގެ ދަނޑުވެރިކަން ތަރައްޤީކޮށްގެން އިސްލާމީ ޤައުމުތަކަށް ކާބޯތަކެތީގެ ފުދުންތެރިކަން ހޯދޭން އެބައޮތެވެ. އިސްލާމީ ޤައުމުތަކުގައި އުފައްދާ ފޭރާމުން އެންމެހައި މުސްލިމުންގެ އުނުއޮރިޔާން ނިވާކުރެވޭން އެބައޮތެވެ. އޭރުން އަޅުގަނޑުމެންނަށް "ބޭރުން ގެންނަ ތަކެއްޗަށް ރޭރު ނުވެ" ފަރު ޖެހޭނެއެވެ. އަމިއްލަ ފައިމައްޗަށް ތެދުވުމުގެ ޤާބިލުކަންވެސް ހުރިބަޔަކަށްވެސް ވެވިދާނެއެވެ. އިސްލާމީ ޤައުމުތަކަކީ ދަނޑުވެރި ޤައުމުތަކެވެ. އެހެންކަމަށް ވުމާއެކުވެސް އިސްލާމީ ޤައުމުތަކަށް ބޭނުންވާ ގޮވާމުގެ ދެބައިކުޅަ އެއްބައި ނުވަތަ އެއަށްވުރެވެސް ބޮޑުބައެއް ގެންނާންޖެހެނީ ބޭރު ޤައުމުތަކުންނެވެ. މިއީ އަޅުގަނޑުމެން މޮޅިވާންޖެހޭ ކަމެކެވެ. އިސްލާމީ ޤައުމުތަކުގައި ދަގަނޑުގެ މަސައްކަތްތެރިކަމުގެ އެކަށޭނަ ޤާބިލިއްޔަތެއްވެސް ހުނަރުވެރިކަމެއްވެސް ނެތެވެ. އަނެއްކޮޅުން އަރަހުށި މާތް ﷲ އެކަލާނގެ ފޮތުގައި މީގެ ސާދަ ސައްތަ އަހަރު ކުރީން ވަނީ ދަގަނޑުގެ މުހިންމުކަން މުސްލިމުންނަށް ބަޔާންކޮށްދެއްވައިފައެވެ. އެކަލާނގެ ވަޙީކުރައްވާފައި ވެއެވެ.\n"އަދި ތިމަން ރަސްކަލާނގެ ދަގަނޑު ބާވައިލެއްވީމެވެ. އޭގައި ނުހަނު ގަދަފަދަކަމާއި، މީސްތަކުންނަށް މަންފާތަކެއް ވެއެވެ." (އަލްޙަދީދު: 25)\nއަޅުގަނޑުމެން މި އާޔަތް ވަރަށްގިނައިން ކިޔަވަމުއެވެ. އެކަމަކު ދަގަނޑުގައި ލައްވައިފައިވާ ގަދަފަދަކަމުގެ ބޭނުންހިފައި އަސްކަރީ ބާރު ހޯދުމަށްޓަކައި ހަތިޔާރުގެ އިންޑަސްޓްރީ ތަރައްޤީ ކުރާކަށެއް ނުވިސްނަމުއެވެ. މި ކީރިތި މޫރިތި އާޔަތް މުސްލިމުންނަށް އެކަމަށް ބާރު އަޅުއްވައެވެ. ހަމައެއާއެކު ދަގަނޑުގައި ލައްވައިފައިވާ މަންފާގެ ބޭނުންހިފައި މީސްތަކުންނަށް ލާބައާއި މަންފާ ހޯދުމަށްޓަކައި މަދަނީ މަސައްކަތްތެރިކަން ކުރިއަރުވައި އެ ހުނަރު ލިބިގަންނަން ހަނދާންކޮށްދެއްވައިފައި ވާއިރުވެސް އަޅުގަނޑުމެން މުސްލިމުން އެ ނަޒަރުން މި އާޔަތާމެދު ވިސްނައެއް ނުލަމުއެވެ.\nއިސްލާމީ ޤައުމުތަކުގައި ރޯމުދާ ވަރަށްވެސް ގިނައެވެ. މި އުންމަތުގެ މައިދާންތަކާއި، ޞަޙަރާތަކާއި، ވާދީތަކާއި، ފަރުބަދަތަކުގެ ތެރޭގައްޔާއި، ކަނޑުތަކާއި ކޯރުތަކުގައި އެތަކެތި ވިހުރުވިފައި އެބަހުއްޓެވެ. އަޅުގަނޑުމެންގެ ޤައުމުތަކުގެ ޖޯގުރަފީ އަހަންމިއްޔަތުވެސް އެންމެން ޤަބޫލުކުރެއެވެ. އިންސާނީ މުއްސަނދިކަންވެސް ފުދިފައި އިތުރުވާވަރަށް އެބަހުއްޓެވެ. މި އަގުހުރި ޚަޒާނާތައް އެންމެ ހެޔޮގޮތުގައި ބޭނުން ކުރުމުގެ ހޭލުންތެރިކަން އަޅުގަނޑުމެންގެ ކިބައިގައި އުފެދި، ރަނގަޅު ގޮތުގައި އެތަކެތީގެ ބޭނުން ހިފައިގެން ހީވާގިކަމާއެކު މަސައްކަތް ކުރަން ދަސްކޮށްފިނަމަ ޝަރަފުވެރި ދިރިއުޅުމެއް ފަށައިގަނެވިދާނެއެވެ. އަޅުގަނޑުމެން ދިރިއުޅޭންވީ އަޅުގަނޑުމެންގެ ދުޝްމިނުން އެދޭ ނިކަމެތި ގޮތުގައެއް ނޫނެވެ. އަޅުގަނޑުމެންގެ މަސްލަހަތު ލާޒިމުކުރާ ގޮތަށެވެ. އަޅުގަނޑުމެންގެ ބުއްދިވެރިކަން އަޅުގަނޑުމެންނަށް މަގު ދައްކާ ޝަރަފުވެރި ގޮތަށެވެ.\nއިންސާފުވެރި މުޖުތަމަޢެއް ބިނާކުރުން\nއިސްލާމީ ޤައުމުތަކާއި މުސްލިމުން ތަރައްޤީގެ ބޮންތީގައި ހިފުމަށްޓަކައި އިޖުތިމާޢީ ނަހަމަކަމާއި ބޭއިންސާފާ ދެކޮޅަށްވެސް އަޅުގަނޑުމެން ޖިހާދުގެ ދިދަ އުފުލައިލާން ޖެހެއެވެ. އިޖުތިމާޢީ ފަސާދައާއި، އަނިޔާއާއި ބޭއިންސާފުވަނީ އިސްލާމީ ޤައުމުތަކުގައި ޢާއްމުވެފައެވެ. އިޖުތިމާޢީ އަދާލަތު ޤާއިމުކުރުން އަޅުގަނޑުމެންގެ މައްޗަށް ލާޒިމެވެ. ޙައްޤުވެރިޔާއަށް އޭނާގެ ޙައްޤު ލިބޭނެކަން ކަށަވަރުކޮށްދޭން ޖެހެއެވެ. ކޮންމެ މުވައްޒަފަކަށްވެސް ރަނގަޅު މުސާރަ ހޯދައިދޭންޖެހެއެވެ. މަސައްކަތު މީހުންނަށް ރަނގަޅު އުޖޫރަ ލިބިދޭން ޖެހެއެވެ. ހައިހޫނުކަމުގައި ތިބި މީހުންނަށް ކާބޯތަކެތި ލިބޭންޖެހެއެވެ. ބަލި މީހުންނަށް ހޭހަންކުރެވި ބޭސް ލިބޭން ޖެހެއެވެ. ވާލެއް އިޔާރެއް ނެތް މީހުންނަށް އެހީތެރިކަން ހޯދައިދޭންޖެހެއެވެ. އުނުފޭރާން ބޭނުންވާ މީހުންނަށް ފޭރާން ހޯދައިދޭންޖެހެއެވެ. އެންމެންނަށްވެސް އެމީހަކު ބޭނުންވާ ވަސީލަތްތައް ތަނަވަސްވާން ޖެހެއެވެ. އިންސާފުވެރި މުޖުތަމަޢެއް ބިނާކުރުމުގެ މަސައްކަތަކީ ޙަޤީޤަތަށް ބަލާނަމަ އިސްލާމްދީން ދިރުވައި ކުރިއެރުވުމުގެ މަސައްކަތެވެ.\nޖިންސުއްލަޠީފުންގެ އަހައްމިއްޔަތު ޤަބޫލުކުރުން\nއަންހެނުންގެ އަހައްމިއްޔަތު ޤަބޫލުކޮށް އެކަނބަލުންނަށް ޙައްޤު މަޤާމު ދިނުމަކީވެސް ކޮންމެހެންވެސް ކުރާންޖެހޭ ކަމެކެވެ. އަޅުގަނޑުމެން ވަރަށް ސާދާގޮތަކަށް މަތިމަތީން ވިސްނައިލާއިރުވެސް އަންހެނުންނަކީ ޢަދަދުގެ ގޮތުންވެސް މުޖުތަމަޢުގެ ދެބައިކުޅަ އެއްބައެވެ. ގެއާއި މުޖުތަމަޢުގައި އެ ކަނބަލުންގެ ސީދާ ނުފޫޒު އޮވެއެވެ. ރަނގަޅު ގޮތުގައެވެ. ނުވަތަ ނުރަނގަޅު ގޮތުގައެވެ. މި ދެގޮތުގައިވެސް އެ ކަނބަލުން މުޖުތަމަޢަށް އަސަރު ފޯރުވައެވެ. އެހެންކަމުން މުސްލިމު ފިރިހެނުންގެ މައްޗަށް ލާޒިމުވެގެންވަނީ އަންހެނުންނާމެދު އަދާކުރާންޖެހޭ އިސް ވާޖިބު އަދާކުރުމެވެ. ގެ ބެލެހެއްޓުމާއި، ޢާއިލާއާ އަޅާލުމާއި، އިންސާނީ ނަސްލު ތަރުބިޔަތު ކުރުން ފަދަ އަގު އަރައިހުރި މަސައްކަތްތަކުގައި އެ ކަނބަލުންނަށް އެއްބާރުލުން ދިނުމެވެ. މިއީ، ދެ ރައުޔަކަށް ޖާގައޮތް ކަމެއް ނޫނެވެ. ތަޖުރިބާކުރާން ބޭނުންމީހުން މިކަން ތަޖުރިބާ ކޮށްފިއެވެ. ނުކުތީ ހަމަ މި ނަތީޖާއެވެ. އަންހެނުންގެ މަޤާމަކީ އެހެން ބަޔަކަށް ފުރޭނެ މަޤާމެއް ނޫނެވެ. އެހެންކަމުން އަންހެނުންނަށް ފުރިހަމަޔަށް އެއްބާރުލުން ދޭންޖެހޭނެއެވެ. ޞާލިޙު އަނބީންނަށާއި، ހެޔޮލަފާ މަންމައިންނަށާއި، އޯގާވެރި އުޚުތުންނަށާއި، ލާބައާއި މަންފާހުރި ރަށްވެހީންނަށް އެ ކަނބަލުންނަށް ވެވޭނެ ގޮތުންނެވެ.\nބޭނުންޖެހޭ ހިނދު މަސައްކަތްކުރުމުގެ ޙައްޤު އެ ކަނބަލުންނަށް ލިބިގެންވާކަމަށްވެސް އަޅުގަނޑުމެން އިޢުތިރާފުވާން ޖެހެއެވެ. އެ ކަނބަލުންނަށް ނުވަތަ އެކަނބަލުންގެ ޢާއިލާތަކަށް ބޭނުންވެއްޖެނަމަ އެ ކަނބަލުންނަށް ގެއިން ބޭރުގައިވެސް މަސައްކަތް ކުރެވޭނެއެވެ. ޝުޢައިބު ޢަލައިހިއްސަލާމްގެ ޙާދިޘާ އަޅުގަނޑުމެންނަށް މަގުދައްކައި އިރުޝާދު ދޭ ފަދައިންނެވެ. އެކަލޭގެފާނު މުސްކުޅިފުޅު ވުމުން އެކަލޭގެފާނުގެ ދެ ދަރިކަނބަލުންވަނީ ބަކަރިތަކަށް ފެންދެއްވަން ބޭރަށް ގެންދަވައިފައެވެ. އެެހެންކަމުން ކުދިންނަށް ތަޢުލީމު ދިނުމާއި، ބޭސްފަރުވާ ކުރުމާއި، މި ނޫންވެސް ތިލަފަތް ހަމަ ދާއިރާތަކުގައި މުޖުތަމަޢަށް އެ ކަނބަލުންގެ ޚިދުމަތް ބޭނުންވާ ކޮންމެ ހިނދެއްގައި އެ ކަނބަލުންނަށް އެކަމުގެ ޙައްޤާއި އެކަމުގެ ފުރުޞަތު އޮތުން ލާޒިމެވެ. އަޅުގަނޑުމެން ހަނދާންކުރާން ޖެހެއެވެ. އަންހެނުންނަށް ލިބެންވާ ރަނގަޅު މަޤާމު ލިބިއްޖެނަމަ ޤައުމުގެ ދަރީންގެ ޅަފަތުގެ ދައުރު ހޭދަވާނީ އެދެވޭ ރަނގަޅު ގޮތުގައެވެ. ޢާއިލާތައް ދިރިއުޅޭނީ އުފަލާއި ހިތްހަމަޖެހުމުގައެވެ. މުޖުތަމަޢުގެ ޙަޔާތް ވޭތުވަމުންދާނީ ހަމަޖެހުމާއި މަސަލަސް ކަމުގައެވެ.\nއިންސާފުވެރި ސިޔާސީ ނިޒާމެއް އުފެއްދުން\nއިންސާފުވެރި ސިޔާސީ ނިޒާމަކަށް ބޭނުންވާ އެންމެ މުހިންމު އެއް ސަބަބަކީ މަތީގައި ބަޔާންކުރެވިފައި އެވާ އަމާޒުފަތްގަނޑުތަކަށް ވާޞިލުވުމެވެ. އެ އަމާޒުތަކަށް ވާޞިލުވެވޭނީ އިންސާފުވެރިސިޔާސީ ނިޒާމެއް އުފައްދައިގެންނެވެ. އާދެ، ހުރިހާ ރައްޔިތުންނަށް އެބައިމީހުންނަށް ލިބޭންޖެހޭ ޙައްޤުތައް ހަމަޔަށް ލިބިދޭ ނިޒާމެކެވެ. އިންސާނާގެ މަޤާމާއި، ދަރަޖަ އޮޅުވާނުލައި ފުރިހަމަޔަށް ވަޒަންކުރާ ނިޒާމެކެވެ. އޭނާގެ މިނިވަންކަމާއި، އޭނާގެ ރައުޔަށް އިޙުތިރާމް ލިބުމުގެ ޖާމިނަކަށްވާ ފަދަ ސިޔާސީ ނިޒާމެކެވެ. އިންސާނާގެ ޖާނާއި، މާލާއި، ޢިއްޒަތް ފާރަވެރިވެ ބަލަހައްޓައިދޭ ނިޒާމެކެވެ. އެ ނިޒާމެއްގެ ރޫޙަކީ މަޝްވަރާ ކަމުގައިވާ ނިޒާމެކެވެ. ހޭލުންތެރިކަމާއި، ހެޔޮއެދުމާއި، މަސްއޫލިއްޔަތާ ހަވާލުވެ ޒިންމާދާރުވުމުގެ ޖަޒުބާ އުފައްދައި ކުރިއަރުވާ ސިޔާސީ ނިޒާމެކެވެ. އެ ނިޒާމުގެ އޮނިގަނޑަކަށް ވާންޖެހޭނީ އިސްލާމީ ޝަރީޢަތުގެ އިމުގެ ތެރޭގައި ބިނާވެފައިވާ އޮނިގަނޑެކެވެ. އެ ނިޒާމުގެ މަޤްޞަދަކީ އިސްލާމީ އުންމަތް އަލުން ތެދުވެ ހިންދެމިލުން ކަމުގައި ހެދުން ލާޒިމެވެ. އެ ނިޒާމަކީ ގަދަބަދަވިކަމާއި، ގޮށްމުށުބާރުގެ ވެރީންނާއި، ނުބައި ރޭވުންތައް ރާވާ ނަޒާހަތްތެރިކަމެއް ނެތް ބައިބައިގަނޑު ދިފާޢުކޮށްދޭ ނިޒާމަކަށް ވެގެން ނުވާނެއެވެ. އަދި ކީއްތޯއެވެ؟ އެ ނިޒާމު ވާންޖެހޭނީ ޢާއްމުންގެ ލާބައާއި މަންފާއަށް މަސައްކަތްކުރާ ނިޒާމަކަށެވެ. އެއްވެސް ކަހަލަ ތަފާތު ކުރުމެއްނެތި އެންމެންގެ މައްޗަށް އެއްގޮތަކަށް އިލާހީ ޤާނޫނު ތަންފީޒުކުރާ ނިޒާމަކަށެވެ. މޮޅުދެރައިގެ ތަފާތެއް ނުގެންގުޅޭ ނިޒާމަކަށެވެ.\nއިސްލާމީ އުންމަތުގެ ހަށިގަނޑުގައި ވަރަށް ފުން ޒަޚަމެއް އެބަހުއްޓެވެ. ވީހާވެސް އަވަހަކަށް އެ ފާރުގަނޑު ފަސޭހަވޭތޯ ފަރުވާކުރަން ޖެހެއެވެ. އެ ފާރުގަނޑަކީ އުންމަތުގެ ބައިބައިވުމާއި ޚިޔާލު ތަފާތުވުމުގެ ޒަޚަމުގެ ފާރުގަނޑެވެ. އިސްލާމީ އުންމަތުގެ ވަޙްދަތުގެ މުޖައްރިބު ފަރުވާއިން ފަރުވާކޮށް އެ ޒަޚަމު ފުރައިލަން ޖެހެއެވެ. އެހެނީ ކަނޑައި ބުރިބުރިކޮށް ބައިބައިކޮށް ހާވިޔާ ކުރެވިފައިވާ އުންމަތެއްގެ އެއްވެސް މުސްތަޤްބަލެއް ނޯންނާނެއެވެ. އެއް ދުވަސްވަރެއްގައި މި އުންމަތް އޮތީ އެއްބައިވަންތަކޮށެވެ. އެކަތިގަނޑަކަށެވެ. ނަމަވެސް މިއަދު އިސްލާމީ އުންމަތަކީ ތަފާތު ޤައުމުތަކުގެ މައްޗަށް އެކުލެވޭ ޖަމާޢަތެކެވެ. ޚުދު އެ ޤައުމުތައްވެސްވަނީ ތަފާތު ވިލިވިއްޔަށާއި އޮޅިއޮޅިޔަށް ބެހި ވަކިވަކިވެފައެވެ. ފޮތިފޮތި ވެފައެވެ. ހަމައެކަނި މިއެއްވެސް ނޫނެވެ. އިރުއިރުކޮޅުން އެއްބަޔަކު ގެންދަނީ އަނެއް ބަޔެއްގެ ވައިނޮޅިއަށް ފިތަމުންނެވެ. އެއްބަޔަކުދަނީ އަނެއްބައެއްގެ ނަފުރަތާއި ރުޅިވެރިކަމުގެ ޝިކާރަޔަކަށް ވަމުންނެވެ.\nމިއާ ޚިލާފަށް މި ޒަމާނަކީ ތަފާތު ފިކުރުތަކާއި ޚިޔާލުތަކުގެ ޤައުމުތައް އެއްބައިވަންތަކަން އުފައްދަމުންގެންދާ ދުވަސްވަރެވެ. އެބައިމީހުންގެ ޒަމާންވީ ދެބަސްވުންތަކާއި، ނަސްލީ ވާދަވެރިކަމާއި، ދީނީ ހަނގުރާމަތަކާއި ސަރަހައްދީ ކޯޅުންތައް ހަނދާން ނައްތައިލައިފައެވެ. ދަގައްފާނަށް ދަގަނޑު ދަމާގޮތަށް ގުޅިފައިވާ މަސްލަޙަތުތަކަށްޓަކައި އެ ޤައުމުތައް އެއްބަޔަކު އަނެއްބަޔަކާ އަންނަނީ ކައިރިވަމުންނެވެ. އެބައިމީހުންގެ ކަޅު މާޒީ ފަހަތަށް ދޫކޮށްލައިފައި މިހާރު ގެންދަނީ ތަފާތު އިއްތިހާދުތަކާއި، ގުޅިފައިވާ ބާޒާރުތައް އުފައްދަމުންނެވެ. އެބައިމީހުން ދެކެމުންދަނީ ކިރާއި ހަކުރަށްވުމުގެ ހުވަފެންތަކެވެ.\nނަމަވެސް މި ލޮބުވެތި އުންމަތް އަދިވެސް މިއޮތީ މާނިދީގައެވެ. ހޭލުމުގެ ނިޝާނެއްވެސް ނުފެނެއެވެ. އަދިވެސް ކުރިޔަށްދަނީ ދެބަސްވުމެވެ. ކޯޅުމެވެ. ހަނދާންކުރަމާ ހިނގާށެވެ. އަޅުގަނޑުމެން މިގޮތަށް ފޮތިފޮތިވެފައި، ބައިބައިވެފައި ކޯޅިކޯޅި ތިބެގެނެއް އަޅުގަނޑުމެންނާ ދެކޮޅަށް ރޭވޭ ފުޅާ ދާއިރާގެ ރޭވުންތަކާ ކުރިމައްޗެއް ނުލެވޭނެއެވެ. އަޅުގަނޑުމެން އެކުވެރިވެ އެކަތިގަނޑަކަށްވެގެން މެނުވީ ކާމިޔާބުގޮތެއްގައި އަޅުގަނޑުމެންގެ އަމިއްލަ ނަފުސުތައް ދިފާޢެއް ނުކުރެވޭނެއެވެ. އަޅުގަނޑުމެން މިގޮތަށް ކުދިކުދި އޮޅިއޮޅިޔަށް ތިބެގެންނެއް މަތިހަށިނަގައިގެން ތިބެ އަދުގެ ދުނިޔޭގެ ބޮޑެތި މީހުނާ ހަތަރުކަޅި ހަމަކޮށްލުމުގެ ޤާބިލުކަމެއް ނުލިބޭނެއެވެ. އެހެންކަމުން މުޅި އިސްލާމީ އުންމަތް އެއްބައިވެ އެކުވެރިވުން ކޮންމެހެން ލާޒިމެވެ. މުޅި އުންމަތުގެ މަސްލަހަތަށްޓަކައެވެ. އެންމެންގެ އަމާޒުފަތްގަނޑަށް ވާޞިލުވުމަށްޓަކައި ވެސްމެއެވެ.\nއުންމަތް ހޭލުންތެރިކުރުމުގެ ބޭނުންތެރިކަން\nއިސްވެ ބަޔާންކުރެވުނު އަމާޒުތަކަށް ވާޞިލުވުމަށްޓަކައި އިސްލާމީ އުންމަތް ނިދީން ހޭލަން ވެއްޖެއެވެ. އެކަމަށްޓަކައި އަޅުގަނޑުމެންގެ އީމާނާއި އަޚްލާޤު ދަރަޖަތަކަކަށް މައްޗަށް އުފުލާން އެބަޖެހެއެވެ. މިއަދުގެ މާއްދީ މުސްލިމުންގެ ކިބައިގައި ރޫޙާނިއްޔަތުގެ މަތިވެރިކަން އަލުން ކުރިލައި އާރޯވާ ވަރަށެވެ. އަބަދުވެސް ހަނދާންކުރާން ޖެހޭނެއެވެ. އިސްލާމީ އުންމަތް އައު ހޭލުމަކުން ހޭލައްވަން ބޭނުންވާ ކަންކަން ހަމައެކަނި މާއްދީ ކުރިއެރުމަކުން ފުރިހަމައެއް ނުކުރެވޭނެއެވެ. ޝައްކެއް ނެތެވެ. މާއްދިއްޔަތާއި ރޫޙާނިއްޔަތަކީ ތަރައްޤީގެ މަގުގައި ކުރިޔަށް ދުއްވަން ބޭނުންވާ އިންޖީނުގެ ދެ ފުރޮޅެވެ. އެ ދެ ފުރޮޅު އެކުގައި އެއްވަރަށް ހަލުއިކުރާން ޖެހޭނެއެވެ.\nމި ކަމަށްޓަކައި ބޭނުންވަނީ ދުނިޔޭގެ ކަންކޮޅުތަކުގައި ފެތުރިފައިވާ ހުރިހާ މުސްލިމުންގެ ޚިޔާލުތައް މުއްސަނދިކޮށް ފިކުރުތައް މަތީ ފެންވަރަކަށް ކުރިއެރުވުމެވެ. ހަމައެއާއެކު އަތުލަން ބޭނުންވާ ބޮންތިތައް ފާހަގަކޮށް އުންމީދުގެ ވެއްޓެއް އުފެއްދުމެވެ. މި މަތިވެރި މަޤްޞަދަށްޓަކައި މިޒަމާނުގެ މުސްލިމުން ހާނައި ތަރުބިޔަތުކޮށް ބޭނުންވާ ފެންވަރަށް ގެންދަން ޖެހެއެވެ. ތަހުޒީބީ ގޮތުންނާއި، އަޚުލާޤީ ގޮތުންނާއި، ނަފްސިއްޔާތުގެ ގޮތުންނާއި، ޢިލްމީ ގޮތުން ތަރުބިޔަތު ދީގެންނެވެ. ހަވާނަފުސުގެ އަޅުވެތިކަމުން މިނިވަންވެފައި ތިބި، ސަރަހައްދީ ސިޙުރު ޖެހިފައި ނެތް ފަރުދުންތަކެއް ބިނާކުރާން އެބަޖެހެއެވެ. ޝިރުކުގެ ވިދުވަރާއި ވިދާބެބުޅުންތަކުގެ އަވާގައި ޖެހި ހައްޔަރުނުވާނެ ޖީލެއް އުފައްދާން އެބަ ލާޒިމުވެއެވެ. ކުރިމަތިވާ އުނދަގޫތަކާއި ތުރާތަކުން ހައިރާންވެ ގޮތްހުސްނުވާފަދަ ހިތްވަރާއި، ފަންވަރުހުރި، ޢަޒުމު ވަރުގަދަ ދަރީންތަކެއް ތައްޔާރުކުރާން އެބަ ޖެހެއެވެ. އެފަދަ ނާޒުކު ޙާލަތުތަކަށް ބާރު ފޯރުވައި ޙައްޤާއި ތެދުމަގުގައި ފިސާރި ކެރިގެން ސާބިތުވެ ތިބުމުގެ ޤާބިލުކަންހުރި ޖީލެއް ބިނާކުރާން ޖެހެއެވެ.\nބަޔާންކުރެވިދިޔަ މަތިވެރި މަޤްޞަދުތައް ޙާޞިލު ކުރެވޭނެ ޖައްވެއް އުފެއްދުމަށްޓަކައި އިންސާނީ ތަރުބިއްޔަތަށް ނުފޫޒު ފޯރުވޭނެ ހުރިހާ އިދާރާތަކެއް ގުޅި، އެންމެން އެއް ހިތްވެގެން މަސައްކަތްކުރާން ޖެހެއެވެ. މިސްކިތްތަކާއި މަދަރުސާތަކެވެ. ނޫސްތަކާއި މަޖައްލާތަކެވެ. ރޭޑިއޯއާއި ޓެލެވިޒަނެވެ. ފިލްމާއި، އެނޭުންވެސް މަޢުލޫމާތު ފަތުރައި، ފިކުރާއި ޚިޔާލުތައް ބައްޓަންކުރާ ޒަމާނީ ހުރިހާ ވަސީލަތްތަކެކެވެ. ކުރުކޮށް ދަންނަވާނަމަ ހުރިހާ މުސްލިމުން މިކަމަށް އަތުކުރި އޮޅައިލައި އަތާއި އަތް ގުޅައިލަންޖެހެއެވެ. ޝަރީކަކު ނުވާ އެއްކައުވަންތަ ﷲ އަށް އީމާންވުމަށް ގޮވައިލެވޭ ގޮވައިލުމުގައްޔާއި، އިސްލާމްދީނުގެ ތެދުވެރި ދަޢުވަތުގެ މެސެޖު ދުނިޔެއަށް ރައްދުކޮށް، އާޚިރަތުގެ ދާއިމީ ބަގީޗާއަށް އާރޯކަން ގެނައުމަށް ދުނިޔޭގެ ޙަޔާތުގައި ކުރެވޭ މަސައްކަތުގައި އެންމެންގެ ޙިއްސާ އެކުލަވައިލުމަށްޓަކައެވެ.\nއާދެ، މިއީ އެ ނުކުތާތަކެއް ހަނދާނުގައި ބަހައްޓައިގެން ކުރިޔަށް ދިޔުމުން އުންމަތެއްގެ ޙައިޘިއްޔަތުން މުސްލިމުންނަށް ކުރިޔަށް ދެވޭނެ ނުކުތާތަކެވެ. އިސްލާމީ އުންމަތަކީ މާއްދީ، ރޫޙާނީ، ތަހުޒީބީ، އަފްރާދީ ހުރިހާ ބާވަތެއްގެ ޚަޒާނާތަކަކުން މުއްސަނދިކަން ލިބިފައިވާ އުންމަތެކެވެ. އެހެންކަމުން އަޅުގަނޑުގެ މި ހުށަހެޅުންތަކާ އެއްގޮތަށް އަޅުގަނޑުމެންގެ ވަޞީލަތްތައް ބޭނުންކޮށްގެން މަސައްކަތް ކޮށްފިނަމަ އެކާވީސްވަނަ ސައްތައިގައިވެސް އަޅުގަނޑުމެންގެ ގެއްލިފައިވާ ޝަރަފުވެރި މަޤާމާއި، ޢިއްޒަތާއި، ޙުރުމަތް ހޯދައިގަނެވުމަކީ އެކަށީގެންނުވާ ކަމެއް ނޫނެވެ. ނަމަވެސް މި މަޤްޞަދު ހާސިލުކުރެވޭނީ އިސްލާމީ އުންމަތަށް އެކަށޭނަ އާ ލީޑަރޝިޕެއް ލިބިގެންނެވެ. ނިޔަތުގެ އިޚްލާސްތެރިކަން ހުރި ނުގުޑާފަދަ ޢަޒުމެއްގައި ހީވާގި މަސައްކަތްތަކެއް ކުރާނެ ލީޑަރޝިޕެކެވެ. ހަމައެފަދައިން މި ހުށަހެޅުންތައް އަޅުގަނޑުމެންގެ ތަޢުލީމީ، ސަގާފީ، ސިޔާސަތުތަކުގެ ބިންގަލަކަށްވެސް ހަދާންޖެހޭނެއެވެ. އަޅުގަނޑުމެންގެ ދީނީ ޗެނަލްތަކާއި، އާންމު މީޑިޔާއިން މި ކަންކަން އެދެވޭގޮތުގައި އިޝްތިހާރުކޮށް ފަތުރަންވެސް ޖެހޭނެއެވެ. ޢާއިލާތަކާއި، މަދަރުސާތަކާއި، ވެރީންނާއި، އާންމުންނާއި، ޚާއްސުން އަދި ޙަޔާތުގެ ހުރިހާ މައިދާންތަކެއްގައި ޙަރަކާތްތެރިވާ އެންމެން މިކަމުގައި އެހީތެރިވެ، ވާގިވެރިވެ، ގުޅިގެން މަސައްކަތްކުރާން ޖެހޭނެއެވެ.


ވަގު ޑޮލަރު ވިއްކުމާ ދެކޮޅަށް މަސައްކަތް ކުރުމަށް އެމްއެމްއޭއިން ފުލުހުންނަށާއި ބޭންކްތަކަށް އަންގައިފި\nއަހްމަދު މިޒްޔާލް 26 އޯގަސްޓް 20160ކޮމެންޓް ހަބަރު، ވިޔަފާރި،\nވަގު ޑޮލަރު ވިއްކުމާ ދެކޮޅަށް މަސައްކަތް ކުރުމަށް މޯލްޑިވްސް މަނިޓަރީ އޮތޯރިޓީއިން ބެންކް ތަކަށާއި ފުލުހުންނަށް އަންގައިފިއެވެ.\n،މީޑިއާއަށް މައުލޫމާތު ދެއްވަމުން މަރުކަޒީ ބޭންކުގެ އިންފޮމޭޝަން މިނިސްޓަރު ވިދާޅުވީ ދަތުރުވެރިންނަށް ހާއްސަ އުސޫލަކުން ކޮންމެ ޓިކެޓަކަށް 500 ޑޮލަރުގެ ރޭޓުން ޑޮލަރު ވިއްކަމުންދާއިރު އެކަމަށް އޮޅުވާލައިގެން ޑޮލަރު ގަންނާތީ އެކަން ހުއްޓުވުމަށް ބެންކްތަކުގައި އެދިފައިވާނެ ކަމަށެވެ. އަދި މުސާރައާއި އެހެނިހެން ގޮތްގޮތުން ޑޮލަރު ލިބޭ ފަރާތްތައް އަގު ބޮޑުކޮށް ޑޮލަރު ވިއްކަމުންދާ ކަމުގެ މައުލޫމާތު ލިބިފައިވާ ކަމަށާއި އެ މައުލޫމާތު ވެސް ފުލުހުންނާ ހިއްސާކޮށްފައިވާނެ ކަމަށް އޮފިސަރު ވިދާޅުވިއެވެ.\nބައެއް ފަރާތްތަކުން މި ނިޒާމަށް އޮޅުވާލައިގެން ޑޮލަރު ހޯދަމުންދާތީ ބޭންކުތަކުން ވަނީ އެކަން ހުއްޓުވުމުގެ ގޮތުން ދަތުރުކުރާ މީހާ ޑޮލަރު ގަންނަން އަންނަން ޖެހޭ ގޮތަށް އެ ނިޒާމަށް ބަދަލު ގެނެސްފައެވެ. ހަމައެއާއެކު ކަޅު ބާޒާރުގައި ޑޮލަރެއްގެ އަގު 17 ރުފިޔާއަށްވުރެ މައްޗަށް އަރާފައިވާއިރު އެމްއެމްއޭއިން ހުއްދަ ނުދޭ މީހުންނަށް ބޭރުފައިސާ ގަނެ ވިއްކުމުގެ މުއާމަލާތެއް ނުހިންގޭނެ ކަމަށް އެ އިދާރާގެ ގަވައިދުގައި ބަޔާން ކޮށްފައިވެއެވެ.\nހައްޖު މޫސުމާ ދިމާކޮށް ޑޮލަރުގެ ޑިމާންޑް މަތިވެފައިވާއިރު އީދު ބަންދަށް ރާއްޖެއިން ބޭރަށް ދަތުރު ކުރާ ފަރާތްތަކުން ޑޮލަރު ހޯދުމަކީ ވެސް ޑޮލަރުގެ ޑިމާންޑް މަތިވާން މެދުވެރިވި މައިގަނޑު އެއް ސަބަބު ކަން މަރުކަޒީ ބޭންކުން ފާހަގަ ކުރެއެވެ.


Student adhi housing loan ah lui dheyn mashvaraa kuraane\nސްޓޫޑެންޓް އަދި ހައުސިން ލޯނަށް ލުއި ދޭން މަޝްވަރާ ކުރާނެ\nދަރިވަރުންތަކެއްގެ ދަސްވެނިވުމުގެ ރަސްމިއްޔާތު: ސުޓޫޑެންޓް ލޯނު ލުއިކޮށްދޭން މަސައްކަތް ކުރާނެ ކަމަށް ސަރުކާރުން ބުނޭ\nސްޓޫޑެންޓް ލޯން އަދި ހައުސިން ލޯނަށް ލުއި ދޭން މަޝްވަރާ ކުރައްވާނެ ކަމަށާ ނަމަވެސް މިހާތަނަށް އެކަމަށް ނިންމުމެއް އަދި ނެތް ކަމަށް ރައީސް އިބްރާހިމް މުހައްމަދު ސޯލިހް ވިދާޅުވެއްޖެ އެވެ.\nކޮވިޑްގެ ހާލަތު ގޯސްވެ ފިޔަވަޅުތައް ވަރުގަދަ ކުރުމުން އެތައް ބަޔަކު އާމްދަނީ ހޯދަން ކުރަމުން އައި މަސައްކަތަށް ވަނީ ބުރޫ އަރާފަ އެވެ. ސަރުކާރުން ރޭ ވަނީ އަންނަ މަހު ކަރަންޓް ބިލުން 40 ޕަސެންޓް އަދި ފެން ބިލުން 30 ޕަސެންޓްގެ ޑިސްކައުންޓެއް ދިނުމަށް ނިންމާފައިވާކަން އިއުލާނު ކޮށްފައެވެ. މިއީ މިދިޔަ އަހަރުވެސް މަސް ދުވަހަށް ދިން ލުޔެކެވެ.\nމިދިޔަ އަހަރު ވަނީ ހައުސިން ލޯނުތައް ފަސް ކޮށްދީ ސްޓޫޑެންޓް ލޯންތައް ވެސް ވަކި މުއްދަތަކަށް ފަސް ކޮށްދީފަ އެވެ.\nއެފަދަ ނިންމުމެއް މިފަހަރު ނިންމާފައިވޭތޯ ސުވާލު ކުރުމުން ރައީސް ރޭ ވިދާޅުވީ ކިޔަވާ ކުދިންގެ ލޯނުތަކަށް ލުއި ދިނުމާމެދު މަޝްވަރާ ކުރައްވާނެ ކަމަށެވެ. އަދި ހައުސިން ލޯނަށް ލުއި ދިނުމާމެދު މިވަގުތު ގޮތެއް ނިންމާފައި ނުވިނަމަވެސް އެކަމުގައި ދެވޭނެ ލުއިތަކެއް އޮތްތޯ ބައްލަވާނެ ކަމަށެވެ.\n"ރައްޔިތުންނަށް ދެވޭނެ ލުއިތަކާމެދު، ވެވޭނެ އެހީތެރި ކަމާމެދު މި ދަނީ މަޝްވަރާ ކުރަމުން. އަޅުގަނޑު ދެކޭގޮތުގައި މިވަގުތު ލޯނު ނަގައިގެން ވެސް ބޮރޯ ކޮށްގެން ވެސް ރައްޔިތުންނަށް އެހީތެރިވެ ދިނުން އެއީ އެންމެ ރަނގަޅު ކަމަކީ،" ރައީސް ވިދާޅުވި އެވެ.\nރައީސް ވިދާޅުވީ މި ހާލަތުގައި ސަރުކާރުގެ ހަރަދުތައް ވެސް ކުޑަ ކުރުމަށް ފިނޭންސް މިނިސްޓްރީން ހާއްސަ މަސައްކަތްތަކެއް ކުރަމުން ގެންދާ ކަމަށެވެ.\nމީގެ އިތުރުން ކޮވިޑް 19 އިގެ ހާލަތު ރަނގަޅު ކުރުމަށް ސަރުކާރުން އަޅާ ފިޔަވަޅުތަކާ ގުޅިގެން ލިބޭ ގެއްލުންތައް ކުޑަކުރުމަށްޓަކައި އެހީތެރިކަން ފޯރުކޮށް ދިނުމަށް 375 މިލިއަން ރުފިޔާގެ ސްޓިމިއުލަސް ލޯން ޕެކޭޖެއް ތައާރަފް ކުރުމަށް ނިންމާފައިވާ ކަމަށްވެސް ރައީސް ވިދާޅުވިއެވެ.\nރައީސް ސޯލިހް ވިދާޅުވީ ރިލީފް ލޯންގެ ގޮތުގައި ސޮފްޓް ލޯންތަކެއް ދޫކުރަން ވަރަށް އަވަހަށް ފައްޓަވާނެ ކަމަށެވެ. ލޯން ދޫކުރުމަށް ހަމަޖައްސާފައިވަނީ ބެންކް އޮފް މޯލްޑިވްސް މެދުވެރިކޮށެވެ.\nބޭންކް އޮފް މޯލްޑިވްސް ރައީސް އިބްރާހިމް މުހައްމަދު ސޯލިހު ބޯހިޔާވަހިކަން + ސުޓޫޑެންޓް ލޯން ޕްރޮގްރާމް ކޮވިޑް-19\n"ވެކްސިނަށް ވުރެ ބޮޑު ގައުމީ ކަމެއް ނެތް"


Hangandu reethi kurumah Rakul Preet mi bunaa face mask ungulhabala! – Iru\nހަންގަނޑު ރީތިކުރުމަށް ރަކޫލް ޕްރީތު މި ބުނާ ފޭސް މާސްކު އުނގުޅަބަލަ!\nކޮވިޑް-19 ގެ ސަބަބުން ގޭގައި ބަންދުވެގެން ތިބެގެން ގިނަ ތަރިން އަންނަނީ އެމީހުންގެ ރީތި ކަމުގެ ސިއްރުތައް ވެސް އެއްވެސް ހާސްކަމެއް ނެތި ފޭނުންނާ ހިއްސާކުރަމުންނެވެ. އެގޮތުން މިފަހަރު ގިނަ ބައެއްގެ ސަމާލުކަން ލިބިފައިވަނީ ތެލުގޫ އަދި ޓަމީލް ފިލްމު އިންޑަސްޓްރީ އިން ނުކުމެގެން އައިސް ބޮލީވުޑަށް ތައާރަފްވި ހުނަރުވެރި އެކްޓްރެސް ރަކޫލް ޕްރީތު ސިންގުގެ މޫނުގައި އުނގުޅާ ފޭސް މާސްކަށެވެ.\n29 އަހަރުގެ ބަތަލާ އޭނާގެ ޔޫޓިއުބު ޗެނަލުގައި ހިއްސާކުރި ފޭސް މާސްކަކަކީ ދޮންކެޔޮ ބޭނުންކޮށްގެން ތައްޔާރުކޮށްލެވޭ ވަރަށް ފަސޭހަ އެއްޗެކެވެ. އަދި މިއަށް ބޭނުންވާ ތަކެތި ވެސް ވަރަށް ފަސޭހައިން ބަދިގެއިން ހޯދައިލެވޭނެއެވެ.\nރަކޫލް ކިޔައިދިން ގޮތުގައި ފުރަތަމަ އެއް ދޮންކެޔޮ ވަކެއް ބޯތަށްޓަކަށް ޗަސް ކޮށްލުމަށްފަހު އޭގެތެރެއަށް ލުނބޮލެއްގެ އެއްފަޅި ފިތައިލާނީއެވެ. ދެން އޭގެތެރެއަށް ކުޑަ މާމުއިކޮޅެއް އަޅައިލުމަށްފަހު ތިނެތި އެއްކޮށްލާނީއެވެ. އޭރުން ހުންނާނީ މޫނުގައި އުނގުޅަން ތައްޔާރަށެވެ.\nމާމުޔަކީ ސިއްހަތުގެ އިތުރުން ހަންގަނޑަށް ވެސް އެހާމެ ފައިދާހުރި އެއްޗެއްކަން އެންމެން ދަންނާނެއެވެ. އެއީ އޭގައި އެކުލެވޭ އެންޓި-ފްލެމޭޓަރީ އާއި އެންޓި-ބެކްޓީރިއަލް މާއްދާތަކުގެ ސަބަބުންނެވެ. އަދި މި ފޭސް މާސްކުގެ އެންމެ މުހިއްމު ބާވަތް ކަމަށްވާ ދޮންކޭލަކީ ޕޮޓޭސިއަމުން މުއްސަނދިވެފައި ވާ މޭވާއެއް ކަމުން، މޫނުގެ ހަންގަނޑުގައި ހުންނަ ކަޅު ލައްތައް ފިލުވައިލުމަށް އެހީވެދެއެވެ. ލުނބޮލަކީ ވެސް ހަންގަނޑު އަލިކޮށްދިނުމަށް އެހީވެދޭ އެއްޗެކެވެ. ރަކޫލް ބުނާ ގޮތުގައި މޫނުގެ ހަންގަނޑު ހިކިފައި ހުންނަނަމަ (ޑްރައި ސްކިން) މިއީ އުނގުޅަން އެންމެ ރަނގަޅު ފޭސް މާސްކެވެ.


73 މިލިއަން ރުފިޔާ އިތުރުކޮށް ކޮމިޓީން ބަޖެޓް ފާސްކޮށްފި 73 މިލިއަން ރުފިޔާ އިތުރުކޮށް ކޮމިޓީން ބަޖެޓް ފާސްކޮށްފި\n73 މިލިއަން ރުފިޔާ އިތުރުކޮށް ކޮމިޓީން ބަޖެޓް ފާސްކޮށްފި\nބަޖެޓު ދިރާސާކުރާ ކޮމިޓީއިން، 2022ވަނަ އަހަރަށް ލަފާކުރާ ދައުލަތުގެ ބަޖެޓާ ގުޅޭގޮތުން މަޝްވަރާކޮށް ގޮތެއް ނިންމަނީ\nޢުމްރާނީ ތަރައްޤީގެ މަޝްރޫޢުތައް ހިންގުމަށް ޕީއެސްއައިޕީއަށާއި ބައެއް މުއައްސަސާތަކުގެ ބަޖެޓަށް 73 މިލިއަން ރުފިޔާ އިތުރުކޮށް އަންނަ އަހަރަށް ލަފާކުރާ ދައުލަތުގެ ބަޖެޓު 36.99 ބިލިއަން ރުފިޔާގެ ބަޖެޓެއްގެ ގޮތުގައި ކޮމިޓީން ފާސްކޮށްފިއެވެ. ކޮމިޓީން ބަޖެޓް ފާސްކޮށްފައިވަނީ ފިނޭންސް މިނިސްޓްރީން ހުށަހަޅާފައިވާ 24 ބިލިއަން ރުފިޔާގެ އާމްދަނީ ލިބޭނެކަމަށް ބެއްލެވުމަށްފަހުއެވެ.\nއަންނަ އަހަރަށް ލަފާކޮށް ދައުލަތުން ރައްޔިތުންގެ މަޖިލީހަށް ހުށައެޅުއްވީ 36.92 ބިލިއަން ރުފިޔާގެ ބަޖެޓެކެވެ. ބަޖެޓް ދިރާސާކުރާ ކޮމިޓީން ބަޖެޓް ދިރާސާކޮށް ނިންމާލިއިރު މިވަނީ ބަޖެޓްގެ ޖުމްލަ ޢަދަދަށާއި ޚަރަދަށް ނިސްބަތުން ކުޑަ އިތުރުވުމެއް އައިސްފައެވެ. މިގޮތުން ކޮމިޓިން ގެނައި ބަދަލަކީ ބަޖެޓްގެ ޚަރަދު 34 ބިލިއަން ރުފިޔާއިން 34.10އަށް އިތުރުކުރުމާއި، ބަޖެޓްގެ ޖުމްލަ ޢަދަދު 36.92އިން 36.99އަށް އިތުރުކުރުމެވެ. މިގޮތަށް ފާސްކުރީ ކޮމިޓީގެ މެންބަރުންގެ އިއްތިފާޤުންނެވެ.\nބަޖެޓަށް ބަދަލު އައިސްފައިވަނީ ބައެއް ރަށްރަށުގެ ޕީއެސްއައިޕީގެ މަޝްރޫޢުތަކަށާއި، ބައެއް މުއައްސަސާގެ ބަޖެޓަށް ފައިސާ އިތުރުކޮށްދިނުމުންނެވެ. އެގޮތުން 82 ރަށެއްގެ ޕީއެސްއައިޕީގެ މަޝްރޫއުތަކަށް ޖުމުލަ 57.4 މިލިއަން ރުފިޔާ ވަނީ އިތުރުކޮށްދީފައެވެ. އަދި ރައްޔިތުންގެ މަޖިލީހާއި ފިނޭންސް މިނިސްޓްރީގެ ޚާއްސަ ބަޖެޓާއި7މިނިވަން މުއައްސަސާއެއްގެ ބަޖެޓަށް ޖުމުލަ 16.4 މިލިއަން ރުފިޔާ ކޮމިޓީން ވަނީ އިތުރުކޮށްދީފައެވެ.\nބަޖެޓު ދިރާސާކުރާ ކޮމިޓީއިން، 2022 ވަނަ އަހަރަށް ލަފާކުރާ ދައުލަތުގެ ބަޖެޓާ ގުޅޭގޮތުން މަޝްވަރާކޮށް ގޮތެއް ނިންމުން\nބަޖެޓް އިތުރުކުރި ކަންކަމުގެ ތަފްސީލް\n1- ރައްޔިތުންގެ މަޖިލިސް އިދާރާގެ ނިއު ޕޮލިސީ އިނީޝިއޭޓިވްސްއަށް:7މިލިއަން ރުފިޔާ\n2- ޑިޕާޓްމެންޓް އޮފް ޖުޑީޝަލް އެޑްމިނިސްޓްރޭޝަން ޑިޖިޓަލައިޒް ކުރުމަށް:5ލައްކަ ރުފިޔާ\n3- ސިވިލް ސާވިސް އެންހޭންސިން ޑިޖިޓަލް ޓްރާންސްފޮމޭޝަން އޮފް ސިވިލް ސާވިސް ޕްރޮޖެކްޓަށް: 1.69 މިލިއަން ރުފިޔާ\n4- ފެމިލީ ޕްރޮޓެކްޝަން އޮތޯރިޓީގެ ޚިދުމަތުގެ ފެންވަރު ރަނގަޅުކުރުން: 865،636 ރުފިޔާ\n5- އިންތިޤާލީ އިންސާފުގެ އޮމްބަޑްސްމަން އޮފީހަށް: 2.2 މިލިއަން ރުފިޔާ\n6- އޭސީސީއަށް، އެމްއެމްޕީއާރްސީ މައްސަލައިގައި ތަހުގީގު ނިންމަން ބޭނުންވާ މުވައްޒަފުން ނެގުމަށް: 3.9 މިލިއަން ރުފިޔާ\n7- އިންފޮމޭޝަން ކޮމިޝަނަރު އޮފީހަށް ލޯ ފާމެއް ހެދުން: 204،000 ރުފިޔާ\n8- މިނިސްޓްރީ އޮފް ފިނޭންސުގެ ހާއްސަ ބަޖެޓުން ސިޔާސީ ޕާޓީތަކަށް: 73،782ރ. ރުފިޔާ\nބަޖެޓް ކޮމިޓިން ވަނީ ފިނޭންސް މިނިސްޓްރީން ލަފާކޮށްފައިވާގޮތަށް އަންނަ އަހަރު 24 ބިލިއަން ރުފިޔާގެ އާމްދަނީ ލިބޭނެކަމަށްވެސް ނިންމަވާފައެވެ.\nއަންނަ އަހަރަށް ހުށަހަޅާފައިވާ ދަޢުލަތުގެ ބަޖެޓަކީ ރާއްޖޭގައި ޒާމާނުއްސުރެ މިހާތަނަށް އުފެދިފައި ހުރި ގިނަ މައްސަލަތަކަށް ހައްލެއް ހޯދުމަށް ހުށަހަޅާ ބަޖެޓެއްކަަމަށް ފިނޭންސް މިނިސްޓަރ އިބްރާހީމް އަމީރު ވަނީ ވިދާޅުވެފައެވެ. ފިނޭންސް މިނިސްޓަރ އަމީރު ވިދާޅުވީ، އަންނަ އަހަރަށް ހުށަހަޅާފައިވާ ދަޢުލަތުގެ ބަޖެޓުން ޕީއެސްއައިޕީ މަޝްރޫޢުތަކަށް ބަލާލި ކަމުގައިވިއަސް މިއީ، އުއްމީދީ ބަޖެޓެއް ކަމަށެވެ.\nއެގޮތުން ބަޖެޓުގެ ތެރެއިން ޢުމްރާނީ ތަރައްޤީއާއި، ވަސީލަތްތައް އިތުރު ކުރުމާއި އިންސާނީ ވަސީލަތް ބިނާކުރުމަށް މަސައްކަތް ކުރެވިގެން ދާނެކަން މިނިސްޓަރ ފާހަގަކުރެއްވިއެވެ. އަދި މިއީ ޒަމާންވީ ގިނަ މައްސަލަތަކަށް %100 ހައްލެއް ހޯދޭނެ ބަޖެޓެއް ކަމުގައި ނުވިނަމަވެސް ގިނަ މައްސަލަތަކަށް ހައްލެއް ހޯދުމަށް ހުށަހަޅާ ބަޖެޓަކަށް މިބަޖެޓު ވާނެކަމަށް މިނިސްޓަރ ވިދާޅުވިއެވެ.


Contact tracing ah HPA in app eh thaaraf koffi | Mihaaru\nކޮންޓެކްޓް ޓްރޭސިން އަށް އެޗްޕީއޭ އިން އެޕެއް ތައާރަފްކޮށްފި\n29 އެޕްރީލް 2020 - 19:21 13 comments\nކޮވިޑް-19 ބައްޔަށް ޝައްކު ކުރެވޭ މީހަކާ ގާތުން ބައްދަލުވެފައިވާ ނަމަ އެކަން ދެނެގަންނަން އެހީވެދޭނެ އެޕްލިކޭޝަނެއް ހެލްތު ޕްރޮޓެލްޝަން އެޖެންސީ (އެޗްޕީއޭ) އިން މިއަދު ތައާރަފް ކޮށްފި އެވެ.\n"ޓްރޭސްއެކީ" އަކީ ސިންގަޕޫރުގެ "އޯޕަން ޓްރޭސް" ލައިބްރަރީގެ މައްޗަށް ބިނާކޮށް، ދިވެހި ޑިވެލޮޕަރުންގެ ޓީމަކުން ރާއްޖެ އަށް ޑިޒައިން ކޮށްފައިވާ އެޕްލިކޭޝަނެކެވެ. މި އެޕް ހަދާފައި ވަނީ ދިވެހި، އިނގިރޭސި އަދި ބެންގާލީ ބަހުން ބޭނުންކުރެވޭ ގޮތަށެވެ.\nމިއީ ބްލޫޓޫތު ސިގްނަލް މެދުވެރިކޮށް، އެޕް ބޭނުންކުރާ އެހެން މީހުން ކައިރީގައިވާ ނަމަ ދެނެގަނެވޭނެ ފަދަ އެޕެކެވެ. މި ގޮތުން ފޯނުގެ ބްލޫޓޫތު މެދުވެރިކޮށް މިނެޓަކު ދެތިން ފަހަރު "ބީކަން" އެއް ފޮނުވާލަ އެވެ. މި ބީކަންގައި އެކުލެވިގެން ވަނީ އެޕް ބޭނުންކުރާ ފަރާތަށް ދޫކުރާ އައިޑީ އެކެވެ. މިއީ ކޮންމެ 15 މިނިޓަކުން ބަދަލުވާ އައިޑީއެކެވެ. އެހެންވެ އެ ބީކަން އަކީ ކާކުގެ ބީކަންއެއް ކަމެއް ކޮންމެ މީހަކަށް ނޭނގޭނެ އެވެ. ބީކަންއެއް ފެނިއްޖެ ނަމަ، "ޓްރޭސްއެކީ" އެޕްގައި ރެކޯޑް ކުރެ އެވެ. ނަމަވެސް އެ ގޮތަށް ރައްކާކުރެވޭ މައުލޫމާތު އޮޓޯ އިން އެޗްޕީއޭއަކަށް ނުފޮނުވާނެ އެވެ. އަދި އެޕްގައި ރައްކާކުރާ ރެކޯޑާ އެކު އިތުރު އެއްވެސް ޒާތީ މައުލޫމާތެއް އެޕް މެދުވެރިކޮށް ރައްކަލެއް ނުކުރާނެ އެވެ. އެޕްގައި ޒާތީ މައުލޫމާތު ގެންގުޅޭ ގޮތުގެ ޕޮލިސީ، ވެބްސައިޓްގައި ޝާއިޢު ކޮއްފައިވާނެ އެވެ. (https://trace.hpa.gov.mv/privacy.html\nއެޕް އިންސްޓޯލްކޮށްފައިވާ މީހުން، ކޮވިޑް-19 އަށް ޝައްކުކުރެވޭ ނަމަ، އެޗްޕީއޭ އިން އެ މީހަކަށް ގުޅައި، މި ޑޭޓާ އަޕްލޯޑް ކުރަން ރިކުއެސްޓު ކުރާނެ އެވެ. މި ޑޭޓާ އަޕްލޯޑް ކުރާނީ އެ ފަރާތުގެ ރުހުން ހޯދައިގެން، އެ މީހެއްގެ އިޚްތިޔާރުގަ އެވެ. ޑޭޓާ ޑިކްރިޕްޓް ކުރުމަށް ފަހު، އެ މީހަކާ ބައްދަލުވީ ކޮން ބައެއްކަން ދެނެގަނެވޭނެ އެވެ. އަދި މީގެ ތެރެއިން އެންމެ ރިސްކް ބޮޑީ ކޮންބައެއްކަން އެނގޭނެ އެވެ.\nމިފަދަ އެޕްތައް އެހެން ގައުމުތަކުގައި ވެސް މި ވަގުތު ބޭނުން ކުރެ އެވެ. އެޕްގެ ކާމިޔާބީ ވަނީ ވީހާ ވެސް ގިނަ މީހުން އެޕް އިންސްޓޯލްކޮށް ބޭނުން ކުރުމުންނެވެ. ޚާއްސަކޮށް، އެކި ކަންކަމުގައި މި ދުވަސްވަރު ބޭރުގައި އުޅޭ، ނުވަތަ މީހުންނާ ބައްދަލުވާ ހާލަތުގައި ތިބި މީހުން މި އެޕް ބޭނުންކުރުން މުހިންމެވެ.\nމި އެޕްލިކޭޝަން މަސައްކަތް ކުރާނީ ދިމާވާ އެންމެން ވެސް އެޕް ފޯނަށް އަޅާފައިވާ ނަމަ އެވެ. އަދި އެޕްލިކޭޝަނުން ނަގާ ޕްރޮކްސިމިޓީ ޑާޓާ ފޯނުގައި ރައްކާކުރާނެ އެވެ. މީގެ ސަބަބުން، ދިމާވެފައިވާ މީހަކު ބައްޔަށް ޕޮޒިޓިވް ވުމުން، އޭނާއާ ދިމާވި މީހުންގެ މައުލޫމާތު އެނގި ބަލި ފެތުރުން ކޮންޓްރޯލް ކުރަން އެހީވެދޭނެ އެވެ.\nTraceEkee - Maldives community-driven contact tracing.\nސިންގަޕޫރުގައި ބޭނުން ކުރޭ، ނަތީޖާ ކިހިނެއް؟\nމިއީ ސިންގަޕޫރު ސަރުކާރުން ހެދި އަދި އެ ގައުމުގައި މިހާރު ބޭނުން ކުރަމުން އަންނަ "ޓްރޭސްޓުގެދާ" އަސްލަކަށް ބަލައިގެން ތައްޔާރުކޮށްފައިވާ އެޕްލިކޭޝަނެކެވެ. އެކަމަކު މި އެޕްލިކޭޝަނުގެ ބޭނުން އެންމެ ފުރިހަމައަށް ހިފުމަށް އޮތް ގޮންޖެހުމަކީ، އެންމެން އެޕްލިކޭޝަން ބޭނުން ނުކުރުމެވެ. އެހެންވެ، މިދިޔަ މަހުގެ 20 ވަނަ ދުވަހު ސިންގަޕޫރުގައި ބޭނުން ކުރަން ފެށި މި އެޕް، ވީހާ ވެސް ގިނަ ބަޔަކު ފޯނަށް އެޅުމަށް އެ ގައުމުގެ ސަރުކާރުން ވެސް ވަނީ އެދިފަ އެވެ.\nސިންގަޕޫރުގައި މިިހާރު 1.1 މިލިޔަނަށް ވުރެ ގިނަ މީހުން މި އެޕްލިކޭޝަން ބޭނުން ކުރެ އެވެ. އެއީ އެ ގައުމުގެ އާބާދީގެ ފަސްބައިކުޅަ އެއްބަ އެވެ.\nމާލެތެރެއިން އެންމެ ކޮވިޑް-19 ގެ މީހަކު އެންމެ ފުރަތަމަ ފެނިފައިވަނީ މި މަހުގެ 15 ވަނަ ދުވަހު އެވެ. އެ ދުވަހުން ފެށިގެން މާލެ ސަރަހައްދު ލޮކްޑައުން ކޮށްފައިވާއިރު، މިހާތަނަށް 269 މީހަކު ވަނީ ރާއްޖޭން ޕޮޒިޓިވްވެފަ އެވެ. އޭގެ ތެރެއިން ގިނަ މީހުން ފެނިފައިވަނީ ކޮންޓެކްޓް ޓްރޭސިންގެ ތެރެއިންނެވެ.\nއިތުރު ލިޔުންތައް މޮބައިލް އެޕްލިކޭޝަންސް ހެލްތު ޕްރޮޓެކްޝަން އެޖެންސީ ސިއްހަތު ބަލިތައް ސިންގަޕޫރު\n44 ދިވެއްސަކު ކޮވިޑަށް މިއަދު ޕޮޒިޓިވްވެއްޖެ\nމެމްބަރު ޒިޔާދު ކޮވިޑް-19 އަށް ނެގެޓިވް


Minivan fikuru neiy nama, harukashi fikuru onnaanetha?\nމިނިވަން ފިކުރު ނެތް ނަމަ، ހަރުކަށި ފިކުރު އޮންނާނެތަ؟\nދީނީ ގޮތުން ހައްދު ފަހަނައަޅައި ދިއުމާއި، "މިނިވަން ފިކުރު" ނުވަތަ އެބުނާ ލާދީނީ ފިކުރު އަހަރުމެންގެ ތެރޭގައި ފެތުރިގެން ދިޔުމަކީ މިއަދު މިގައުމަށް ކުރިމަތިވެފައިވާ އެންމެ ބޮޑު ދެމައްސަލައެވެ.\nމިދައްކަނީ ޅަފުރައިގެ ޒުވާނުންނަށް ދީނުގައި ކަނޑައަޅާފައިވާ ހައްދުތަކުން ބޭރުވުމަށް ހިތްވަރު ދޭ މީހުންނާއި، ބޭނުން ދީނަކަށް އުޅުމުގެ މިނިވަންކަން ހޯދަން މަސައްކަތް ކުރާ، ދެ ފިކުރެއްގެ މީހުންގެ ވާހަކައެވެ. އެންމެ ފަހުން މި ދެންނެވި ވައްތަރަށް މިހާރު އާ ނަމެެއް ވަނީ ދީފައެވެ. އެއީ "މިނިވަން ފިކުރު" މިބަހެވެ.\nރާއްޖެއަކީ ސައްތައިން ސައްތަ އިސްލާމީ ގައުމަކަށް ވާއިރު، އެބުނާ މިނިވަން ފިކުރު ހުއްދަ ދޭން ބޭނުންވަނީ ނުވަތަ މަގުފަހި ކުރުވަނީ ކޮންކޮން ކަންތައްތަކަކަށް ކަމާމެދު އެންމެ ފުރަތަމަ ރަނގަޅު ބުއްދިއަކުން ވިސްނާލަން ޖެެހެއެވެ.\nއެބުނާ މިނިވަން ފިކުރު، ރާއްޖެ ފަދަ ސައްތައިން ސައްތަ އިސްލާމީ ގައުމަކަށް ގެންނާނީ ކޮންފަދަ ބަދަލުތަކެއްތޯއެވެ؟ ލާދީނީ މީހުންނަށް "މިނިވަން ފިކުރު"ގެ މީހުންނޭ ބުނުމުން، އިސްލާމް ދީނުގައި، އަޅުތަކުންނަށް އެއްވެސް މިނިވަންކަމެއް ނެތޭ ބުނާ ފަދައެވެ. އެހެންނަމަވެސް އެއީ ބަޔަކު އޮޅުވާލަން މަސައްކަތް ކުރަމުން އަންނަ ވާހަކައެކެވެ.\nއިސްލާމް ދީނުގައި ވަކި ހުދޫދެއްގެ ތެރެއިން ދީފައިވާ މިނިވަންކަން، އޭގެ އިމުން ބޭރުވެ، ހިތުހުރިހައި ގޮތަކަށް އުޅެންވެއްޖެނަމަ، މިނިވަން ފިކުރާ ދެކޮޅަށް ދެން އުފެދެނީ އެބުނާ ހަރުކަށި ފިކުރެވެ. އަދި އިސްލާމްދީނުގެ ހުދޫދުން ބޭރުވެ ހަރުކަށިކަން އިސްކުރުމުން އެއާ ދެކޮޅަށް އުފެދެނީ މިނިވަން ފިކުރެވެ.\nއެހެންކަމުން އެކަމަށް އޮތް އެންމެ ރަަގަޅު ހައްލަކީ އަޅުގަނޑުމެންގެ ޒުވާން ޖީލުތަކަށް ދީނުގެ ސައްހަ މައުލޫމާތު ފޯރުކޮށްދިނުމެވެ.\nއައްޝެއިހު އިލްޔާސް ހުސެންވެސް ވިދާޅުވި ފަދައިންނެވެ. ޝެއިހް އިލްޔާސް ވިދާޅުވެފައިވަނީ ދީނީ ގޮތުން ހައްދުފަހަނައަޅައި ދިޔުމާއި، ދީނަށް ފުރައްސާރަ ކުރުމުން ޒުވާނުން ދުރުކުރެވޭނީ ދީނާ ގުޅޭ ސައްހަ މައުލޫމާތު ދެވިގެން ކަމަށެވެ.\nއިސްލާމް ދީނަށް ފުރައްސާރަ ކުރާ މީހުން އަހަރުމެންގެ ތެރެއިން މަދުން ނަމަވެސް ފެންނަމުންދާ ކަމީ ނުހަނު ކަންބޮޑުވާންޖެހޭ ކަމެކެވެ.\nއަދުގެ ޒުވާން ޖީލަށް ބަލާއިރު، އިސްލާމް ދީނުގެ ރިވެތި އުސޫލުތަކުގައި ހިފަހައްޓައިގެން، ހައްގު މަގުގައި ސާބިތުވެ ހުރީ ވަރަށްވެސް މަދު ބަޔެކޭ ދެންނެވިދާނެއެވެ. އެކަން ބަދަލު ކުރެވޭނީ އެންމެ ފުރަތަމަ މައިންބަފައިންވެސް ހަމަ މަގަށް އައިސްގެންނެވެ. އެއަށްފަހު މަދުރަސީ ތައުލީމެވެ. އިސްލާމް ގަޑީގައި މުދައްރަސުން ކިޔަވާ ފިލާވަޅުތައް މިހާރަށްވުރެ ވަރުގަދަވާން އެބަޖެހެއެވެ. މި މުޖްތަމައުގައި ހުރި މައްސަލަތަކަށް ދަރިވަރުން ހޭލުންތެރި ކުރުވައި، ދީނުގައި ކަންކަން އޮންނަ ގޮތުގެ ސައްހަ މައުލޫމާތު ދަރިވަރުންނަށް ދީ، އިސްލާމް ދީނަށް ލޯބި ޖައްސަން މަސައްކަތްތަކެއް އެބަ ކުރަންޖެެހެއެވެ.\nއެކަން ކުރެވިއްޖެނަމަ އެބުނާ މިނިވަން ފިކުރު، މި ގައުމުން ނެތިގެން ހިނގައިދާނެއެވެ. އޭރުން އެއްކަލަ ހަރުކަށި ފިކުރަށްވެސް ޖާގައެއް ނޯންނާނެއެެެެވެ.\nލާދީނީ ފިކުރަށް މިނިވަން ފިކުރު ކިޔޭކަށް ނުޖެހޭ


Ithuru T-Bills gananan vikkan hulhuvaalaifi\nފިނޭންސް މިނިސްޓަރު އިބްރާހިމް އަމީރު ރާއްޖޭގެ އިގްތިސޯދާ ބެހޭ ގޮތުން މައުލޫމާތު ދެއްވަނީ -- ފޮޓޯ: އެޗްއީއޯސީ\nދައުލަތުގެ ހަރަދުތައް ފޫބައްދަން، އެތެރޭގެ މާކެޓަށް ހާއްސަކޮށް، އިތުރު ޓްރެޒަރީ ބިލް (ޓީ-ބިލް) ވިއްކަން ފިނޭންސް މިނިސްޓްރީން ހުޅުވާލައިިފި އެވެ.\nކޮންމެ ހަފުތާއަކު ޓީ-ބިލް ވިއްކަން ހުޅުވާލާ މުއާމަލާތުގެ ސިލްސިލާގެ ދަށުން މިފަހަރު ފިނޭންސް މިނިސްޓްރީން ވިއްކަން ހުޅުވާލާފައި ވަނީ 28 ދުވަހުގެ ތެރޭގައި އަނބުރާ ދައްކާ ގޮތަށް ހުޅުވާލި 135 މިލިއަން ރުފިޔާގެ ޓީބިލަކާއި 98 ދުވަހުން އަނބުރާ ދައްކާ ގޮތަށް ހުޅުވާލި 170 މިލިއަން ރުފިޔާ ޓީބިލެއްގެ އިތުރުން އިތުރުން، 182 ދުވަހުން އަނބުރާ ދައްކާ ގޮތަށް ހުޅުވާލި 55 މިލިއަން ރުފިޔާގެ ޓީބިލެކެވެ. މީގެ އިތުރުން ހިމެނެނީ 364 ދުވަހުން އަނބުރާ ދައްކަން ޖެހޭ 368 މިލިއަން ރުފިޔާގެ ޓީބިލެކެވެ.\nޓީބިލްގެ އިންޓްރެސްޓް ރޭޓް\nއެއް މަހުގެ ޓީބިލް - 3.50 ޕަސެންޓް\nތިން މަހުގެ ޓީބިލް - 3.87 ޕަސެންޓް\nހަ މަހުގެ ޓީބިލް - 4.23 ޕަސެންޓް\nއެއް އަހަރުގެ ޓީބިލް - 4.6 ޕަސެންޓް\nޓީބިލް ވިއްކަން ފިނޭންސް މިނިސްޓްރީން މިދިޔަ މަހު ވެސް ހުޅުވާލި އެވެ. ޓީބިލް ގަންނަނީ ކޮމާޝަލް ބޭންކުތަކާއި ސަރުކާރު ހިއްސާވާ ކުންފުނިތަކާއި އިންވެސްޓްމަންޓް ފަންޑުތަކާއި ޕްރައިވެޓް ކުންފުނިތަކާއި އަދި ޕްރައިވެޓް ޕްލޭސްމަންޓް އުސޫލުންނެވެ. އެންމެ ފަހުން ޓީބިލް ތަކަށް ބިލިއަނެއްހާ ރުފިޔާ ދައުލަތުން ހޯދާފައިވެ އެވެ.\nޓީބިލް ގަތް ފަރާތްތައް\nހަބީބް ބޭންކް ލިމިޓެޑް\nކޮމާޝާން ބޭންކް އޮފް މޯލްޑިވްސް\nހައުސިން ޑިވްލޮޕްމަންޓް ކޯޕަރޭޝަން\nމޯލްޑިވްސް ޓޫރިޒަމް ޑިވްލޮޕްމަންޓް ކޯޕަރޭޝަން (އެމްޓީޑީސީ)\nހައުސިން ޑިވްލޮޕްމަންޓް ފައިނޭންސް ކޯޕަރޭޝަން (އެޗްޑީއެފްސީ)\nޓީ-ބިލްއަކީ ގަވަރުމަންޓް ސެކިއުރިޓީޒްގެ ތެރޭގައި ހިމެނޭ ކުރު މުއްދަތުގެ ސެކިއުރިޓީޒް އެވެ. ރާއްޖޭގެ ސަރުކާރުން ދޫކުރާ ޓީބިލަކީ ދިވެހި ރުފިޔާ އިން ޑިސްކައުންޓް އަގެއްގައި ވިއްކުމަށް ހުށަހަޅައި މުއްދަތު ހަމަވުމުން ފޭސް ވެލިއު (މޫނުމަތީ އަގު) އަދާކުރާ ގޮތަށް ނަގާ ފައިސާ އެވެ. އެގޮތުން، ރާއްޖޭގައި ހުޅުވާލަނީ 28 ދުވަހާއި 98 ދުވަހާއި 182 ދުވަހާއި 364 ދުވަހުގެ މުއްދަތަށް ދޫކުރާ ޓީބިލް އެވެ. ޑިސްކައުންޓުކޮށް ދޫކުރާ މި ބިލްތަކުގެ އެންމެ ދަށް ފޭސް ވެލިއު އަކީ އެއް ބިލިއަން ރުފިޔާ އެވެ.ޓީ-ބިލް ގަތުމަށް އެދި ހުށަހެޅުމުގެ ފުރުސަތު ކޮންމެ ހަފުތާއަކު ހުޅުވާލަނީ ކޮމާޝަލް ބޭންކުތަކާއި ސަރުކާރު ހިއްސާވާ ކުންފުނިތަކާއި އިންވެސްޓްމަންޓް ފަންޑުތަކާއި ޕްރައިވެޓް ކުންފުނިތަކާއި އަދި ޕްރައިވެޓް ޕްލޭސްމަންޓް އުސޫލުން އަމިއްލަ ފަރުދުންނަށެވެ.\nފިނޭންސް މިނިސްޓްރީން ނެރުނު ފިސްކަލް ސްޓްރެޓެގީގައިވާ ގޮތުން އެތެރޭގެ މާކެޓަށް ޓީބިލާއި ބޮންޑު ވިއްކައިގެން މި އަހަރު 6.6 ބިލިއަން ރުފިޔާ އަދި އަންނަ އަހަރު 4.7 ބިލިއަން ރުފިޔާ ހޯދުމަކީ އަމާޒެކެވެ.\nފިނޭންސް މިނިސްޓްރީ ދައުލަތުގެ އާމްދަނީ އިބްރާހިމް އަމީރު + ދައުލަތުގެ ދަރަނި ޓީ-ބިލް\nރިކަރަންޓު ހަރަދު 15.7 ޕަސެންޓް އިތުރު